text:
之前媽咪發現左Discount School Supply賣好多Art and Craft嘅野,又平又靚選擇又多,最重要媽咪好想買唔多地方有得賣嘅Bingo Bottles.好可惜,睇完一輪之後,媽咪至問呢間美國網店international order點攪,原來人地都唔做international order,真係好失望!趁住表姨媽Auntie Fannie响加拿大返黎,即管又問吓送唔送加拿大,如果送,咁Auntie Fannie可以幫手帶返香港,又可慳到運費!點知,又唔送加拿大,原本都諗住放棄架喇,Auntie Fannie後來搵到幫手送去朋友美國邊境嘅地址,佢再幫媽咪過去攞,真係麻煩哂Auntie Fannie呀!今次Ambrose就發達啦,大把好野俾佢玩呀!
媽咪夾啱Discount School Supply做八折先買野,抵上加抵啦!第一批托Auntie Fannie買嘅野有:
1) Colorations Double-Dip Divided Paint Cups set of 5 一直都想買paint cups,因為之前用顏色碟畫畫,Ambrose好容易就將d顏色溝埋一堆,點畫出黎嘅畫顏色都唔分明,俾Ambrose攪到變哂黑啡色咁,所以想話買paint cups,諗住Ambrose可以無咁易溝色,認真d畫畫囉!不過媽咪見好多paint cups都係一色一個,杯蓋已經定左色,小朋友可以將同色畫筆插入去同色嘅paint cups度,好似幾好咁.不過媽咪驚百厭嘅Ambrose見到咁多paint cups後會超級興奮繼而攪攪震,又驚佢會唔理paint cups蓋同杯嘅顏色亂攪一番,失去左同色配對嘅意義.最重要係一色一杯嘅話就要買十個杯(通常一套都要咁多色),十個杯係咪真係有果十隻顏色先?除非買埋同牌子嘅顏料啦,咁咪絕配囉!但媽咪又有大量Crayola存貨喎,短期都唔使再買其他顏料,所以好似浪費左咁多色嘅杯咁!最最最重要嘅係,媽咪一諗起果十隻杯,如果真係要咁多顏色,呢十隻杯真係要搵張檯仔放上去至得喎,好似好麻煩咁!所以媽咪一直都想搵d無顏色嘅paint cups,彈性大d麻,而無意中發現Discount School Supply有分隔paint cups,真係啱哂媽咪啦!一杯可裝兩隻色,如果要齊十色都只係五個杯啫,如果只係要六至八隻色,都只係三至四隻杯,咁一般嘅畫板格都應該擺得到三至四個杯掛!雖然媽咪都未諗係咪會買畫板,不過都要諗得長遠少少,費時到時又煩過啦!
2) Colorations Plastics Chubby Paint Brushes Set of 10 買左paint cups,當然都買埋畫筆啦!希望Ambrose唔會亂插d畫筆啦!
3) Bingo Bottle Refillable Markers with Tips and Caps Set of 12
好想買bingo bottles好耐喇,因為Ambrose呢個階段好鍾意攞住d顏色筆係咁篤,呢隻bingo bottles啱哂啦,滿足佢係咁篤嘅慾望,用手在紙上拖曳亦可當畫筆咁畫,唔使開哂壇先玩到畫畫,大d重可以要佢印落指定位置練手眼協調,而且又可以做點點畫.其實香港都有現成入哂顏料嘅dot dot筆,一套六色都成二百蚊,媽咪一來嫌貴,諗住咁樣篤法,呢百幾二百蚊嘅顏色好快無哂;二來媽咪覺得可以refill嘅bingo bottles用時彈性大d,用哂顏料自己refill都好經濟,而因為樽身係透明,入顏料時又可以順手教埋溝色,真係一舉幾得呀!好想好想買好耐,香港唔見有得賣,响未買到bingo bottles之前,媽咪唯有買一枝枝膠水,諗住唔要入面嘅膠水,只要個樽咁入顏料玩住先,不過唔要d膠水又好浪費,唯有直接加顏料落膠水度,就咁玩住先!不過始終膠水同顏色係兩種物料,同埋就咁自己溝埋,時間一耐左,膠水同顏色會自己分番開,要玩都唔太方便囉!
4) Super Safe Plastics Droppers Set of 12
本身已經有兩個plastics droppers,不過上次同Ambrose玩時就發現本身個droppers頂係黑色嘅,Ambrose撳時d顏色水上到頂Ambrose睇唔到,佢就成日走去睇個頂分哂心,所以媽咪覺得要成枝都係透明好d,俾佢知道個水流係點,亦都方便將來真係要同一時間玩唔同顏色時容易d睇到!同埋呢pack droppers比屋企玩緊果兩枝要長,方便d囉!本來媽咪唔需要12枝咁多,不過呢間Discount School Supply賣嘅都係俾幼稚園學校,所以通常都係一pack好多又無得散賣,見只係$2.99,上次買果兩枝都差唔多咁嘅價錢啦,呢度好抵呀!
5) Colorations Classic Clours Jumbo Washable Stamp Pads Set of 6
Ambrose鍾意畫畫,次次同佢玩畫畫,佢又好鍾意油埋自己對手腳印上紙上面,媽咪見到佢咁鍾意印手腳,見到呢套jumbo stamp pads就啱哂佢啦,成隻手成隻腳可以放上個pad上面,印手印腳真係超方便,唔使再吓吓開哂水彩用畫筆油完一輪先印得喇!由於Ambrose真係太鍾意玩印手印腳,等唔到表姨媽十月先攞番香港,媽咪走左去買左一個另一牌子嘅jumbo stamp pad俾Ambrose玩住先,好貴呀,$69一個,重要媽咪買果時只係得兩隻色選擇,一隻係橙色,一隻係以前返學印名果種深藍色,咁咪即係得橙色可以買囉!不過算啦,鬼叫忍唔到咩,買住一個頂住先,表姨媽幫手買嘅呢套jumbo stamp pads真係超值,Ambrose有排玩喇!
6) Colorations® Metallic Washable Stamp Pads - Set of 6
買呢套stamp pad其實只係因為買左其他野折完個價未夠數享free delivery,為左砌夠數,咁就買呢套stamp pad囉!不過之前都想買metallic色嘅,只係驚買咁多stamp pads有排都用唔哂咁啫!不過買完先發覺唔係jumbo size囉,Ambrose手可能都勉強放到入去印嘅,不過因為之前响反斗城買左幾個大印仔,點都要用大d嘅stamp pads架喇,無所謂啦!
7) Easel Banner
Ambrose一直都係响地下玩畫畫,不過可能坐左响地,身體活動無咁方便,佢成日都只係畫佢前面果忽畫紙,唔會伸手去遠d畫,所以媽咪一直都想俾Ambrose企或坐响度畫畫!見到呢個掛牆easel,似乎都幾方便咁,又可整埋paint cups上去,咁樣以後畫畫應該方便好多喇!價錢又真係好平!
8) Keep-it-clean Plastics Art Mats Set of 6 張art mat都幾大,大過而家宜家檯仔少少,不過唔緊要啦,都係長左少少啫!Ambrose一收到就話要開,原本媽咪一直都唔鍾意藍色,諗住先開其他色黎用,點知Ambrose係都要藍色,無法啦,用左藍色先啦!呢張art mat質量真係唔錯,睇黎一張都有排用!原本媽咪見成套六隻色咁多,自己用唔哂不如讓幾張出黎,不過收到後見到d顏色又真係好靚,唔多捨得,哈哈,都唔知讓邊隻色俾人好!
9) Training Scissors
一直都想訓練Ambrose 用較剪,其實之前書展都已經買左把兒童斑馬較剪俾Ambrose,佢都知道較剪開合原理,不過都係要媽咪幫佢攞住張紙佢先剪到!媽咪都苦惱緊有時真係唔知點教Ambrose用較剪,“講”真係好抽象架麻!見到呢把較剪,二話不說就買啦,媽咪可以同Ambrose一齊用把較剪,可能俾佢更加感受到點樣開合較剪同埋協調對手攞紙同較剪!希望佢唔會推開媽咪一定要自己用把較剪就真!
10) Fiskars Total Control Scissor - Blunt Tip Single Pair
呢把較剪有兩隔分開d手指,可以訓練小朋友拿較剪嘅正確姿態,雖然Ambrose都有自己嘅較剪,但呢把睇落又真係幾好,手指公,食同其他手指分開放,感覺上好似易用力開合d咁,都係買多把,睇邊把啱佢多d!


c: text/html

text:
話說上星期日睇完水晶d衫後,雖然心動,但都即時離開等自己冷靜地諗清楚,睇下有冇掛住先決定.到今日星期五,我可以講係呢5日裡面,真係好掛好掛住佢,絕對係掛佢多過掛bb…所以趁今日Happy Friday,原先預會到景逸軒試晚飯之前,都再一次拉左bb去睇多次,因為上次只係睇左我個d,男禮,媽咪同伴娘都冇睇,想睇埋呢d係咪都一樣咁ok先決定到個plan係咪真係抵,如果只係得新娘個d得,其他個d唔掂到要係其他地方租,咁就等於個package冇9件咁多啦~
未入去之前,我再同bb行多左幾間不能令我留下印象既樓上舖,而今次亦入左Pretty Woman俏佳人,就咁睇相唔覺有邊件令我心動,睇實物亦都冇乜我鍾意既公主款,而現場亦有客試緊衫,感覺ok啦,唔覺得真係好靚個種,不過價錢就…係我睇過咁多間之中最貴的,但sales態度好好,可能佢地就係sell service的~
運完一輪吉,就入返去水晶,一入到去已經見返上次其中一個姐姐,佢都當然認得我,我同佢表明我係想睇埋媽咪衫個d之後佢就帶返我上showroom.我睇左媽咪衫同伴娘裙,都係d比較簡單standard個d,而且數量亦的確唔多 (上一次黎sales姐姐都已經講左媽咪衫唔多),反而睇男禮就有驚喜~雖然男禮睇落都唔多,都係得上下兩排衫架,但認真d睇就發覺好多都見得人 (我地之前係第間略略睇過d男禮,一係就好似waiter衫乜都冇,一係就好似登台個d咁娘咁浮誇,兩種極端都可以用唔見得人黎形容).再經sales介紹同試上身後,我自己覺得都幾唔錯,唔會太冇野睇得黎又唔會太浮誇,試左4,5套上身都起碼有2,3套覺得ok,bb佢本人都話ok.再睇埋佢d男禮相 (我覺得似睇緊雜誌款),好靚喎~姐姐話大部份都應該有,因為唔係件件都放左係度,就算而家冇既遲d都應該會有.我好開心呢^^因為唔止係我一個鍾意d衫,佢d衫都岩bb,令我放下心頭大石,信心大左好多呢~
睇完試完之後,又到傾package既時間,佢俾返上次既offer我,即$8,000有9件(1wg+3eg+1褂+2男禮+1媽咪+1伴娘),我想要佢送多一件媽咪俾我既,咁就10件咩都唔駛再煩,但佢話真係唔得,但可以幫我upgrade件媽咪衫,會靚過本身d媽咪衫好多.因為已經離開左showroom,所以又睇唔到upgrade既媽咪衫係咩樣,佢話係d簡單既新娘晚裝,咁岩有一件係樓下,係一條寶藍色有d石又plain plain地既eg,我睇到都覺得靚過原本個d媽咪衫好多 (雖然唔知我兩位媽咪著唔著到,haha),不過有得upgrade都好過冇呀~另外因為酒樓好可能會送金鳳凰既褂,除非金鳳凰個d超唔得,加錢轉款又貴到爆,如果唔係我應該唔需要水晶既褂,所以就同姐姐講我將個褂轉埋做upgrade既媽咪衫,佢問完經理之後話ok (如果其中一位媽咪揀唔岩就轉返做褂都得).
就係臨join之前,我再一次清醒頭腦,堅持要去返上次都覺得ok個間In-wedding再望望先決定!因為就係隔離好近的,唔好錯過任何一個幫助做正確決定既機會! (呢個經驗係由皇室堡皇廷而黎的,個時未睇到景逸軒時覺得佢好ok,睇到景逸軒再返去已經感覺都唔同晒)
入到In-wedding晚裝地庫,有人係度試緊衫,亦唔見左上次招呼我地既sales,當時既sales亦都冇乜理我地,由我地自己睇.一睇返同摸上手,我就知道我唔會後悔,因為In-wedding既質素好多間都搵得到,分別只係價錢問題 (In-wedding的確係比其他平),但水晶既質素唔係度度都搵到,搵到都要俾藏愛既價錢仲要分grade,於是唔駛3mins我就返返水晶lu~~連姐姐都話乜咁快既?加上我再一次confirm拖尾同所有款都唔駛加錢冇分grade (有兩件釘工特重既wg除外),男禮包晒呔同背心,試衫唔會好難book,星期一至四既夜晚都一定冇問題,$8,000有1wg+3eg+2男禮+2 upgrade媽咪+1伴娘+4套任揀首飾+1皇冠,呢種款色同質素,好抵好開心呀^^佢d首飾都真係好靚好閃,我怕佢到時會話呢款唔揀得個款唔揀得,姐姐主動幫我寫明係任揀呢^^但話皇冠就只可揀一款,因為好貴喎,不過其實皇冠要一個就夠喇~落訂之前明明話係一半 (即$4,000),但今次要我$6,000呢,姐姐解釋佢地間shop新開,d cash返唔切黎,到最後拗左一餐,$5,000~
再一次懷住興奮既心情離開水晶,向景逸軒晚市出發~請移玉步到同日網誌 “景逸軒晚市試菜”

robotstxt: allowed

filter: keep


text:
今朝搭巴士返工o既時候突然諗起,原來琴日係我o地o既拍拖12週年紀念日,我同老公竟然完全唔記得o左.
其實月頭o既時候,我記得o架!不過成日都好忙,忙到乜都唔記得o西.最近就忙住整尼泊爾個行程,雖然仲有三個幾禮拜先出發,但係其實可以得閒整o既時間唔係得好多,早o係幾個月前,我已經開始預備嘞,不過事隔幾個月都未搞好.至於老公,佢又係有好多o野做,就連尼泊爾o既o野都無乜時間睇.今次呢個旅程,真係靠o西我嘞!真係有D驚.
呢次係第一次忘記o左o係紀念日慶祝,希望以後唔會再錯過慶祝任何一個紀念日啦!因為每個值得紀念o既日子都好重要o架!
放o左工,老公話今晚出去食,補番慶祝,雖然遲o左一日,但係只要日日都o係埋一齊,幾時都係o甘開心呀!
星期六又去o左行山,見呢排涼o左,原本一早就諗定呢日去行八仙嶺,點知越接近星期六,天氣就越熱,呢日最高有成26度,之前o果日臨急臨忙o甘決定改行第二度,因為八仙嶺成段路都無乜樹蔭,我o地唔想中暑呀!
呢日我o地行o左八仙嶺附近o既衛奕信徑第十段,加一小段八仙嶺郊遊徑,呢段路部份路段有樹蔭,正常需要3.5個鐘左右,不過我o地行o下又影o下相,用o左5個鐘先行完.由於我o地想行完之後o係大尾督食o野,所以由南涌起步,不過相信倒番轉行應該會行得舒服D,o果日我o地一路都係上山,直到最尾o果一個鐘,去到上八仙嶺o既交接點,先至開始落山,真係覺得陰D陰Do甘上,仲吃力過一口氣上到最高,然後慢慢落山呀!
Continue reading »
琴日係老公既生日,之前一日放工,我買o左個蛋糕諗住一踏入6/11,就第一時間同佢慶祝,好成功,無比佢o係雪櫃發現個蛋糕,因為我收得好好哩!
呢個係o係美心買o既芝士蛋糕,味道OK,不過一次過唔食得太多,到依家都未食完呀!
Continue reading »
琴日(4/11)係我o地o既結婚紀念日,話o甘快就已經兩年嘞!時間過得真係好快呀!
呢一年唔似上一年o甘,o甘啱係假期,要返工呀!所以我o地只係夜晚食o左一餐好豐富o既去慶祝.
我o地放o左工返o左屋企,等到九點幾就出發去九龍酒店食宵夜 Buffet,食到好飽好飽呀!
好開心,好飽足o既一晚哩!
Continue reading »
平時行山,大多數都係得我同老公,星期六難得約o左朋友行山,一大班人,熱鬧D,開心D,食o野都可以食得豐富D哩!
由於一大班人,唔係o甘方便慢慢行,慢慢影相,所以只係帶o左部GX200,不過都無所謂,因為呢段路之前我o地都已經行過呀!
行程由我同老公安排,要搵一段路唔會太辛苦,又要有得食o既,真係唔易諗,之前我o地試過由上窰行去萬宜水庫西壩,又試過由北潭涌行去北丫,於是今次我o地將D兩段路合併,由上窰行去北丫,呢段路大概行3個幾鐘,大部份都係平路,唔會好辛苦,而且到o左北丫,仲可以食番餐豐富o既海鮮餐,好適合一家大細行呀!
Continue reading »


text:
( 22-dec-2010 wed )
今日冬至應該可以放早啩 所以個人都特別有 Holiday Mood 咁呀 ~
呢朝又去麥當勞食早餐 食緊嘅時候先知道原來連續 3 日都係去麥當勞添 ~
次次去麥當勞都會見到同一班阿婆 好在佢地講嘢唔係太大聲 唔係都好嘈下 同埋佢地個個都知道每個人家庭狀況咁 好似坐喺我隔離嘅母子 原來個仔係獸醫 因為佢地一走 個 Staff 阿嬸就同班阿婆講 話佢個仔係獸醫 住喺邊度嘅 4 樓 阿媽就住廿幾樓 個仔都 30 歲仲未結婚 嘩 我覺得咩私隱都無哂呀 ~
諗番起自己未嫁嘅時候 但有男朋友嘅 同媽咪飲茶 間唔中就有人問我結婚未 話佢個仔未拍拖 又咁咁咁 就算結咗婚都有人咁問 痴架 有次喺舊公司 個煮飯阿姐又係問我拍拖未 話佢個仔未拍拖 佢個樣流哂口水咁架 好恐怖 我真係好驚呢 d 人 有得拍咪拍 無得拍咪唔拍住囉 駛唔駛阿媽開口做媒人呀 同埋比人感覺妳個仔可能有問題 無理由無拖拍囉 ~
菇場今日都一般忙 不過 Holiday Mood 真係好唔想做 只係不斷 Check Email 有無得放早 哈 ~
差唔多 11 點幾就收到 Email 話放 4 點 超開心呀 本來 lunch 想出去買嘢食 不過我又驚一陣里奧大人又放 4 點 要我陪佢食 tea 所以食杯麵算喇 ~
食完真係等放工架 不過里奧大人收 5 點半喎 我就自己行下街先囉 德福依家開咗間 Piago 有間日超都唔錯 唔駛下下過海嘛 ~
行到 6 點左右就番屋企 lu 里奧大人就去剪髮 路經買鬆馳熊嘅攤檔 叫里奧大人送個 Cushion 比我番菇場攬住 當聖誕禮物啦 ~
今晚同姑奶佢地一齊去稻香食晚飯做節 真係好鬼怕正日出街食 又等得耐 又要限時 人都顛呀 同埋唔知點解 佢地可以去到邊度都食差唔多嘅食物 真係唔悶咁架 ~


text:
之前托朋友 cc 買 skin care 所以尋晚放工就約佢交貨 順便一齊去葵芳嘅葵涌廣場 shopping 雖然山長水又遠 但係 d 嘢平靚正 都值得嘅
我好怕好怕搭地鐵 特別係放工時間 真係想迫都迫唔入 同埋 d 人好勁 真係可以夾硬攝入去 塊面真係貼住玻璃門架 其實真係幾恐怖 我指果樣喎
好在尋晚同朋友一齊搭地鐵 可以一路傾計 唔覺唔覺就到目的地 lu
今次收鑊唔錯 1薄褸 1裙 1裇衫 1背心 1袋 埋單 4 百咋 邊度搵呀 我自己買嘢係會買平嘢 無咁肉痛 同埋可以豪 d d 但買貴嘢就會 .. .. .. .. .. .. .. ..
我覺得好奇怪 就係永遠想買嘅嘢就無 但無諗過買嘅又會買到喎 今次我就係咁喇 一心買 1 pc 點知一條都買唔到 反而買到其他嘢
買完就食嘢 lu 9 點幾唔想食咁飽 所以試下 " 鄧媽媽過橋水餃 " 我食嘅 ?? 醬排骨都幾好味 甜甜地又唔肥 唔錯唔錯 不過我覺得連米線一齊食就有 d 怪 因為我唔鍾意有汁嘅餸同濕濕地嘅粉麵一齊食呢
次次去街都係里奧大人喺屋企附近巴士站接我 所以我都唔想話太夜番 最好 11 點前番 可以早 d 休息嘛
平時慣咗 10 點 9 左右瞓 尋晚沖埋涼 執埋嘢 me me 摩摩搞到 11 點 9 先瞓 好辛苦啊


text:
沙田文化博物館一直俾我既感覺係好悶, 唔岩我呢 d 冇咩文化, 對歷史藝術 0 認識既人
第一次去都係因為 Woody 三眼仔, 個日仲要係小慈 5 歲生日, 探完超大 Woody 跟手就去迪士尼探真 Woody, 開心到佢不得了! 之後一直冇去過, 直至近來同朋友傾開偈話文化博物館入面有個兒童探知館好岩小朋友玩, 唔講真係唔知!!
今日請假要同小一既小慈去健康院做健康檢查, 非常近文化博物館, 就決定順便去玩埋! 弟弟雖然病但見佢又好精靈, 冇發燒就益下佢帶埋一齊去玩啦
今日天氣好好, 馬鐵車公站行過去好近, 沿路風光明媚, 好舒服
入場費大人 $10, 小朋友 $5
好靚呀呢度
兩姐弟好興奮
扮緊漁夫揀基圍蝦
我地其實係去左米埔
米埔有好多動物, 有彈塗魚, 黑面琵琶
蝙蝠
同埋蜻蜓! 佢地既眼睛好攪笑, 小慈話佢咁多隻眼好花呀!
呢隻係弟弟最愛 Flamingo
不過弟弟掛住玩基圍蝦唔肯上黎
嘩~~ 大飛蟻呀
好正! 呢度既電腦遊戲係冇壞架
海底世界
弟弟同 d 魚咁近, 超開心
扮彈塗魚同埋招潮蟹, 笑死我喇
弟弟呢隻蟹仔好可愛
家訪! 我地去左一個農夫伯伯既屋企
呢兩個童工幫手搬野
弟弟話呢個盆夠大可以好似耶穌咁幫門徒洗腳
小慈化身客家人, 幫手整茶果, 炒米餅
小慈做緊考古研究工作, 砌番隻碟
仲畫青花瓷碟添
呢度仲有玩具展覽! 我細個好鍾意既小露寶
原來 Tom & Jerry 我地細時已經有, 咁耐歷史
我細個都玩過呢 set 煮飯仔呀
呢堆陸戰棋專登影俾老公睇既
非常鍾意動物既小明見到玩具大笨象即刻痴埋去
小慈就超級開心見到咁大副鬥獸棋, 即刻好掛住爸爸想佢係度同佢玩
孖我玩左兩次飛行棋, 完全唔捨得走
枱面既遊戲全部 Made in Hong Kong
兒童漫畫角
我細時睇既兒童樂園呀!!!!!! 個時個個星期飲茶, 我老豆一定買一本俾我架
再睇番, 不過一 d 印象都冇
同小慈玩左好多我細個玩既遊戲! 其一 -- 挑竹籤, 我細個好勁下架!
其二 -- 公仔紙, 將呢 d 公仔紙放在掌心同其他人擊掌, 邊個張紙跌落地但向正面既就贏
其三 -- 抓子, 即是拋豆袋遊戲, 5 個豆袋仔, 拋高一個再抓起一個, 抓到 5 個就最勁!
好開心! 呢度真係好好玩, 我好似穿越時空隧道回到舊時呀!
更開心既係, 今日係平日, 全館...... 冇人


text:
有個客同我講左一番話 我覺得好啱架 生一個bb係要好多人參與同支持架
參與既有医院既工作者啦 有家人 有朋友 最重要係有bb既爸爸既安慰支持同埋愛
bb爸爸既愛包括 愛他的妻子 愛他的baby
o係呢度我特別多謝我屋企人
談家上下既關心 特別係奶奶既湯水 二小姐既糖水cake (奶奶每天都煮飯比我食 煲湯比我飲)
王家上下既體貼 特別係皇老母既補品 照顧 皇妹既遷就禮物 (深深感受到你們對迪b 對我既愛錫 好warm)
東記同事 中記同事 特別係 比比 咖喱 joyce wingwing alan 依莉 仲有sandy fanny 等
朋友 petpet leona elaine 雯雯 蚊蚊 路well
容許我o係度特別鳴謝迪爸
佢一直都好緊張 要返工 又要比屋企個大肚婆煩
返工辛苦 放工冇街去 冇九個月玩樂 (希望佢d朋友仔明白啦) 成日陪住個大肚婆好似坐監咁
放假做埋司機 陪大肚婆行佢想行既地方 打機比大肚婆話 睇波又比人話 (大肚婆見佢得閒就情不自禁發老皮 覺得佢應做家務 諗番都有d痴線 大肚婆係真係痴線架)
食完飯想休息下?
未計搽藥膏 買早餐 洗衫晾衫 抹地 半夜三更比大肚婆吵醒......
我相信迪爸捱到依家 都係你投入
各位男士 若然你唔可以忍受以上一切既話 (其實可能仲慘d) 你就冇資格做爸爸啦!
唔淨係懷胎十月既媽媽偉大 爸爸都係好偉大架
攝於洪加達 紅海~


text:
一月三十日
二十八個月至二十九個月閒記
係時候燒多幾次野食 唔洗夏天先去曬
見一家人都放假 就plan好去大欖bbq啦 嗰度近婆婆嘛
呢日天氣好好呀 TIMA平時燒唔到野食 (對眼敏感) 今日都冇問題
阿TI一去到就準備狂食 腸仔啦 雞翼都鐘意
阿公買左包貴價藍莓汁 阿Ti一見到就狂吮 唔洗一分鐘就冇晒
有野食有野飲有得玩 小朋友自然流露開心笑容
我地燒野食 阿ti就繼續玩佢近排最愛嘅i phone
成功入籃 就得意忘形 開心大叫大跳
燒到半飽 我地出去沙灘玩 嗰度好多貝殼 好靚呀
阿ti換左鞋 有d沙入左去 好唔自然 唔舒服
好彩最後都肯自己行 但行得好好好慢
玩玩沙 吹吹風 好舒服 阿ti仲喺咁"筆"沙 搞到一身都係
阿ti好想執貝殼呀 但tima驚佢割到手指 都係唔比佢執咯
一地都係雪白靚貝殼 tima忍唔住做d無聊野
砌左愛囡個名出嚟 呵呵呵
阿ti好鐘意玩沙沙 真係好 第日帶埋d工具再玩過先!
d水唔係清 但都算乾淨 tima忍唔住除鞋落水
阿ti居然有d怯 可能太耐冇去過沙灘玩水水
返去總部 聰少同yeee租左麻雀 阿ti都要玩喎
佢好鐘意我地打麻雀架 因為佢可以當lego砌砌砌
到左黃昏 佢地打完四圈 再次燒野食咯
阿ti 你見到嗎? 香港嘅日落都可以好靚架 特別係抱住你睇
哈哈哈哈 又發癲 又肉麻喇 講下啫!


text:
十一月一日 天陰 (titi一四個月大喇 sing a song)
十四個月至十五個月大
好野 titi終於滿左十四個月 踏入十五個月大喇
一歲三個月係titi好有意義嘅一個月 點解?
因為titi會第一次同我地去旅行 衝出香港見識見識
點解mami會plan喺titi一歲三個月去旅行 原因好簡單
就因為佢識行咯 一識行就帶佢出去玩 吸收嘅新事物多d著數d呀
呢排mami喺咁喺youtube度download飛機嘅野比titi睇
另外都買左架飛機仔比佢 佢依家好肯定知咩係飛機喇
期待今個月送比titi嘅思維衝擊 希望認知更多新事物啦
哈哈 講到好偉大咁 其實我地都有份玩嘅 ...
未去gathering之前 我地去左apm食lunch 味千拉麵
之後仲喺shopping mall度影萬聖佈置tim titi好開心咁指嚟指去....
多謝倩渝媽嘅邀請 我地喺十一月一日參加左halloween party
地點都係police club mami好眼訓呀 由星期三開始就有節目到星期六...
今次都有好多個family出席呢 今次台柱得返我地 alvin唔舒服 小喬唔到
但好開心喺今次活動同maggie 思行媽媽認識 傾左好多野
maggie一家人都勁nice 同我地都好夾咀型架 而佢一對囡囡都勁sweet啫
較早前mami喺bossin買嘅骷髏人衫仔 titi終於可以著去喇
而同場有另一個骷髏人...就係b囡喇 除左maggie
b囡同b囡媽媽都係我想見好耐架
佢地都係勁sweet 好nice同爆笑份子
同場加映 兩骷髏骨搶波戰
Titi骨大戰B囡骨
話說titi喺地下執到個波 滿懷歡喜諗住比mami同爸爸睇
點知中途撞到b囡...
b囡熟練地搶走titi嘅橙色波 titi仲呆呆地 因為b囡搶得太快喇 ....
titi見b囡行得咁快 而自己就行到飲醉酒咁 深知追唔到b囡
又冇辦法搶返個波 頭好痕呀...算啦 都係放棄 鬼叫自己行得慢咩
哦 ti爸攞左個藍波比titi titi好珍惜呢個波波 係藍色呀!!! ^^
titi好開心咁諗住拎個波波比婆婆睇 婆婆好開心咁話titi叻女
仲叫佢自己玩啦 於是titi諗住再次拎波波比爸爸
擰轉頭之際 b囡閃電搶波 titi呆一呆
婆婆嘗試勸b囡將個波波比返自己個孫... 可惜b囡行得仲快過婆婆
閃走左咯....
搶波事件中事敗嘅titi 深深不忿 終於忍唔住喊起嚟喇
titi : 鳴鳴 咁多波波仲咩要搶我個波波喎 鳴鳴
mami看在眼裡 輕嘆一句 : 鬼叫你行得慢 懶斯文咁 哈哈 小朋友搶玩具呢家野
mami同爸爸係唔會干渉嘅 但係.....
mami好樂意暗示或者明示邊度仲有波波執嘅 ^^
Maggie Joey 真係好高興認識你地 (行貨但好真心架)
今晚嘅食物好唔錯呀 我地都食左好多
等埋抽獎 (抽唔中我地呀 鳴鳴) 我地就攞車離開喇
titi今晚去婆婆度訓 婆婆話個衰豬好開心 仲唔捨得訓覺
係都要人陪佢玩 唉 下次再係咁扭 唔洗旨意喺婆婆度過夜呀 知冇?
就係咁 一連串嘅halloween活動就咁結束 thanks各位...


text:
得票率最低嘅係鼎鼎大名嘅事旦男,只有0. 1%(343票).此人騎呢無比,榮膺票屎之最可以話實至名歸,當然唔會估佢唔到,估唔到嘅係佢居然會參選.本來條友咁鍾意出風頭,成日博上鏡,參選垃圾會一啲都唔出奇.但係大拿拿5萬蚊就咁掟咗落鹹水海,佢冇理由唔肉痛啫.條友冇提供到任何個人資料,唔知佢撈邊瓣.不過睇佢成日咁得閒狙擊事旦台,好似唔使返工咁,極有可能係嗰啲攞綜援嘅全職社運人士囉.咪住,唔通領取綜援人士參選垃圾會,一切競選開支都可以實報實銷?咪講笑,等我得閒打電話去選舉事務處問吓先,以備不時之需呀!
同樣係咁騎呢嘅仲有爭取包二奶刑事化嘅林依例,得票率0.37%(859票).佢嘅威水屎就唔提嘞,費事幫人免費宣傳啦.林小姐咁鍾意曝光,當然唔會錯過呢個4年至有一次嘅機會,而且以佢咁有米,幾萬蚊濕濕碎啦.所以林小姐本人係絕對predictable,估唔到嘅反而係跟佢隊嘅幾個大男人.咪以為呢幾個男人係一般跟班貨色,其實佢地個個都衣冠楚楚,相貌堂堂架.好跟唔跟,竟然跟個成日俾人非禮嘅奇女子反包二奶.一來呢家嘢由男人搞完全冇說服力,而且同呢位奇女子行得咁埋,唔通佢地唔怕遲早會惹官非?
另外仲有「向地產商說不」嘅光頭仔,得票率1.29%(6031票).講到騎呢嘢,呢條友比起以上兩位實在不惶多讓.佢同地產商有不共戴天之仇,誓要打倒地產霸權,但係就走去選垃圾會,咁唔止騎呢,直頭係腦殘添.如果真係當選,佢嘅薪津就會由公帑支付,其中有好大部分正正係來自政府嘅賣地收入同地產商繳納嘅稅款.唔通佢收咗呢啲錢仲會食得落飯,瞓得著覺?我唔期望佢會識得「不食周粟」點解,但係乜嘢叫做不義之財應該知喇啩.條友腦殘當然唔使估都知,我估唔到嘅係佢嘅得票率竟然有1.29%咁高.由此推斷,佢喺全港嘅腦殘粉屎可能超過9萬,絕對諗起都覺得恐怖!講真,香港政客個個老奸巨猾,政治呢家嘢根本唔啱光頭仔呢啲咁天真無牙嘅小朋友玩.見佢俾人沒收咗5萬蚊咁慘,就等我點佢一條財路啦.既然佢咁鍾意去啲落後地區體驗生活,不如將有關見聞心得結集成書,出番本「腦殘遊記」.如果每個腦殘粉屎都買一本,咁就發達啦!
最後呢件就真係極品喇,唔止芳容令人不敢迫視,稱號更足以鎮慑一切牛鬼蛇神.有「民主女神」美譽嘅痰香聞,得票率1.91%(5440票).對於痰小姐落選,我當然唔會感到意外,原因早排已經講過,喺呢度就唔再提嘞.不過點都估無到佢嘅得票率竟然會咁低,連2%都唔夠.九龍東只有9張名單參選,其中仲有一張係可以無視嘅騎呢女俠,所以按合理推算,要攞到接近12%先算合格.如果根據我地嗰代嘅評核標準,痰小姐嘅成績都應該屬於擔梯喇啩.佢係前度垃圾會議員,就算冇政績都起碼有名氣啦,但係參與直選竟然可以輸得咁肉酸,真係令人跌晒眼鏡.講真,都唔知當初佢個議員係點選番嚟嘅囉.咪住,唔通佢今次係忍辱負重,參選嘅真正目的係要證明俾全港市民睇功能組別選舉有幾荒謬?忽然諗起,其實國家旗同佢真係好相似.佢地都係前垃圾會議員,都係任內無政績可言,都係做咗一屆就俾人趕走.仲有最緊要嘅一點,佢地都係同狀棍黨有政治聯繫.但係點解喺今次直選,一個可以榮膺票王,而另外一個就淪為票屎呢?除咗話同人唔同命,應該仲有其他因素嘅.如果痰小姐冇退黨,而梁黨灰又肯幫佢抬轎,好可能肥雞都會變鳳凰囉.究竟荒謬嘅係功能組別選舉,定係民主嘅地區直選呢,咁就要留番俾大家自己諗喇!


text:
上次去左Pizza Bar食好西,今次小編就同班朋友去左食韓西- GOOBNE CHICKEN,係尖沙咀同旺角都有一間,不過小編就去左旺角食,方便丫嘛!
GOOBNE CHICKEN會提供手套同掉骨筒,不過得一隻手套,單手「隊」雞表示「輕鬆」(-_-)呢間餐廳係有真.韓妹,真.韓仔,落單要同佢地講英文,但同時都有好多偽.韓妹.
GOOBNE CHICKEN當然以烤雞為主,咁就叫左個香酥烤雞,蜜糖咖哩烤雞同埋雞串.
先講香酥烤雞,香酥烤雞烤得非常之乾,小編反而覺得烤得乾都幾特別幾脆,,不過味道方面,就淡而無味,一啲味都無,好想問佢有冇痷過,好想問佢拎啲鹽!
雖然側邊仲有啲芥末同咖哩醬可以增番啲味道,但啲醬食落好奇怪,同個烤雞完全唔夾,隔泥有碟細心既酸蘿蔔解辣(我同個frd食完啲酸蘿蔔立即面容扭曲!)
蜜糖咖哩烤雞比香酥烤雞好食好多,不過咖哩味唔濃,蜜糖味重啲,醬汁好入味,質感一般,都烤得幾脆.小編同啲朋友用啲蜜糖汁點番岩先食個啲香酥烤雞XD
呢個雞串係最好食,醬汁好惹味,大蔥令到雞串更加香.重點係雞串下面有濃厚既芝士,係鐵板燒得燶燶地,拉啲芝士上泥拉到好長好多好厚,再搭埋落啲雞串度,真係一流!
另外,小編仲叫左芝士雞蛋卷,一層層厚厚既雞蛋包住紫菜,芝士,青瓜,火腿和粉絲.食落口,雞蛋好鬆軟,有別於平時食開既韓式壽司.
韓國食炸雞當然配啤酒,小編就叫左Somersby Apple Cider同埋鯊魚眼淚酒特飲.
反一反轉枝Apple Cider,就價值$88
Somersby Apple Cider我諗唔洗特別介紹,鯊魚眼淚酒特飲味道酸酸甜甜咁,同食烤雞都幾夾既,不過就好似藥水味,隻鯊魚幾得意,但味道就好一般,好睇唔好食!
說實話,反轉枝酒咪又係咁既味,但小編就好唔中意佢溝咁多冰!本身Apple Cider 酒味都唔濃,仲要溝咁多冰,就變左飲藥水咁.
總括泥講,成餐飯都係瘋狂「隊」雞~~仲要單手!
不溫馨提示:如果唔想排隊,最好6:30左右就去定;可訂座;蛋糕唔收切餅費;價錢不平民,最好叫埋一班朋友些牙.
P.S 叫左咁多樣野盛惠九百幾,小編同班6個朋友些牙都係二百蚊有找.


text:
2009年11月17日 星期二
生日節目 - 睇結婚戒指
之前已經上網search咗一輪,有幾個brand嘅wedding bands都好出名,eg.PN,4C,Tasaki,VCR,我對PN都幾有興趣,好似多啲款特別啲.4C,Tasaki and VCA就好似差唔多款,不過係日本品牌又係PT950 or PT1000,好似鉑金矜貴啲咁囉,不過又貴成倍囉!!
最後我哋決定山長水遠去荷里活廣場,因為有PN!仲有好多大金鋪and珠寶店,我哋一去到就搵PN,sales姐姐又好人,攞左好多款比我哋試 ,佢話Xmas係high season可能加價,而且金價貴咗咁多,而家嘅price係幾個月前啲金未升之前set嘅價!!雖然唔知係咪真!不過佢都冇push我哋買!好快我哋已經揀咗對大家都幾中意,不過咁緊要嘅嘢我哋當然唔會咁快決定啦,點都要睇多幾間先!sales姐姐又好好人咁叫我哋諗吓先,仲寫低咗我哋睇中個款嘅code,price and畫埋圖比我哋,佢話畫埋公仔就唔怕唔記得個款啦!(好細心呀!!)
我哋仲行左ctf2,周生生,Mabelle,My Jewelry,Diamond Link,之後再去中環Couple Forever,再返Mongkok睇埋點精品,周大福,六福,金至尊,謝X麟,PN,啲行程緊湊到哩...
講得出嘅bands都睇晒咁濟,睇咗咁多間,大概都知想要啲咩款!原來牛牛唔中意幼身款,因為佢手指長,要帶粗身款先好睇!仲有我哋都想揀special嘅款,唔想咁standard 搭地鐵揸住扶手都有機會撞款果啲!!其實玫瑰金都幾靚,好似冇咁DRY都幾特別,不過牛牛又唔中意!原來佢仲揀擇過我!我都睇中咗好幾款,反而佢嫌三嫌四!!
1 則留言:


text:
原本我從來無諗過帶佢哋返屋企,只係不 斷諗辨法想幫吓佢哋,係呢個屋村,我認識一位長年餵流浪貓o既女仕,佢叫敏姐,有人叫佢做“cat lady”,佢已經餵咗六年貓,佢自己屋企都有三隻貓,但佢只係餵佢楝大厦附近o既貓,我都明白,個屋村咁大,又根本無能力餵得晒所有o既貓,呢個敏姐, 都認識一啲貓組織o既人,佢餵開嗰啲貓,佢都係搵呢啲組織幫手帶貓去絶育,其中一個組織叫“neighborhood cats”,類似香港o既“cccp”,敏姐都有叫我send e-mail比佢哋,但到依家都仲未有回覆
講番我點解會帶佢哋返屋企,係 因為係3月16日,我放工返到屋企樓下,見到Mary姐,佢話我知,因為會有政府高層o黎巡村,敇令要掉晒所有o既垃圾,咁當然要掉晒啲貓竇,咁即係話要 掉晒啲貓b,咁三樓個西班牙靚女,佢同我講話佢會明日一早佢返工前帶貓b返屋企,到佢放工返屋企,再帶貓b返落o黎,我心諗︰咁唔掂 姐,Chocolate唔見晒啲貓b,咁點算﹖啲貓b咁多個鐘冇奶食又係唔得姐,我好明白個靚女係一片好心,因為佢屋企已經有三隻貓,兩隻芝華華,佢媽媽 好唔鍾意佢咁餵啲流浪貓,於是我打比仲係返緊工o既仔仔爸,講呢件事佢知,佢聽完就問我係咪想帶貓貓返屋企,我話係,咁佢都話好,我咁就等埋個女放學返o 黎,一齊去帶貓貓返屋企,依家Shadow,Chocolate成日都係一齊,而且啲貓竇都無晒,Shadow咪無竇瞓,所以我索性帶埋Shadow返屋 企,我係見我奶奶唔係屋企至可以咁做,其實我都係諗住比佢哋住幾日,之後我走去三樓通知個西班牙靚女話比佢知,啲貓係我屋企,佢聽到都好開心
帶咗佢哋返屋企,同上次一樣,先同佢哋抺吓身,佢哋真係唔怕生,好唔客氣週屋行,Shadow仲想同Charco仔打交,嚇到Charco仔匿係房唔敢出o黎,就算關咗房門,佢都要昅住個門口,驚死會有貓走入o黎
咁我哋睇睇啲貓b先啦
其中一隻全黑貓b,虎紋貓
由我上次帶Shadow,Chocolate去我公司養嗰陣,我就發覺Shadow有時會痾軟便便,所以佢隻後腳有時會“high”到便便,咁乾咗就黐住啲 毛一舊舊,仔仔爸放工返o黎,話同佢洗吓,不過還掂都係洗,順便同佢沖埋涼,仔仔爸負責抱住佢,我就幫佢沖洗,Shadow除咗有輕微掙扎之外,又無咬, 又無抓,當我用毛巾包住佢係我大脾抺身,都無郁,佢真係好乖
睇睇佢個濕身樣


text:
英格蘭超級足球聯賽(英文:Premier League,簡稱英超聯或者英超)係英格蘭嘅頂級足球聯盟賽事.
英格蘭超級足球畀人嘅一貫比賽形象係節奏快,攻勢組織多,參賽嘅球員亦非常搏命;而喺英超搵食嘅足球員,多數係來自世界唔同國家嘅高質素足球員,因此比起其他一般嘅聯賽有高好多嘅比賽水準;亦因為咁嘅原因,喺東南亞好多地方嘅人(包括香港)都比較鍾意睇英超嘅賽事.
聯賽採取主客雙循環賽制比賽,每一隊同各個球隊對賽兩次,主客各一次.由1995-96年球季開始參賽球隊由22隊減至20隊,每支球隊共進行38場賽事,無論主場或者作客比賽各有19場.每場嬴波可得3分,打和得1分,輸波0分,按各隊喺聯賽所得嘅積分排列.
如果球隊喺聯賽完咗之後同分,就要順序跟以下方法嚟排名次:
- 比較球隊嘅聯賽得失球差
- 比較球隊嘅聯賽得球數字
- 如果以上方法都決定唔到球隊嘅排名而且涉及到聯賽冠軍同埋降班席位,咁兩隊就要喺中立場踢一場附加賽定勝負,其他就按有關隊伍作相同排名.
喺2005至2006年度球季共有20隊球隊參與角逐,踢晒所有賽事後總積分最高嗰隊可以奪得聯賽冠軍,而總積分最低嗰3隊球隊就會降班落英格蘭冠軍聯賽.同時,冠軍聯賽頭2名肯定獲得下個賽季嘅升班資格,而冠軍聯賽的第3至6名就會踢附加賽嚟爭最後一個升班資格.
歐洲賽事名額[編輯]
以下係參加歐洲賽事名額分配:
- 歐洲聯賽冠軍盃
- 聯賽第一至三名,直接出線參加小組賽
- 聯賽第四名打外圍賽第三圈賽事,喺呢圈勝出嘅球隊可出線參加小組賽階段,輸咗嘅就會轉戰歐霸盃
- 歐洲冠軍直接進入分組賽階段,同時聯賽前三名直接進入分組賽階段,聯賽第四名就參加歐霸盃外圍賽決賽圈.
- 歐霸盃
- 聯賽第五名參加外圍賽決賽圈,不過如果有歐洲冠軍衞冕球隊,聯賽第五名嘅歐霸盃名額會畀聯賽第四名.
- 英格蘭足總盃冠軍參加外圍賽決賽圈;
- 如果冠軍球隊係聯賽第一至五名球隊,就由聯賽排名最高又冇歐洲賽資格嘅球隊補上,補上嘅球隊要參加外圍賽第三圈.
- 英格蘭聯賽盃冠軍參加外圍賽第三圈.
- 如果英格蘭足總盃冠軍係聯賽第一至五名球隊,聯賽盃冠軍球隊可以參加外圍賽決賽圈;
- 如果冠軍球隊係聯賽第一至五名球隊,就由聯賽排名最高又冇歐洲賽資格嘅球隊補上.
2016至17年球季參賽球隊[編輯]
2016至17年球季總共20隊,包括升班嘅英冠聯賽冠軍般尼,亞軍米杜士堡同埋附加賽冠軍侯城.
a = 英超創立已經喺度嘅球隊
b = 未降過班嘅隊
用過嘅標誌[編輯]


text:
Pekkle 最近又排山倒海咁推出好多product,因為之前買得太多,所以近來出的product我只係每款買了一件,因為實在無地方容納,正正因為咁,所以令到我不斷起度唸,其實買買埋埋咁多pekkle 只係儲起佢好似好浪費,每次買了回來都只係會收埋去,每當收埋後pekkle 總是石沉大海,不見天日,既唔會拎佢出來又唔會用.
最後我決定每次都會買一件pekkle 產品,再唔會好似以前咁瘋狂地每次同款買幾件,或者買了回來都會用左去,至少我都叫做曾經可以經常地與pekkle 同在嘛.
上星期起吹先生個fb 度見到有呢個memo pad,但係佢又好快就沽清,等了成個星期佢今日終於都有貨啦,一去度吹先生度估唔到佢仲記得我之前打比佢問過佢仲有無memo pad,我都未行到入佢間鋪佢已經同我講有memo pad,佢仲鬼咁好記性,記得我話上次嫌個環保袋細,今次去度而個環保袋又出了L size,所以佢又即刻叫我買埋.
其實所有產品我都有買,只係懶得post 出來咋,今日返到屋企執緊我d pekkle先至發現,完來吹先生執留左個mouse pad 比我真係激死我啦!又要再去買過....
今次個memo pad 好得意,成架貨van 咁pekkle就化身為一個速遞員派遞包裹,而貨van 入面係放有抽取式的pekkle post-it,雖然pekkle post-it 黏力唔係好得,但係用嚟貼起枱頭每日望住pekkle 都係一件好開心的事.
由於個memo pad 實在係大可愛及實用所以我又破戒了...下星期一等我又拎一盒返公司用,雖然枱面已經有好多螢光顏色的3M Post-it,但係都不敵我的可愛pekkle post-it...


text:
My Memory Wedding Production.MMHK
服務詳情
評語 提交評語
我搵咗My Memory影第二輯pre-wedding,本來想搵Real Gallery,但係佢啲期超級爆,點樣book都冇期,之後睇My Memory嘅style都有啲似嗰間喎,咁就開始問佢幾多錢.佢哋嘅sales服務係okay,上到去見嗰個人係非常好,但化妝師態度就麻麻哋.
我自己都係做新娘化妝師嘅,可能每個人都唔同啦,但係首先佢當日係唔同我傾計,係 "一句嘢" 都唔同我講,一坐低就化妝,就算我同佢講番我皮膚狀況點點點,佢都唔係好應我架喎.我自己就唔係咁,我會同個客講好多嘢嘅,如果個客肯應你我就會keep住化吓講吓咁,咁佢完全冇同我講過嘢,態度都幾冷淡.
另外就係到影pre-wedding嗰日,我買咗鮮花做頭飾嘅,我就同個化妝師講:「我帶咗啲鮮花想襯返夜晚條裙.」,我自己因為都係做化妝都識做配襯,所以我係買咗啲鮮花,朝早佢冇用到,咁都okay啦因為都係影casual,我著條好casual嘅裙咋嘛,都唔係婚紗,晏晝影婚紗嘅時候佢有用嘅,之後到夜晚我有一條係紫色嘅裙,我買咗啲紫色玫瑰花配襯一啲花仔嘅,佢就話: 「咁唔用鮮花啦.」,我就問佢:「吓唔用鮮花,咁唔用頭飾呀?」,佢就話佢襯咗個頭飾俾我.我條紫色裙係紗嚟嘅,佢就襯咗個紗嘅頭飾,我就同佢講我唔鐘意個頭飾,我覺得啲花好 “娘”,個化妝師居然答我:「唔得架喎,你唔可以唔戴頭飾架喎.」,之後我就話:「但係我唔鐘意個頭飾喎.」,佢話:「咁夾後啲啦.」,我極度唔滿意囉,咁個客唔鐘意又準備咗頭飾嘅時候我唔明點解仲要用你嗰個頭飾,我覺得鮮花點都會靚過佢嗰個假花啦.
仲有就係當日晏晝影婚紗嘅時候,太陽好猛,影相嘅時候太陽射到我隻眼我係會不停流眼水,之後我同埋攝影師都冇帶紙巾,正常如果出緊job既化妝師都應該會帶紙巾,就算化妝棉乜都好啦,佢係冇嘅,淨係袋盒粉,之後佢就直情用個粉撲去幫我 ”印“啲 眼淚!我覺得呢個行為真係好奇怪,化妝師點可以冇紙巾??
當日記得係好凍,係十二月廿幾號,香港第一日凍,得十一二度,我哋上山又落海當然就更加凍啦,咁佢係長時間唔見咗人,就算你去邊度都好,佢都唔知點解無啦啦唔見咗人.我自己做開就會充當埋助手,攝影師一放低個相機就會幫個新娘披返件衫,又或者攞啲嘢俾新娘.而呢位化妝師就乜都冇做,總之就係唔見咗人,最後幫我拎外套竟然要攝影師個助手做,仲要係男人嚟,個男人披件䄛上我個身度,我都覺得好奇怪,點解唔係個女仔化妝師呢? 總之當日全日最不滿就係個化妝師.
不過佢手妝同set頭都係okay既,但係就有啲趕收工feel.我哋當日講明係影到八點,攝影師就喺中環影到七點九左右,我諗佢八點預自己番到studio掛,之後攝影師一影完佢就好極速咁拆哂個頭,當時攝影師見到佢係咁拆都即刻stop佢話:「Sorry呀我仲有幾個shot要影架!」,因為佢漏咗影我哋自己帶嗰啲道具,就話影番俾我哋,之後佢同個化妝師講:「你可唔可以幫佢夾番個頭呀?」咁樣,我係覺得個化妝師唔得,係趕收工,勁怪唔知想點,我自己感覺就係「好想收工喎個化妝師」.我自己做化妝師都唔會咁,個客話走都唔會敢走啦,就算OT都要架啦,人哋都會計番錢俾你.Anyway 啦,最後啲相都okay,都係我想要嘅質素嚟既.
Highly recommend Oscar, 我地尋晚拎左big day d 相,Oscar 影相一d都唔行貨angle好特别好有心思,仲有eddie同拍video嘅阿堅,佢地三個喺big day 當日全日都勁好態度,又識搞氣氛,所以全部相影出黎大家都笑得好自然!最記得係到左好夜送完客我仲有幾個好朋友唔捨得走,eddie 唔介意做夜d都主動叫我地上台幫我地影合照.
我一定會叫我d朋友幫襯你地:)
Special thanks to Oscar, who took very lovely photos for our prewedding and big day. 服務非常好,價錢公道,無任何hidden charges, 全部相嘅soft copy 都比晒我地:)
Crew:
Photographer - Oscar and Howard
Makeup - Favour Wedding
當時行金都見到呢間D 相都又我哋想要既style,又有布吉海外攝影,又有水底拍攝.
當日攝影師Patrick真係好好而佢真係好辛苦,好唔錫身.特別係影水底既時候俾佢既助手係咁㩒落水底影咗好多take都毫無怨言,態度好好,非常專業!
打燈嗰位哥哥照顧得我老公好好,check袖口鈕, Bow Tie 所有都好細心.
再加上我哋因為之前玩咗幾日先至影,有少少嗮傷咗嗰化妝師都有幫我照顧到.
因為佢地咁幫得手, 所以我哋返到去香港都決定幫親埋佢地影Big Day.
最後揀相既時候都係Patrick 陪我哋,我老公想執相時有D 奇怪要求都為佢做埋,真係好好.
幫我地由頭玩到尾,由出門影到day end, 態度同相片質素都唔錯.我媽咪都覺得好,相片質素都 okay.


text:
2009年11月11日 星期三
小B婆婆敵不過癌魔--永遠離開我地喇
十月廿七日--中午
可能小B都唔知發生咩事, 只知老豆由學校提早接小B去醫院, 去到見到婆婆瞓左係張床度, 四圍有人圍住婆婆. 小B: 婆婆已經返回天父身邊喇, 你以後都見唔到婆婆喇! 好奇小B見到媽咪在喊, 老豆叫小B錫錫婆婆, 拜拜婆婆, 小B初時有D驚, 跟住都乖乖照做
兩個月前, 婆婆發覺自己口齒唔伶俐, 懷疑中風. 有日個心唔太舒服入左急症室, 照腦後發現有個瘤, 之後做左切割手術, 再做個全身掃瞄, 原來腦個瘤係個肺經淋巴結擴散上去, 大劑! 擴散得都已經係未期肺癌. 佢又唔食煙唔飲酒???? 臨走前一星期度佢條氣好促, 一路坐著, 連夜晚都係, 佢話瞓唔到在床上, 一瞓低條氣仲促, 睇見佢都辛苦, 而家算係解脫啦!
小B由出世兩個月開始至今年八月尾, 都係由婆婆揍, 都差不多成兩年喇!
媽咪一知婆婆有事就即刻辭工接手揍小B, 亦深深體會到揍小B果種勞氣辛苦
只係估唔到現今醫學咁昌明, 婆婆都會咁快離開我地啫, 前後只係兩個月咋, 小B仲未識清清楚楚叫佢一聲婆婆, 亦未識性, 唔知咩係生離死別
雖然好多人都反對, 叫星期五晚唔好帶小B去殯儀館, 但媽咪堅持, 最多唔留咁耐, 鞠完躬帶佢走. 所謂帶孝者百無禁忌, 話晒婆婆都揍左小B咁耐, 又咁錫小B, 小B一定要有情有義!!
標籤: 梓皓兩歲開始的活動記敍
訂閱: 張貼留言 (Atom)


text:
我哋去到泊好車就去買上山纜車嘅車票,再預備上山.大部份上山嘅乘客都帶住齊備嘅滑雪工具,我哋係小數唔滑雪嘅遊客.响纜車望落去見到越近山頂d樹 上積雪越厚.纜車好快就到咗高原樹冰站,我哋要再撘多一程纜車再上山. 站.未出站已經見到出面模糊一片,氣溫顯示出面只得零下10度,單憑自動門開關期間吹入嚟嘅風雪就知出面嘅天氣極其惡劣,商量後姑媽陪住洛洛响餐廳等,我 哋就出去映相.
做好防措施我哋就出去嘞,出面好大風雪,能見度極低,幾經辛苦申苦終於行到去地蔵王度,映咗幾張相就行番去車站附近睇樹冰,但因為實在太大風雪,睇 唔清楚樹冰個樣,所以放棄返入室內休息下,轉到姑丈姑媽出去.佢哋映完相天氣仍未好轉,所以我哋就決定搭番纜車到山腳.點知我哋上咗纜車無耐天氣居然好 轉,仲出埋太陽添,真係激死!
落到山腳我哋就去滑雪場附近嘅餐廳食午餐,本來不抱任何希望,點知又幾好食喎!
食完飯後我哋番咗酒店換衫,再出發到酒店附近另一滑雪場,租咗個雪兜俾洛洛玩.有咗上次響輕井澤玩雪兜嘅經驗,洛洛一d都唔驚,仲叫陪佢玩嘅姑丈有咁高去到咁高.玩到咁上下,我哋就返酒店休息,而姑媽姑丈就去溫泉街行下.
晚餐又係酒店提供,同尋日一樣都係麻麻哋,食完飯就浸溫泉,再返房休息啦.(day 11 完)


text:
再見
快d去搵熊仔大佬同粒粒麻麻喇
豬肉仔係熊仔走左冇耐領養返黎既, 佢地2個性格好唔同, 一個驚驚青青, 一個百百厭厭 ^^ 熊仔最叻推推^^" 豬肉仔任抱唔嬲由得你, 可能o係之前家庭習慣任人武XD 特別親民XD
豬肉仔係07年5月9日出世, 戒左奶到6月3先黎我地度, 最近升格豬三王^^
前晚落雨, 我地仲講緊唔知豬肉仔鍾唔鍾意落雨呢? 我話佢都未試過, daddy講笑話捉佢出去感受下XD 返到屋企見倒佢得好lum, 都唔好意思嘈醒佢, 估唔到第二朝就走左…
今次同熊仔o個次唔同, 豬肉仔冇經歷長時間既痛苦, 至少我地冇見倒, 唔駛每日同佢搽藥.今年明顯覺得佢老左, 少左百厭, 早排見佢隻眼開唔倒以為有事, 但係抹一抹又開得返, 過幾日自己又冇事, 跟住早幾日第一次聽倒佢講野 , 好似小豬仔出世叫聲咁, 相隔唔夠一個星期就離開左我地…
唔駛陪佢經歷最後既痛苦, 感覺冇上次咁難受, 一步一步陪佢步向死亡.上次熊仔臨走o個朝我帶左佢去窗邊望下呢個世界, o個時既佢已經唔係幾郁倒…今次熊仔走得咁突然, 而且係daddy負責埋葬, 我感覺好唔實在, 直至睇倒daddy叫佢一路好走, 去搵熊仔大佬, 終於眼濕濕…打呢篇文既時候睇返佢d相, 知道我已經失去左佢 ... T_T
呢張係最後post o係blog既相, 原來已經成年前喇…
成口都係野食XD
1pat mouse ^^
睇下O個時幾細粒>3<
去到daddy度喇, daddy話: 好B呀, 腳仔震震^3^
去搵daddy途中幫你改左名--豬肉仔^^
媽媽去接佢返黎, 2隻之中揀左你
再見喇, 去搵你既同伴啦~ 你唔會孤獨架~ 唔好蝦人喇 ^3^


text:
北京公交特8外环线路(城南嘉园北到城南嘉园北)
往程:城南嘉园北 到 嘉园三里北 到 欣园小区东 到 欣园小区北 到 草桥 到 洋桥西 到 木樨园桥西 到 木樨园桥东 到 刘家窑桥 到 方庄桥西 到 方庄桥东 到 十里河桥北 到 华威桥南 到 潘家园桥北 到 劲松桥北 到 双井桥北 到 大北窑北 到 呼家楼北 到 白家庄 到 亮马桥 到 三元桥 到 静安庄 到 西坝河 到 和平东桥 到 和平西桥 到 安贞桥东 到 安贞桥西 到 安华桥西 到 马甸桥东 到 北太平桥西 到 蓟门桥西 到 大钟寺 到 四通桥东 到 三义庙 到 为公桥 到 万寿寺 到 紫竹桥南 到 花园桥南 到 航天桥南 到 八一湖 到 公主坟南 到 六里桥北里
返程:城南嘉园北 到 嘉园三里北 到 欣园小区东 到 欣园小区北 到 草桥 到 玉泉营桥西 到 夏家胡同 到 丽泽桥 到 西局 到 六里桥南 到 六里桥北里 到 公主坟南 到 八一湖 到 航天桥南 到 花园桥南 到 紫竹桥南 到 万寿寺 到 为公桥 到 三义庙 到 四通桥东 到 大钟寺 到 蓟门桥西 到 北太平桥西 到 马甸桥东 到 安华桥西 到 安贞桥西 到 安贞桥东 到 和平西桥 到 和平东桥 到 西坝河 到 静安庄 到 三元桥 到 亮马桥 到 白家庄 到 呼家楼北 到 大北窑北 到 双井桥北 到 劲松桥北 到 潘家园桥北 到 华威桥南 到 十里河桥北 到 方庄桥东 到 方庄桥西 到 刘家窑桥 到 木樨园桥东 到 木樨园桥西 到 洋桥西 到 草桥 到 欣园小区北 到 欣园小区东 到 嘉园三里北 到 城南嘉园北


text:
我唔鍾意怪叔叔,對住任何人都笑笑口,表面上裝扮到好平易近人,但總係令人覺得怪裡怪氣,周身唔舒服咁.
Office就有一位咁既男同事,年約三十有多,出左名係好好先生,工作上既瑣碎事你要請佢幫手,佢會望實你雙眼幾秒,然後笑住話好.有時候,佢會成為我地一班較年輕妹妹既話題,結論就係「不能過於張揚咁避忌」,但適當時候一定要識講唔好.
「你地記唔記得啊?有次我地咪落樓下過對面馬路買飯,點知突然落大雨,阿怪 (怪叔叔) 咁岩有把縮骨遮係身,將我地一個個運送返黎既.」每次Rachel一提起呢件事大家就忍唔住大笑.「唔好再講啦,一男一女一把遮,大家又唔係咁熟已經尷尬,仲要哄個頭埋黎叫你唔好行咁出,隻手……feel到佢好似想搭我膊頭將我拉近啲,感覺好嘔心啊!」Amy立即激動起黎,「咩啊,到我個陣佢有掂到我膊頭啊!靚仔就話姐……佢咁樣真係俾人以為佢搏人懵,我以後死都會帶把遮係身架啦!」作為旁聽者既我又學到野,「小心啲啊,呢種人好麻煩,先當佢係真心幫人,如果你話佢,佢又覺得好心反而俾人罵,但從來無諗多一步人地想唔想咁.」
Amy點晒頭繼續講,「咪係,有時阿怪好好心機整左啲家常小炒返黎俾同事試,咁唔係樣樣都岩人口味架嘛,佢整過一次麻婆豆腐返黎俾我地試味,我say no話自己唔食得辣,唔知佢係咪以為我講客套說話,轉過頭佢用膠盒裝好晒放係我枱面,仲笑住話今晚可以拎黎做餸!咁局住都要收,唔通係佢面前倒左佢咩?」
唔少女同事遭遇過多多少少既「阿怪的故事」,一直唔出聲既Daisy終於開口,「我真係怕鬼左佢啊,成日唔聲唔聲挨係我個位.有時我擰轉面執拾地下啲file,一個轉身就見佢雙手逗住個頭,伏左係我個位既partition度,然後微笑住話「你好似好忙喎.」,完全係俾一個變態監視!仲要擔心自己烏低身執野個時有無唔小心走光……」我不禁代入其中,「咁都真係幾驚,最慘係你坐係佢隔離又走唔到.」,「唉,唔好講啦,放左工佢有打過比我呻公事添,好煩啊佢.」Rachel 拍拍Daisy 膊頭,「你唔好走寶啊,佢擺明溝緊你啦!哈哈!」Daisy個樣變得更苦,「佢知我有男友架,我男友見過阿怪張相覺得佢完全無威脅,仲話佢根本唔明香港女仔既喜好,做左乞人憎既野都唔知.」
阿怪有著典型會放暗箭既人既特質,你同佢講咩佢都保持可鞠既笑容,諗緊啲咩你根本捉摸唔到,得罪佢係好難搞,唯有盡量避免同佢有咁多接觸得黎,又唔好俾佢feel到你唔like佢.雖然我唔需要一個叔叔去保護,但點都好過有個怪叔叔惡意對待自己.


text:
以前〝康體通〞每日早上7點開始更新,所以到要book場打波前一個月果日,我就會6點幾起身,因為要同人鬥快.前排已想book場打返波,因〝08奧運〞免費好難book,而家過左免費book場時期,應該易好多.
今朝7點起身book場打波,但都未更新既?係咪update時間改左呢?我左搵右睇,真係改左係早上8點半更新,咁唯有等下喇!
我叫左老公起身,等佢出左門口,再煮早餐吃,一陣陪老爺去收屋,因為老爺申請左調遷,接下來應該又要忙老爺搬屋事宜.
我由7點等到8點半都未更新,入去有時好慢,又有時run唔到,仲以為更新左添!到9點開始直情入都入唔到,又專登裝個Printer,到我十點就要出門口都未得,我怕回來又full晒!真係令人焦急.
我搭巴士,再轉小巴去目的地,第一次去問左司機經,落車後行左過對面馬路,行到去商場就知唔對路,因為尋日睇地圖商場與目的地係相反方向,後來問左2個跑去目的地,路行左double咪當減肥.
我與老公會合後等左好耐先見我地,入左一陣又出返去等人帶我地去睇間屋,間屋都好是正,只係要舖地板就可以入住,當然要自行裝冷氣和煤氣爐喇!之後落返去再見職員,聽下租約事宜和填下野咁囉!但老爺冇帶相,老爺話職員冇提佢,職員聽到就話〝唔一定要人提架嘛!〞.
我地去〝快圖美〞唔可以即日拎,去左另一間15分鐘就取得,我地急急腳趕回去,回到去又要等,因職員見緊另一個戶主.我地入去交相,再傾多陣就攪掂,我與老爺再上去度尺,又傾下,諗住一陣與老爺出去睇下D料.
頭先等既時候打回家問下阿B點?老豆話阿B又痾又燒得好勁,離開辦事處又再打回去,佢地講到情況好嚴重,我無同老爺食飯,去左KFC買野食就坐巴士回去.
我預左今日會返屋企,所以我拎埋個〝迴轉式搗碎器〞出去.返到去阿B都冇乜野,但我湊住阿B未有時間教阿婆用,而且忘記拎D野.
剛才係娘家上網book場run唔到入去,我返回家再上網已睇到想要既日子,但未有得book既?阿嫂來電問左佢都會打,所以阿嫂就陪我一齊親身去book場,去到話要明天先有,因為只可預訂30日,噢~白行一趟添!明天又要再努力上網book場.
今晚又係食〝麥麥〞,不過,我試新野〝全新板燒烤汁豬柳包〞,但食過後都唔會有下次.


text:
繼續喪食Trip 的第二日
太晏出發放棄早餐直接食晏,行去官也街.木偶未開要等到十二點,咁就去買住手信先.
雖然都仲係朝早(未到十二點都係朝早啦:P)晃記已經超多人.
想買牛耳,但係櫃面阿姐話呢半年無牛耳賣,好誇張@@ 結果買左雞仔餅同花生糖.收銀姐姐仲百忙中抽空同我地吹左兩句水(雖然我地都唔係好想吹水),話佢係專門整椰蓉酥,但係太忙收銀收到手軟整唔到
食緊野的時候,目擊倒瀉熱茶,成壺茶倒曬落個後生仔度,另外都仲有個男人被D茶濺到,係咁話痛,但係叫極人拎冰拎凍毛巾黎都無人識郁
食完正餐係時候食飯後甜品,沙度娜木槺布甸.十鬆D蚊有得食,真係幾抵.我就要左藍莓芝士.
食完布甸自然就口乾,加上又曬又熱,行到身水身汗當然要去歇腳亭買番杯"熱香餅奶茶".小gla 本語錄又多個 item.仲有就係小gla真係好鐘意食豬仔包,響澳門都掛住佢.我地本來想去食豬扒包,但係太飽完全食唔落.而飲奶茶之餘,順便再響官也街打多兩個白鴿轉.
行下行下,見到有間路氹博物館,有冷氣仲要免費(因為是日星期日),第一時間入去過過冷河.
入到去有意外發現,就係有free wifi !!! 唔好講咁多,即刻齊齊拎部電話出黎 fb check in!!!
話都無咁快又係時候返去拎行李,之後出發去十六浦.的士司機都好鐘意張學友,響車度fing機,但係當大家(inc. 司機)好投入咁跟住唱的時候,佢隻碟... 跳線!!! 啞左,哥哥仔,點接呀?
去十六浦的原因就係呢個MJ博物館.入去的時候,莎姐俾人查身分證!青春無敵呀~
行完仲時間尚早,就行去新浦崗對面嘅八百伴!途中諗住去篤串魚蛋,點知搬左.經過大三巴出面的時候,條的士人龍好壯觀.行到差唔多諗住去六記等開門,原來係開六點半,早左半個鐘,行左個大運.結果又係返十六浦,嘆下冷氣上下網,然後先再返去六記.去到的時候已經有好多人等緊落單,大家都坐得超迫,不過佢上菜超快.行完曬,拿拿聲一人一罐cher返罐可樂先!
有好懷念的馳名滷水鳳爪大腸
沙爹車仔拼盤: 有"結達達"的沙爹汁
蝦籽撈麵: 好好食! 可唔可以 encore?


text:
我最初喺blogger度睇到呢個款覺得幾特別,因為佢唔係一般圓碌碌嘅花球,加上係我中意嘅黃色做主花!咩花材冇所謂,最緊要顏色靚嘛!!
原先呢款係黃色馬蹄蘭加大牡丹,但湯生話大牡丹貴D要加錢,如果我唔係特別中意大牡丹,可以用白玫瑰代替,幫我慳錢!
又因為我唔中意綠色嘅襯花,見到下面呢款黃色襯橙色好SHARP喎!我就問湯生綠色部份嘅花可唔可以改做橙色(但其實我唔知橙色花有乜選擇),湯生就建議用橙色胡姬(我唔知胡姬係乜!聽都未過!!),um...自己唔識就唯有信佢啦!
最後出嚟嘅效果同我想像中差好遠,不過D花好新鮮,夾夾埋埋又幾靚幾特別喎!!
新郎襟花都係用橙色小牡丹襯白玫瑰,同樣係白玫瑰唔夠大!
個花球影相真係好鬼SHARP!
第二個新郎襟花係跟返個主花球用黃色馬蹄蘭,好大朵好新鮮,都係襯返D橙白色花花!仲有我個頭上面D花全部都係送嘅,呢個頭用咗好多花,夜晚送客個頭都係用佢D鮮花,放到夜晚都仲好新鮮,不過如果再多個頭就唔夠用啦!
兄弟姊妹嘅襟花手花都係用絲花,方便做嘢吖嘛!湯生話呢隻馬蹄蘭係新嘅,比之前用開嗰隻真D大D靚D,佢以後都會改用呢隻喎!D襯花就一般般啦!
新郎同家人嘅襟花都係用鮮花,好新鮮,用到夜晚都冇謝到,不過D玫瑰有D開得好少!包裝唔錯,用紙箱同膠片/紙封好晒!
拎花嘅時候湯生都有教我地點保養D花,同埋例牌會剪一大堆花仔嚟做頭花,我叫佢比多D白色同紅色,不過佢冇採我!


text:
2014年2月16日星期日
高野豆腐 & 爽脆紫菜
22 則留言:
我都想試下呢個豆腐,好似好方便又好味道呢~~回覆刪除回覆
我覺得唔錯呀,比想象中好好多,最緊要係方便,隨時有豆腐食!刪除
依家好多地方出的紫菜都無沙.除左大陸.回覆刪除回覆
係呀,不過多數都係夠滑,唔夠爽脆.刪除
幾好喎,您有冇試過用嚟整包餅,得唔得呀?回覆刪除回覆
想試下個豆腐呢,真係好方便,可以買定放係屋企随時煮呀~~回覆刪除回覆
係囉,就係貪佢可以長期放屋企看門口囉!刪除
妳都不妨豪一次試試啦!
大鄉里我都係喎,有我陪你啦.未見識過呢件豆腐,呢個紫菜咁正呀,無沙好重要呢.美味的美味的~~回覆刪除回覆
包紫菜都喺aeon買架?回覆刪除
上次我用嗰隻紫菜好似有潺咁 好恐怖回覆
唔係呀,係一間糧油批發食材店度買,不過我估其他地方都應該會有得賣.刪除
嘩,咁恐怖!?
我試過買乾豆腐,浸泡完是發到大大,但我買的那隻不好吃,仲有D怪怪地...回覆刪除
下次試妳這一隻^^回覆
你忙到仲未有新制作比我睇呀?想睇下你同Winnie整左乜呀?回覆刪除回覆
唔係忙,係天氣凍唔願郁兼唔想濕手洗嘢!今日天氣暖好多,即刻試整咗個無奶蛋素食蛋糕同麵包.刪除


text:
第四天(續)
上午去過門司港後再次返到博多,出發前往今次日本九州之旅最後一個到訪城市--長崎
前往長崎既火車亦都係博多站出發,我預早一啲來到等車
仲有少少時間可以係火車站行行,日本呢啲便當太靚啦,忍唔住要望多兩眼
飯團都有咁多選擇,不過唔識日文就唔係幾分到唔同種類既飯團
大約十分鐘後就開車,係時候上去月台;火車站指示好清晰,睇電視就可以見到去長崎列車係4號月台開出,唔怕搵唔到地方上車
火車未到,大家已經乖乖地排好隊
月台上都可以買手信
無聊影下火車先
車到啦,原本係琴晚坐過既885系列車
火車總站就係長崎,就算訓覺都唔怕唔記得落車
車箱入面風格好靚架,好多植物裝飾,不過我就冇特別去影相
為左唔好買到魚造既飯團,所以買左呢個「日高昆布」,只係得呢個飯團先係用中文字咋
沿路好多地方係農田,全程我都忍唔住望住窗外風景
路程去到一半,左邊就可以見到大海啦,所以坐車去長崎最好就係坐左邊座位(可惜我係坐右邊);係日本坐過咁多次車,我發覺次次都係坐窗口位,唔知到職員係唔係知我係遊客就比窗口位我呢?
坐左兩個鐘車,三點終於去到長崎;呢部車座位好舒服,不過呢段路隧道比較多,而車既密封能力可能唔係太好,所以經常都好似坐飛機咁出現氣壓問題令耳仔痛......
長崎站係盡頭lu
時間緊迫,入去「觀光案內所」拎張地圖就走啦;網上見到話係呢道買纜車飛會比去到纜車站買平,但我就冇問...係唔係平啲就不得而知
長崎站呢道搞緊活動bor,唔知係咩活動呢?
長崎同熊本一樣都係有電車行走,坐佢就可以去到好多主要地方
無論係車既外型抑或裡面設備都有一種古老感覺,好吸引!正如遊客來到香港都會覺得香港電車好特別,哈哈
呢道冇熊本電車咁迫人,而且票價亦都比熊本電車平,長崎電車單程收費¥120
坐到去「松山町」落車
行幾步就見到「平和公園」入口;長崎係世界上兩個遭到核武器攻擊既城市之一,當年原子彈曾經令眾多人傷亡,見到「平和」呢個名我相信公園就係為和平而建造
公園入口有一個噴水池「平和之泉」,形狀似飛翔既白鴿象徵和平
建築物係原子彈爆炸一刻被移為平地,而家只係見到呢啲遺跡...
公園中心有一個大雕像「平和祈念像」,右手指向天空代表原子彈從天而降,左手平放代表和平,希望將來唔會再有炸彈從天而降!!
長崎因為山多,受原子彈攻擊後傷亡人數比起廣島低,不過數目都係超得人驚,當時長崎住左大約24萬人,大約74000人因原子彈而死亡,75000人受傷,好多人都係係原子彈爆炸一刻即時蒸發,核武器真係好恐怖
公園內有好多雕塑,隨意影低幾個
係時候離開
平和公園旁邊有一座紀念碑「原爆落下中心地碑」,紀念碑所在位置就係原子彈爆炸中心;1945年8月9日上午11時02分,原子彈「胖子」就係呢道上空爆炸,第二次世界大戰亦都係六日後結束
紀念碑旁邊展示有「舊浦上天主堂」遺壁,天主教堂炸到只剩一條柱
原子彈係長崎爆炸產生可怕蘑菇雲(圖片from wiki)
本來好多建築物既長崎市被炸為平地(圖片from wiki)
呢道有「原爆資料館」可以參觀,展出好多原爆相關資料同物品,可惜我唔夠時間入去啦
好多學生參觀完出來
附近有好多祈求和平既藝術作品,希望世界有真正和平啦
到處都掛滿代表和平既紙鶴
仲有好多和平白鴒
行到四點半,要出發上山睇夜景啦,又可以坐電車lu
今次部車連乘客都冇
電車上有得唱散紙,唔怕冇大餅搭車
摩天輪係咁高!
去到「寶町」落車,不過仲未去到稲佐山,要先行一大段路到河既對岸
長崎好多屋都興建係山上
慢慢行用左大約25分鐘去到纜車站,可以見到大大個牌
纜車站就隱藏係「淵神社」入面,估唔到神社入面都有纜車站
到纜車站要先穿過神社
呢個就係稲佐山纜車站啦
來回車貴¥1230唔太貴
不過纜車要成20分鐘先一班,我去到岩岩走左班車就要慢慢等
出發上山啦!
越升越高,可以見到山上都有好多房屋
已經有黃昏感覺,希望上到去可以趕得切睇日落啦
到站!!
出左車站就見到個咁靚既咸蛋黃,要快啲趕去觀景台搵個更靚既位置慢慢欣賞
係太陽落山前趕到,搭遲一班車都睇唔到咁靚既日落丫
原來出面就係好出名既軍艦島,今次冇機會去啦...
見到「女神大橋」
先影低夜晚前景色
另一邊風景
HSBC都有記念館?
差唔多天黑啦
大家都搵定個好位睇夜景
黑左一半,下面已經開左燈
稲佐山高333米,有「日本三大夜景」﹑「世界新三大夜景」之稱,我黎長崎就係想睇睇稲佐山夜景有幾靚!不過今次冇拎腳架,靚相就影唔到啦,啲相影出來冇手震已經好開心,哈哈
人地影得靚好多bor
只係六點半,好多人已經走左lu,我仲有時間可以慢慢睇靚景
長崎夜景真係唔錯,除左河邊有房屋之外山上都有好多建築物,好多一點點燈光所以夜景好豐富好有層次;不過我都係覺得如果同香港比香港夜景真係靚好多,難怪好多遊客到過香港之後都覺得香港夜景非常震撼,因為香港由高樓大廈加海港所組成既夜景係世界少有,而且更加五光十色,香港人可能忽略左自己地方都有好多美景
睇多一陣我都走啦,稲佐山人唔多感覺好舒服;長崎對香港人黎講應該比較冷門,我只係係山頂呢道遇到兩個香港女仔咋,不過佢地應該發現我唔到,仲比我偷聽到秘密,哈哈^^最後佢地咁岩又同我同一班纜車走,哈哈哈哈哈~
由纜車站望落去風景好靚
話咁快就返到落去啦,原來下面有咁多人排隊等車上去睇夜景,好彩我上得去早冇咁多人咋,而且又可以睇到日景又可以睇到日落,比起只睇夜景開心好多呢
要行返去電車路個邊,行行下見到兩個香港女仔行錯路,但有唔敢提佢地...
路過FamilyMart,見有時間就入去買野食下先
又係買呢個薯餅食,好好食架!
呢部巴士去既地方好正!
由寶町去火車站只有兩個電車站距離,行路只需要10分鐘,咁我就行過去啦
話咁快就行到,仲有少少時間可以入去超級市場行行
5層高漢堡包,一個人都唔知食唔食得晒!
超級市場賣既野比起便利店平好多,呢枝飲品只係83円咋,頭先買要百幾円
飯團更加平成半,而且夜晚仲有特價tim
八點幾坐上尾二班次列車返博多,車程又要兩個鐘返到去將會好夜;今次坐787系列車
車箱冇之前搭既特急列車咁新咁靚,不過都係咁舒適
買左呢個上車慢慢食,酸酸地幾得意;原本¥65已經好平,7折之後就更平!如果唔係想留肚返博多先食晚餐我會買多啲野上車食!
食完野就可以坐係舒服既座位訓一陣啦
10:20返到博多
雖然已經返到博多,不過今日既旅程仲未完架,因為未食晚餐ma,所以而家要去搵野食啦;今晚係九州之旅最後一晚,要好好珍惜,搵一個最有博多特色既地方好好品嚐拉麵先得


text:
2010年11月30日 星期二
"盟" ~結緍證書套
好消息
有興趣可以Click入去佢地嘅網誌睇下
2010年11月24日 星期三
新娘鞋
我對鞋諗住係尖沙咀百利做, 我個fd話呢間係老字號,啲鞋幾好著好舒服,所以我都係呢到訂造,另外呢到訂造都係$399 (自己度好size), 如果師父度要加$100, 所以都係$499一對如果想慳返$100, 唔洗師父度你可以係佢舖頭攞返佢啲鞋嚟試著,叫佢跟返對鞋size做,禁就可以慳返$100
2010年11月17日 星期三
餅咭
o聽啲fd講餅咭年年都會加價,加埋今年又通脹出年一定加價.所以11月頭同男友去行緍展買餅咭先.
一直都想買Haagen dazs 雪糕券,因為夠grand同買夠80張就送價值四佰幾文嘅熊bear bear.問過啲 friend, 大多數都想要餅咭, 因為唔換西餅都可以換相同價值嘅野,同埋唔係個個都食雪糕. I agree 嘅
本來想買美心餅咭因大眾化啲,行到去東海堂攤位時又隔下價每張75折,點知東海堂餅咭同美心餅咭只差$3.2 (我買100張),每張面值$50. 我問個staff唔係得七十幾文和九十幾文兩款餅咭咩?佢話公司做過問卷調查,啲人話啲餅太大件攞完又食唔哂,價錢又貴所以將面值改為$50.所以我地最終買咗東海堂la 我地仲係餅咭到放相添,真係好期待嗰張屬於我地嘅餅咭來臨 ar .
2010年11月15日 星期一
火漆蠟貼紙
本來諗住買火漆封印請帖,但製作太複雜.但又好想用火漆蠟封住請帖WO感覺Grand啲ma.好彩比我係88DB揾到呢間嘢, 佢地有得幫人製作火漆封蠟貼紙.好方便ar
不規則形40x38mm 500張 HKD600
佢地另有簡單圓形 36x36mm 500張 HKD350
Please go and look look la
2010年11月12日 星期五
回禮禮物
之前一直係到諗緊送咩回禮禮物比大家,又唔想送啲普通嘅嘢,我諗過同男友一齊調香水,同肥皂(朋友識整)因味道係獨一無二又夠特别ma, 但比男友媽咪 ban 咗因為佢話唔係個個人都用香水wo.經過咗個幾月嘅精挑細選,直到我遇上佢......係你啦色彩繽紛嘅囍碟,簡直就係一見鐘情,因為每一隻都係由人手製做極俱心意.
今日終於完成咗我份回禮禮物啦!! 希望大家鐘意啦 :)
如果大家都有興趣可以係呢個網址睇下,入面都有啲不同嘅回禮物ka
訂閱: 文章 (Atom)


text:
西檸煎軟雞 - 炸得好乾身 好味道呀
豉汁蒸黃立鯧
炸乳鴿
金銀蛋莧菜
沙薑雞腳
( 30-APR-2014 WED )
仍然攰呀 不過諗起聽日放架就開心呢 因為可以瞓晏 d 哈 ~
好餓呀 所以早餐食麵餐 我發覺呢排個胃食大咗 慘 ~
菇場唔忙 最緊要唔好忙 因為無 mood 做嘢呀 ~
Lunch 食酸辣米線 今日真係痴咗線 我好小朝早食麵 晏晝又食米線咁飽肚嘅嘢架 但無啦啦勁想食 所以就食囉 不過食完又勁辛苦 好滯咁 之後係咁食超酸嘅糖 搞到個胃有 d 痛添 攞黎搞 哈 ~
放工即走 今晚同媽咪 家姐一齊去嘉華食飯 因為家姐星期五要開 OT 同埋里奧大人今晚上大陸 所以我改今晚食囉 其實家姐諗住今個星期都唔番媽咪屋企食添呀 不過見我今晚黎 所以就一齊食呢 ~
媽咪同工人番屋企先 我就同家姐去萬寧睇下嘢 好感恩 air waves 做出位價 所以我地總共買咗 10 包 再埋多盒朱古力 因為依家仲差 1 個印花 所以計咗數先比錢 明明計咗 $6x 但比錢嘅時候係 $7x 咁我即刻話家姐計錯數 但其實係我問題 因為我同家姐講話 8 包 air waves 但其實係 10 包 嘩哈哈哈哈 家姐真係慘 比我屈咗佢添 ~
買完番媽咪屋企 今晚勁呀 因為我要拎走 d 芥蘭啦 節瓜同新鮮淮山 原本呢 d 係今晚食嘅菜 不過媽咪話出去食 佢又食唔到咁多 咁就益哂我喇 再拎埋湯 個袋又盤滿砵滿 lu ~
8 點半同家姐一齊走喇 番到屋企即開機洗;衫 之後沖涼就休息喇 ~
里奧大人 11 點先番到屋企呀 所以食杯麵 之後食埋木瓜 佢沖涼完無啦啦話要 relax 喎 食珍珍同飲啤酒 之後話頭先餓到死 依家飽到死 哈哈 ~
今晚 12 點幾先瞓 好在聽日可以自然醒 ~
魚香茄子煲
咕嚕肉
( 29-APR-2014 TUE )
雖然一覺瞓天光 都幾精神 不過如果可以瞓到自然醒就更好 哈 ~
早餐食芝腿治烘底 不過今日食火腿 d 口感好怪 唔知點咁 ~
菇場唔忙呀 大粒又完全唔喺度 真係好想落街行下呀 ~
Lunch 諗住食酸辣米線 不過 PMS 無啦啦約我出去食 咁就去啦 今次去食點心 估唔到又幾好食喎 ~
陳皮牛肉腸
鵪鶉蛋燒賣
傳統客家煎大餅
滋味漢堡仔
薑蔥牛柏葉 - 我一路食牛柏葉一路講 差 d 梗死呀 勁驚 所以到 PMS 食果陣 我叫佢咬耐 d 同埋唔好講嘢 哈
醬皇蒸鳳爪
蕎麥茶幾好味
飽呀 勁想瞓 如果可以瞓陣就好 lu ~
里奧大人 4 點打黎話見客 咁我順便問埋今晚煮飯定出去食 佢話出去食喎 ~
放工即走喇 因為里奧大人有 urgent 嘢要做 所以我都番屋企先 等呀等 等到 8 點先出去食 餓鬼到我呢 ~
里奧大人想食豉骨排骨炒麵 所以去叙苑食啦 但之後見到有小菜餐牌 所以都係想食小菜 哈 ~
食完都差唔多 9 點 即番屋企沖涼喇 之後再等埋里奧大人沖涼就睇心計 呢兩晚 11 點就已經好眼瞓 咁都好 起碼有睡意 因為到瞓覺時候都無睡意真係好鬼慘呢 ~
菜芯薳客家梅菜扣肉煲 - 都唔好食嘅
紅燒豆腐魚肚煲 - 份量好小呀 但個汁都幾濃味 不過太杰身 唔係就更加好
例湯 - 真係好好飲 哈
( 28-APR-2014 MON )
今朝勁唔想起身呀 都係自己衰 尋晚 12 點先瞓 ~
早餐食芝蛋治烘底 好耐無食喇 又幾好味噃 ~
諗住快快手做哂 report 就抖啦 點知做完之後就不斷有嘢做 攰到呢 又好鬼眼瞓喎 ~
Lunch 出去買車仔麵 因為想飲凍奶茶提神 ~
飲完奶茶仍然咁攰噃 同埋仍然咁忙囉 ~
放工真係要即走 仲要有咩車就搭咩車番屋企 因為約咗 Rainbow 6 點黎屋企做清潔測試 ~
佢差唔多 6 點 15 分先到 做咗差唔多 1 個鐘 不過我唔會買啦 $26,000 喎 同埋唔係我想像中咁好 如果唔係都會考慮下 ~
里奧大人 7 點 15 分就放工 佢無啦啦話想食中菜 本來想去稻香 不過我又未走得 所以我話去太興啦 近近地 ~
9 點番到屋企就即開機洗衫喇 唔好講笑 今日真係勁攰 沖完涼就睇電視休息 咩都唔願做呀 同埋一到 11 點就即瞓 機都唔打喇 哈 ~
玉米蝦船 / 元氣卷
芥辣八爪魚
吞拿魚
波士頓卷 / 元氣卷 / 炸蝦卷 / 三文魚 / 皇帝蟹柳
螺肉
中華沙律
( 27-APR-2014 SUN )
今朝教咗 10 點起身 鬧鐘響咗之後 里奧大人就沖涼先 我話我想瞓多 5 分鐘呢 ~
點知一瞓就瞓到 10 點 40 分 咁番唔切教會 lu 梳洗之後要即落去食早餐 唔係連早餐都無得食 ~
食完我就自己去超市買果汁 里奧大人話有 d 眼瞓 我叫佢番屋企先 但佢等到我番黎佢先瞓 ~
今日好鬼熱呀 出一出街已經成身汗 真係唔沖涼都唔得囉 就算開埋冷氣都會覺得立痴痴 我無心機做嘢架 所以沖完涼之後成身爽哂 做嘢都好衝勁 哈 ~
我終於的起心肝抹鞋柜 掉咗 6 對鞋 之後發覺仲有 7 對鞋無着過 好在無比里奧大人睇到 唔係又話我買買買架喇 ~
差唔多 2 點就出去食 tea 食完經過髮型屋 咁啱見到平時剪開頭髮嘅髮型師 咁啱又無人 所以里奧大人就去剪髮喇 而我就番屋企執衫喇 ~
買衫嘅時候真係好開心 不過買下買下真係好多 所以里奧大人呢排成日撩我去泰國 我都話唔去 因為太多衫 但去泰國唔買衫又唔得喎 ~
好在之前將 d 衫分類 咁樣執起上黎係快好多架 不過都執咗 2 個鐘 好鬼攰呀 ~
里奧大人 4 點幾番到屋企就最 perfect 因為要飲埋 d 湯 係媽咪尋日特登煲比我地架 ~
我話明今晚唔煮飯 但想去元氣食壽司 今次醒喇 5 點 45 分出門口 估唔到 6 點去到元氣都要等 8 張飛 好在唔駛 10 分鐘就有位呢 ~
今次又係食到好飽 因為我食咗 2 件之後 個胃無啦啦好脹呀 搞到我食力大減 最後要里奧大人幫手食 佢飽到上腦 但都係食咗 $233 同 $900 仲有斷距離 所以下次會叫埋家姐黎食 咁樣起碼會食夠 $300 或以上 有人幫手食差好遠架 ~
之後行德福 去咗 Unilqo 里奧大人買咗條 7 分褲 我就買咗件線衫 再行埋馬莎 里奧大人又買多條黑色長褲 買完就番屋企 我就沖涼睇電視 佢就自己去徑步呢 ~
今晚又唔係好眼瞓 所以 12 點先瞓呀 預咗聽日番工實會眼瞓咯 呵呵 ~
燒原隻澳門葡式乳豬一隻 ( 炒飯底 ) - 團購價 $198 咋 味道都 ok 啦 不過食食下都覺得幾多肥膏
d 炒飯好味 同埋夠乾身 最有驚喜反而係佢 哈
豉椒味菜鵝腸 - 無鹹酸菜味道嘅 @@
薑蔥霸王雞 ( 半隻 ) - 一般
香煎中式牛柳 - 呃人嘅 一咬落口 我地個個都話係食緊大家樂早餐嘅牛扒囉 但個汁就 ok
金銀蛋浸白菜仔 - 一般 其實佢地小菜真係好一般 唔夠鑊氣囉
奇興 有緣再見 ~~~~
@ 松記糖水店
我嘅幻彩明珠 - 唔夠凍呀
家姐嘅檸檬芝士脆脆木布 - 呢個勁凍 好似食緊好硬好硬嘅雪糕
糟糟嘅芒果明珠 - 無咩味嘅
里奧大人嘅生磨芝麻糊 ( 熱 ) - 呢個好香 不過得里奧大人自己食 所以佢食完話超級漏 呵呵
( 26-APR-2014 SAT )
今朝我 8 點起身 不過我起身嘅時候 里奧大人已經醒咗整嘢 之後係都要陪我食早餐呢 ~
咁我依家用緊佢部 GF5 我話有 d 壓力 因為部機始終唔係我嘛 同埋我覺得自己唔算話好錫相機嘅人 好驚整花佢部機囉 咁我話不如賣比我啦 佢個咀型已經係個好字架喇 差在未開聲咋 之後我即刻話 $100 賣比我 佢話送比我好過喎 呵呵 ~
其實我唔想借里奧大人部相機影相架 但我覺得 Samsung 電話影相嘅顏色真係麻麻 所以先借相機囉 不過用人 d 機真係唔太慣 影唔到本身個效果添 嘥料 哈 ~
菇場唔忙 實在太好啦 因為次次星期六都無啦啦好忙家嘛 ~
今日菇場有 d 同事會參加慈善步行 佢地 12 點幾就換件 polo tee 之後就去飲茶 我同 8 卦都覺得去到會場換 tee 都未遲啦 我覺得最搞嘢係佢地嘅 tee 係白色 真係好在唔係襯埋白褲啫 唔係以為去大酒店 同埋佢地又着哂白色 tee 去飲茶 我覺得真係好搞笑囉 如果比我揀顏色 我會揀黃色或者螢光綠呢 d sharp 嘅顏色會好 d 咁起碼精神 d 丫 ~
放工即走 lu 喺鑽石山地鐵站 join 里奧大人一齊去深水埗買 printer ~
丫 落毛毛雨呀 所以去完鴨療街買完條電線就去食嘢喇 ~
我嘅麻辣雞翼尖 + 油渣削搖麵 ( 原味湯底 ) - 勁多雞翼尖呀 好似有 7 隻定 8 隻 我初初諗住得 4 隻架咋 無諗過咁多 食到個口好攰呀
主角係呢 d 辣菜甫 ^^
里奧大人嘅油渣 + 魚腐削搖麵 ( 酸辣湯底 )
我飲凍咖啡 里奧大人飲凍檸茶 但我發覺好多時都會比凍檸茶比我 可能覺得女仔驚肥 所以唔飲奶茶咖啡咁呢
其實想試下小食 " 絕椒肚 " 個名好似好勁咁 不過我驚太辣 所以都唔敢試 lu
食完坐陣就去高登喇 里奧大人一早諗好咗買 HP 嘅 Printer 不過行行下比我見到 Canon 紅色 Printer 所以最後都買咗 Canon ~
坐地鐵番九龍灣 不過就喺油麻地轉車 因為想坐下呀 咁我去到油麻地站 我直頭想行去對面車廂 里奧大人叫停我咋 如果唔係又去番深水埗呢 嘩哈 無計啦 我盲中中家嘛 同埋其實頭先都覺得奇怪 點解總站仲係咁多人搭添 原因自己搞錯 ~
番到屋企都差唔多 4 點 里奧大人即 set printer 我就睇雜誌啦 今晚同埋媽咪 家姐佢地去食乳豬 所以叫媽咪同工人落黎九龍灣先 咁啱媽咪又想買鞋 咁叫佢 5 點落黎淘大一齊睇鞋呢 ~
我大愛嘅紅色
媽咪成日想買 Birkenstock 因為佢着開覺得大頭好舒服 又話波鞋個踭好高 其實邊度高啫 妳用平底拖鞋黎比較 咩鞋都高過佢啦 同埋佢着拖鞋黎做運動其實都唔好啦 但講咗好多次都係咁 所以我都費事話去 叫里奧大人同佢講話拖鞋唔好 不過我都會比佢試拖鞋嘅 但依家個鞋底好 "線" 呀 所以唔比佢買 咁拎咗對波鞋佢試 佢話好輕 着起黎都好舒服 所以里奧大人送比佢喇 ~
之後媽咪想買風褸 咁又同佢睇下啦 又睇啱咗件 所以里奧大人又送埋比佢喇 佢自己都買咗條短牛仔褲 本來我都買條長褲架 不過已經 6 點半 所以唔買喇 因為 book 咗 6 點半到呢 ~
打的去到之後 糟糟同家姐都差唔多時間到 唔知點解我同家姐都好鍾意話鬼糟糟 因為話完佢 佢會係咁笑 咁我出去接佢地嘛 明明到咗 衰糟係都要行前睇下 所以我好自然咁話佢 呢度咪係囉盲人 之後我地 3 個一齊笑 因為我好小會話佢係盲人 哈 ~
今次隻乳豬係我團購架 咁叫埋其他小菜 家姐就睇張單 話二百幾蚊咁平嘅 我話隻豬我比咗錢架喇 話明團購嘛 ~
糟糟坐喺我同家姐中間 咁我食阿麻素嘅時候 佢問我呢幾粒係咩 不過吞緊點答佢喎 之後佢又問 不過我仍都無理去 因為家姐咁啱又同我講嘢 之後阿糟好慘咁話點解我唔答佢 咁又係喎 佢問我先家嘛 嘩哈 ~
食到差唔多 8 點 咁我話玩包剪揼 輸咗個請 糟糟未玩過嘛 但我講明話唔駛佢請嘅 旨在玩下啫 咁糟糟又唔知咩事 里奧大人就奸笑同佢講話 玩下咪知囉 點知我地一猜 我同家姐同里奧大人都係係剪 糟糟係包 真係未試過咁架 因為多數邊個話猜就邊個輸 糟糟話我地 3 個好似 d 老千咁呀 哈 ~
我話不如一齊去食甜品咯 因為得寶開咗間松記 咁佢地都話好 所以就車咗媽咪工人番屋企先 我同家姐跟車 里奧大人就自己行去松記 先到先等 ~
呢間松記都好迫囉 坐得勁唔舒服 不過我地食下傾下都已經 9 點幾 係時候散水喇 ~
番到屋企我就即沖涼啦 而里奧大人繼續整 printer 感恩都好快手搞掂 ~
嘩 搞 lee 搞 ku 差唔多 1 點先瞓呀 估唔到咁夜添 ~


text:
2012年4月8日 関西賞櫻の行2012 Day 2 和歌山.
黑潮市場
連黑貓小妹都自動起,可想呢間酒店幾失敗!
執
好野之後,就派黑貓小妹去睇下公公婆婆佢地搞掂未,當然佢地點會瞓得宴,約齊人後就到大堂check out
,落到去都好多人,大多數係外國人士,可能呢間近機場得價錢比其他平.搞掂晒我地行返禽日條路去南海泉佐野駅,未行到時見有間環境唔錯的cafe
shop食個早餐先!選擇唔多但都岩食!當然公公婆婆有微言話貴,老實講只係一般價,只係我地港元唔值錢姐,加上店內有人食煙,又引起公公不滿,唉,出門
在外張就下啦!不過都幾難!
一早就醒了,不是為趕時間,都唔係有咩地方去成7點就起身!而係張床同個枕頭令我瞓得好唔舒服,所以選擇起身!
一家大細出黎食早餐
今個旅程黑貓PAPA都極度無聊地扮李澤楷,今期扮老花睇唔到字
連KIKI都唔放過
這是黑貓小妹的早餐
我同黑貓PAPA都係食HOT DOG
食完早餐,我地就行去對面的泉佐野駅,去和歌山需時大約半小時,加上是普通電車,唔洗劃位的,今晚我地會住和歌山東駅東橫INN,所以會係和歌山市駅轉車,在和歌山縣有分和歌山駅同和歌山駅,千其唔好搞錯.
係車上睇下風景,傾下計就到啦!雖然我地要轉JR線,但呢度好方便,只要你行去有關月台,在月台買番張補額車票連同南海的車票一齊放入車閘就可以了,當然我們人多都有少少尷尬,驚阻住人上車.搞掂晒就上車,一個駅就到.
由佐泉野駅到和歌山市駅,只需890日元,小兒半價.
雖然無位坐,但唔係企好耐姐
今次黑貓小妹有自己一部相機拍她眼中的世界
沿途風景好靚,天氣好好呀!!!
先到東橫INN放低行李,在途中我地開始見到櫻花,便嘩嘩聲,真係大鄉里出城!
這是在日本我們看見的第一棵櫻花樹
因時間尚早未有房,所以放低行李就去玩,今次會㨂住東橫INN係因為情有獨中的情懷,加上做左會員好多時候都有折扣,好似今日噤因週日有近八折優惠,即時改一改行程將白浜同和歌山倒掉,噤又慳唔少!
看見這個公仔特別懷念
行至JR東駅順便買埋聽日去白浜的車票,雖然坐巴士會平些,但時間上差成個幾鐘之餘,又驚老人家坐坐唔慣,又隨時要去厠所,所以黑貓PAPA話唔差呢d錢啦!噤又係,加上又鍾意坐JR,所以一於貴就貴啦!
原先諗住今日去搵貓車長,但之後睇到貓車長周日休息,噤唯有轉陣去黑潮市場同和歌山城先!一放去食海鮮BBQ做晏晝,gogogogo......
行
過東駅的另一邊找巴士到和歌山港口,途經過有好大間超市,正!今晚黎會一會佢先!之後去到巴士站,見到好多巴士,但無網友講個架0號巴士,所以就攞住本旅
遊書(廢的,竟然無寫)站好好人即時帶我地去個個上車位置,可惜太多人上唔到,之後話我地知係邊度等!仲指住落車個個站個名,等左一陣見有車諗住係架啦!
點知個站長即刻衝埋黎話唔岩,仲話我地知幾點有車,終於等多陣就有車.
認住二個組的日文字,如果要去黑潮市場就要涊住佢
睇清幾時有車係經個個站先好上車,因同一個站可以有唔同的車埋站
等車無聊時,黑貓PAPA走去扮通輯犯
其實會話去和歌山城的主要原因係因搭呢程車時,經過見好靚好多櫻花盛開,又有好多攤檔熱到呢!所以去完黑潮市場就黎呢度啦!係搭車期間,我地都好緊張驚坐過站,因無確定係邊度落車,又加上明明網友寫車程大約半個鐘,但坐極都未到,所以好緊張!
終於見到書上所認容的環境個心稍為定D,之後發現原來我地坐左架站站停的慢車,真係撞鬼!
落車之後我地急不及待想搵野食,途經有個好大的遊樂場,可惜對機動遊戲興趣麻麻,但呢度環境真係好舒服!
其實呢度Marina City係人工島黎的,所以到前一定會經過條橋先到
有遊樂場,有興趣又有時間的可以入去一玩
呢度也是和歌山好出名的旅遊勝地
行數分鐘就會見到黑潮市場個幾個大字,唔怕搵唔到.
咩都影....
真係有人入去博下
噤大隻字無奶油搵唔到
黑貓PAPA其實好肚餓,但仍堅持唔買住,入去睇下先!!!
入
到去原想行個圈先,但見到有BBQ,人已等唔切!攞簽後就走去揀食物,呢度好自助,只要排隊夾自己鍾意的食物,跟手就付錢,連租爐費同用具都一次過,唔洗
比黎比去,規模比我感覺好過八戸個個TIM....因唔洗下下買噤多,一隻又得幾隻都得,適徐尊便!!!環境仲好舒服,一邊對住個海一邊BBQ,好寫意
呀!!!雖然唔係用炭燒 ( 炭只是裝飾用)無噤好風味,但勝在燒完唔會一陣味,反而仲好添.
標記
要同這裏的吉祥物影相
攞好位子及有關人數,先會比噤樣的簽
全面禁煙
食物好吸引,樣樣都好想食


text:
Saturday, 9 August 2008
RPG 玩家恩物
我一向都係打 RPG 大. 當然, 好多其他類型o既 game 我都鍾意玩, 例如早排打 MGS4, 就好鍾意, 真係一個非凡o既經歷. 不過, 最吸引我o既, 始終都係 RPG. 不過, 我真係要講, 到而家為止, 幾部新o既遊戲機已經出咗幾年, 但係都仲未出過一個真正好o既 RPG.
XBOX 360 有好多所謂 "RPG 大作", 但係老實講, 我覺得全部都係垃圾. Blue Dragon 由故事到角色性格都非常幼稚, 係得畫面夠清, 實在冇乜可取之處. 至於亦將會喺 PS3 上推出o既 Eternal Sonata, 亦係麻麻. 雖然畫面唔錯, 配樂出色, 但係故事極差, 無無謂謂走來走去打怪物, 好無聊, 對白又寫得悶, 周不時由 d 角色講成半粒鐘獨白, 悶過聽道. 開始幾粒鐘, 覺得其中一個角色係蕭邦都幾過癮, 但係其實玩落就知呢個 idea 好無謂, 因為佢係蕭邦同故事無關, 而每個 chapter 之間加插講關於蕭邦生平o既片段亦係無謂, 同故事主線無關. 基本上, 蕭邦喺呢隻 game 入面只係一個用得好差, 令人失望o既綽頭. 至於最近雷聲大o既 Lost Odyssey, 亦係令人失望之作. 人物設計雖然出自名家, 但係其實除咗主角同佢老婆之外, 個個都好Q醜樣, 奸角又冇型. 雖然用成四隻 DVD 咁多, 但係其實畫面都唔係好靚, 只算普通. 而最大問題又係故事, 唔夠吸引, 幾位主角亦魅力極低, 我咁鍾意玩RPG都冇動力玩到尾. 呢幾隻所謂"大作", 比起PS2上面畫面差幾倍o既正 game 如 Shadow Hearts 2, Xenosaga 1 + 3, 真係天比同地比. 畢竟RPG就係要有好故事, 好角色, 對白寫得好, 唔係就點搞都係爛 game.
講返主題. 我發覺, 雖然我有 360, PS3, wii, 但係最近最多好 RPG 俾我玩o既係 PSP!!! 有兩個原因點解 PSP 係 RPG 玩家恩物. 首先, 可以喺 PSP 上面玩返 PSone d 舊 game. 而家我就玩緊之前成日聽人講, 但係未玩過, 而家俾人炒到成舊水一隻二手正版 game o既經典, 幻想水滸傳2, 仲要係英文版, 唔係日文, download 就有, 唔使買. 而家我只玩到一半咁上下, 但係真係好正, 故事刺激, 幾位主角之間關係有深度, 好想玩落去睇佢地結局如何, 論故事質素, 比起其實水準亦相當高o既幻想水滸傳5 仲有過之而無不及, 好玩過而家 360 上任何一隻 RPG 幾倍. PSone 有好多有質素o既 RPG, 仲有 Xenogears, FF 7-9, Vagrant Story, Legend of Dragoon, Chrono Cross, 只係翻玩都有排玩.
第二, 其實有好多好o既 RPG 只有日文版, 冇英文版. 但係, PSP 有好幾隻 RPG 都有漢化版, 例如英雄傳說 5 同 6, 我玩完水滸傳2 就會開始玩. 相信遲早第 6 集亦會有漢化版. 真係多 RPG 到玩唔切.
1 comments:
- Peter Huang said...
-
在搜尋德永英明的歌時,來到妳的blog,首頁也有RPG介紹,這兩點跟我相符,所以拜讀妳的文章,禮貌性感謝妳的文章.另外妳的照片很美...這是由衷的稱讚!
Peter Huang
- 30 August 2008 at 12:16


text:
小嘉團契有個姊妹,佢早我兩個月結婚,當小嘉大部分工作都準備得七七八八時,佢就好多野都未整=.=…有次講開租衫,小嘉因為成日都有上ESD個網,所以都見有好多新人勁讚janny wong D衫,還掂我地去janny wong度都好近,於是suggest下俾佢喇!
姊妹佢真係去左睇,佢仲約左D FD去埋睇,佢地睇完真係即刻俾晒錢去租喎!佢仲同我講,唔好去睇呀!因為真係好靚,實忍唔住手去租架!!!
於是,小嘉又心郁郁喇!講埋俾上進知,無諗過上進話如果真係靚到有人地講咁好,都可以租既(但係其實D package一D都唔平架).小嘉之後就打電話去janny wong度,原來佢地星期一至五就專for試身,星期六夜晚就係presentation,而星期日就係family day唔會工作…果然係有Style!!!
小嘉book左某一個星期六去,嘩!!!原來佢個workshop係豪宅黎…D衫真係好靚好靚…不過好得意,janny好鍾意係present D衫的時候都會不經意問D問題,如果快舉手又答對就會有一個sticker,當成晚的presentation完左後,如果真係join佢D package的話,咁每一個sticker可以扣$100大元!!!跟住又點呢???下星期先話你知…


text:
2016年1月12日星期二
Schinkenfleckerl 火腿炒粉
Fleckerl呢款一塊塊嘅粉wiki話係奧地利同捷克嘅傳統嘢嚟.
做法非常簡單,好似我哋炒飯咁.
材料有洋蔥,蒜蓉,蛋,火腿同粉. 炒埋一碟,調味,食得.
44 則留言:
點算cheap呢.回覆刪除回覆
成本好低,唔出得大場面.刪除
簡單易做,一個人的晚餐最適宜!回覆刪除回覆
只係切切切,好簡單刪除
點解暖啲啲,食平啲?回覆刪除回覆
kakakaka,肥媽個節目係咁講我咪又跟住講囉.刪除
嘩...好富貴呀, 仲要去買大包粉....用冷飯炒仲慳啦.回覆刪除回覆
窮鬼米缸冇晒米啦.刪除
就咁樣招呼鬼鬼,唔反枱咪OK囉!回覆刪除回覆
成本咁低,唔出得大場面喎.刪除
d粉咁炒唔會好易爛咩?回覆刪除
細細片,好似d頭頭尾尾咁樣(仲月利^^)回覆刪除
好啱小朋友食回覆
可能佢嘅出現係以前窮,只有頭頭尾尾食喎.刪除
呢隻麵我响貴國曾經見過,原來係傳統嘢回覆刪除回覆
濕濕碎咁,包粉幾錢?回覆刪除回覆
買咗一斷時間,唔記得幾錢lu. 但係一定唔係貴o野囉,因為貴o野我唔會買.刪除
講開又好似係,我未食過喎回覆刪除回覆
呢個真係要食住家飯先有得食.刪除
口感同味道係咪好似意粉咁?如果係,買包fettuccine或pappardelle整碎佢咪一樣 :p回覆刪除回覆
係一樣口感同味道㗎刪除
其實係咪碎咗既pasta嚟架?回覆刪除
好好吃的様子.我想吃!回覆刪除
- 回覆
有焗版架.煮好呢個再落蛋,cream同芝士去焗.刪除
或者係人地俾bb食o架咋.回覆刪除回覆
我都係XX BB啫.刪除
好方便呀 ! 樣子都唔錯吖 .回覆刪除
好有茶記風味呀.回覆刪除回覆
係喎,出面冇得食,我就開間奧式茶記啦.刪除
不如王子將佢發揚光大嘛XD回覆刪除
呢個啱哂我呢D懶人!回覆刪除
記得下次試下先
珮夫人
呢個我 like 喎,買D類似既粉試下煮先!^^回覆刪除


text:
6.04.2014
CWB
星期六小檬爸爸又醉心事業(實情係同老闆們打牌)
於是我又趁機同小檬搭地鐵,唔想佢淨係識坐車.
之後都搭過,不過而家大咗,多野講,
喺地鐵見到三碌玲啲廣告,見到海豚,
之後就同佢爸爸講喺地鐵見到海豚...
唔知以為係真添~
去圓方拎個袋仔整返粒鈕,點知出事喇...
係我唔好,明明同呀仔行街,
點知買咗朵花
唔好再講喇,我會好內疚(其實好開心至真 )
諗住食埋拉麵先行,點知見佢已經有少少眼瞓,
改變策略,買個麵包比佢食算!
食完轉埋車到中環,佢已經檬咗(我地叫瞓做檬咗)
好唔容易先落到車,諗住喺sogo應該有啲cafe可以坐低,
點知淨喺行出地鐵上去到sogo地庫,再去搭lift 都多人到想C.
真係唔知咩事,細細粒嘅媽咪(雖然肥)仲要抱住瞓咗嘅小檬,
差啲不支倒地!
本來諗過行去世貿,應該冇咁多人,
但三十幾度我諗我都一樣不支倒地.
於是都係揀喺冷氣地方暈低算!!
上到9樓仲要行樓梯,去到cafe又要等位(我認我天真!)
一路口噏噏鬧緊走嘅時候,好在見到有個偉大嘅同志已經起身再去血拼,
終於有返啲血色!
喺CWB探佢媽媽嘅EE終於出到嚟拯救我!!!
瞓多咗一陣就起身,攪咗咁耐先有得睇玩具.
而家SOGO嘅玩具細到呢...可能裝修緊啦.
有個德國出品嘅木製碌波子,
成三千蚊至五千蚊一盒,快啲叫小檬碌多幾次,
玩完就行去鄉里媽咪未去過嘅希慎,
影下小懵
(之前有同事送咗呢隻LINE兔仔比小檬,
但寫錯咗小懵,於是我地就叫呢隻兔做小懵!)
好好笑,公仔下面寫住不準觸摸!
你話我知有咩人係呢啲情況吓會唔掂個公仔?
尤其係小朋友!
好累又好肚餓.千辛萬苦先搵到間食TEA嘅cafe
仲有小志強
最後又喺老三陽買咗幾隻粽,又幾好食喎!
(原來佢搬咗我都唔知,證明我真係好耐冇去)
回程喺香港站
小檬隻手又要平衡!! 哈哈
自從喺吉吉島有條斜嘅自動電梯教過佢要伸手出嚟平衡先唔秩,
佢一見到平嘅自動電梯就係咁!
返到屋企,抱住B be,小檬仲要玩腳腳,真係散哂!
Beach Boy & Beach Baby 新玩具
上星期五,B be100日,請咗日假陪佢...地(小檬著數哂)
夜晚食飯又唔使咁趕.
見有時間,又同小檬去沙灘.
呢件日本背心仔,襯埋條藍色褲好正!!
雖然呢個係一個正式嘅泳灘,啲清潔工人已經好落力,
但係果日好污jo,如果落水就真係冇可能!
但係果日好污jo,如果落水就真係冇可能!
小檬行親TOY "R" US都會拎張廣告了解吓行情.
平時冇咩睇嘅我發現有個好好玩嘅吹氣床仔半價˜$249
平時冇咩睇嘅我發現有個好好玩嘅吹氣床仔半價˜$249
所以佢不停咁行嚟行去執波波
媽咪唔高,啱啱好坐到
食完奶奶,媽咪抱住佢坐吓先.
一大兩細都夠坐
玩到唔捨得走嘅小檬, 一聽到執野呢,就哇哇喊...
雖然係行返屋企,但都諗住沖吓個身啲沙先,
一路行去沖身,一路喊,去到又唔肯沖,
口水鼻涕一齊嚟,成身沙要唔肯自己企,
口水鼻涕一齊嚟,成身沙要唔肯自己企,
要攬住我.攪到我都係成身沙!
唔沖喇唔沖喇!同佢著返件衫都話唔好!
唔沖喇唔沖喇!同佢著返件衫都話唔好!
我明嘅~ 咁好玩
我唯有氹佢話返屋企開住冷氣先再玩啦(講完我自己都想笑)
一輪混戰之後終於平復!!
去沙灘玩就真係好開心,另一方面又幾麻煩,
不過有細路嘅父母就梗會想佢地開心而甘願麻煩!!
去沙灘玩就真係好開心,另一方面又幾麻煩,
不過有細路嘅父母就梗會想佢地開心而甘願麻煩!!
6.03.2014
Shoppinggggggggggg~
星期四晚去KF買粽,難得一個人出去,我行咗兩間精品
拉鍊袋仔,小檬返學放吓啲濕碎野,應該啱用
好底喎,去沙灘啱哂.
其實我淨係去買粽啫,點知攪成咁
Shop A Sanrio產品+加麵包超人
Melody fans 嘅我,難得而家有B be 做藉口,梗係買啦.
唔知買嚟做咩,買咗先算.
放喺袋度都好安全,又好靚~
放喺袋度都好安全,又好靚~
拉鍊袋仔,小檬返學放吓啲濕碎野,應該啱用
Shop B 主力麵包超人及日本精品
小檬對蟲蟲鞋岩著喇,見呢對車車鞋日本貨都係$69
好底喎,去沙灘啱哂.
仲有三眼仔餵巾,又再買多條看門口.
諗住去沙灘,要再買多件背心,呢件特價,又好可愛,買~
仲有B be 麵包超人妹妹夾夾(個名我作嘅..哈哈)
一路物識緊三點式比B be,TB果啲款又唔鍾意,
一見到呢件麵包超人泳衣就好鍾意,
我以為要再貴啲, 睇埋價錢就更加忍唔住
B be: Hi~
我以為要再貴啲, 睇埋價錢就更加忍唔住
B be: Hi~
(大家可以估吓,見到平啲唔使同我講..哈)
真係未著上去已經覺得好好笑!!
訂閱: 文章 (Atom)


text: 2009年10月1日,當日我只是身穿短褲,鱷魚鞋走上去老婆屋企,同老婆本來只是想出街親身睇下各大酒樓的裝飾佈置,同埋睇下有乜野好日子可以俾我地選擇下,完全無諗過會訂婚期,行左幾間酒樓,都無乜好日揀,我地本來打算2010年11月或者12月其中一個星期六或日,不過可能遲左dd,所以都無乜位,原本都無打算去九展煌府睇,因為個地點好似比較隔涉,而且驚個場太大,唔夠包場,不過之後聽個fd講可能包到場,於是就走去問下,去到果度,無第一時間搵我個fd識個經理,因為都打定輸數,而且都無打算會落訂,去到煌府,好快已經有人招呼我地,之後就帶我地四圍睇下個場,講解下,好似傾計咁,其實煌府呢樣野做得幾好,雖然唔係間間煌府係咁,不過我果日一身街坊裝,佢地都好有耐性咁sell我,唔似得有d酒樓,好似唔憂做咁,講番九展煌府,我同個客務主任吹緊水既時候,突然有個女人走過黎派咭片,我一望就覺得佢好似係邊度見過,之後一睇咭片上既銜頭,竟然是集團董事錢小姐,佢時不時會係報紙雜誌上出現,唔怪之得咁熟面口啦,吹左兩句水,之後就攞左本預約簿出黎睇,一睇原來2010年11月同12月既星期六同日都無晒,10月就得番農歷九月既日子,本來都打算走架啦,點之突然之間,佢睇到有個客原來改左日子,不過未係本野度改番,果日就係2010年10月1日,仲要係細d個廳,我即刻諗到呢度個空中花園可以係當晚睇到煙花,而且個場地好岩心水,於是就叫老婆問下佢屋企人果日係咪好日,結果真是好日,宜嫁娶,於是即刻想搵個fd識果個經理黎傾下,點知佢又見緊客,唔得閒,於是就同果度既總監杜生傾,傾左一陣,就俾左少少錢落訂hold左個日子,無乜點同佢爭取優惠,因為今次一黎無準備,二黎又無人幫口,輸晒形勢,等下次再俾訂既時候,我一定做足準備,帶晒人馬同佢力爭,落左訂hold左日子,就番去屋企公告天下,不過得番365日時間,好多野要預備,要快d先得啦.


text:
「社會」
好多人都會好在意個社會點樣睇你,身邊嘅朋友點樣睇你,公司嘅同事點樣睇你,親戚朋友點樣睇你,老婆點樣睇你,自己點樣睇自己,等等.而好多時自自然然就會好在意身邊嘅閒言閒語,好在乎每一件事嘅成敗,因此亦慢慢令自己做嘅每一樣嘢都要諗過度過.就係因為太在意,所以好多時會令自己沉思,諗下點解件事會係咁,不過好多時事情已經過去咗無得返轉頭!
「失去」
好多人會覺得我對好多嘢都唔在意,好似樣樣嘢都好放得開.事實上某啲事情係可以,但係其實有時我係一個好執著嘅人,有某啲事情上面我其實係好在意.只不過有可能十樣嘢入面得一兩樣,而嗰一兩樣嘢就已經可以令我困擾好耐.雖然經常同自己講唔好太在意,因為太在意一啲事物嘅時候就無辦法放開向前行.不過通常過一排我都會自自然然唔記得,如果咁多年都在意嘅話,件事一定係對我嚟講太重要.
「在意」
有時我在意嘅係好多嘢自己係有能力做到,但係到最後亦因為自己令到件事失敗.有時我都會在意得失,尤其係自己對件事抱有一定嘅期望.只不過有時真係太在意,而每當失去嘅時候就會非常唔開心.當然而家唔會太在意其他人嘅眼光,因為我就係我,相信同欣賞自己嘅人就自自然然會認同.人大左好多野都放開咗,只不過仲有啲嘢係放唔低同太在意.
Also published on Medium.


text:
自已砌車嘅除咗係為慳錢之外,其實過程都充滿樂趣.而身邊有啲麻煩朋友,因為砌車而要幫佢做工具,呢個又會係另一個層次嘅樂趣.今次呢個好好玩,話說同事買枝炭頭叉返嚟要鋸,佢就諗住用幾舊水訂個jig返嚟用.見佢個設計係要用批士夾實個jig再將枝叉穿入去夾實嚟鋸.試問一搬平民百姓屋企又點會有個食到力嘅大批土可以夾住嚟鋸呢?於是我又拍心口應承同佢諗下做件工具出嚟.
今次材料方面用咗尼龍,呢隻料唔好太好車,亦因為咁,用佢嚟到jig就係一個唔錯嘅選擇
要用部車床仔嚟開一個 30mm 直徑嘅窿實在唔係咁易,簡單講係冇可能夾一枝 30mm 上去就咁鑽.用吉刀開窿係比較實際嘅做法
經過一輪努力之後初步開咗個窿出嚟了,之後仲要挖大同修靚佢
用把細勾刀挖大個窿去 30mm
鏡頭一轉就攪掂一邊了
跟住就將佢一分為二
另一邊要挖一個 recess 出嚟
攪掂了
跟住係鑽窿絞牙
底座部分完成了
跟住就要完成前半部分,要開一條坑出嚟.目的係要做到前半部可以轉動時又固定喺底座
大功告成了,組合之後就可以交貨比同事.仲要同佢講解一下呢件嘢點用
呢個 jig 嘅設計係用下半部分夾實枝炭管,再用前半活動部分轉動嚟引導鋸片.情形就有少少似一搬用嚟切金鐲管工具轉動切割嘅運作模式,好處係容易確保切口垂直.而每次鋸開炭筒淺層部分就轉角度好處係弧形部分比起垂直部分容易鋸(鋸過管狀物就會明,未鋸過講多都冇用).鋸叉時只要度好位固定下半部分,就算將枝叉放喺大肶到鋸都冇問題.得咗~


text:
2014/11/20
其實幾個月前, 陶寶B都已經開始沒有用奶咀架啦, 不過因為去了加拿大個Trip而又開始食番奶咀呢. 回到香港之後, 食奶咀情況變本加厲, 仲要明顯係心引大於一切, 起身後都仲要食多一陣, 真係唔得呀! 所以呢幾日就開始狠心進行"戒奶咀"行動.
每日早上陶寶B食奶時都要扭拎住個奶咀嚟"Dap"兩吓, 所以第一天早上就係唔俾佢食再奶咀, 陶寶B既反應當然係扭計到奶都唔肯食, 搞了10分鐘都唔能夠安撫到佢, 最後謝菲嗲嗲就同陶寶B講:"你大個啦, 唔可以再食奶咀架啦, 你記唔記的你上次係街度食奶咀, 人地笑你呀?!" (因為工人姐姐講有一次係街度人地笑佢, 佢就立即唔食奶咀, 仲將個奶咀俾返姐姐), 陶寶B聽完之後, 就當堂沒有再扭計, 之後就乖乖食奶. (上午成功!!!) 不過真係點都估唔到陶寶B真係聽得明呢個道理, 令到我地好Surprise.
到了晚上時間, 陶寶B當然又係扭奶咀啦, 所以就再同佢講"你會被人笑架", 之後又再收聲, 不過佢諗諗吓又唔服氣就再起身扭計, 莎拉又再一次同佢講道理, 前前後後就講了3次道理之後就真係瞓著了. 暫時用了此方法, 已經係第三天不用奶咀了, 相信戒奶咀成功在望了. 陶寶B仲有未戒片片及奶樽, 唔知用呢個方法得唔得呢?!


text:
前一篇廢話講咗一大堆,都係未入正題
今篇我地就黎入戲肉喇喂!
以下嘅所有長篇大論,如果你係錢多到駛唔晒果種,並且最緊要豪住villa,請自
動跳過.你可以去任何一個預定酒店嘅網站,用你嘅入住日期,再將個sorting set
做由最貴果間開始搵起 – 信我啦,收你最貴果間,service真係好好.
就上一篇問大家嘅問題,我地一齊黎慢慢研究點解我會咁問
1/
你會咩月份去?
呢個問題好關係到你會選擇邊類型嘅酒店.
a
- 香港嘅夏天
四月 ~ 十月係乾季,所以唔會點落雨;同時亦係峇里氣溫比較涼快之時.
住邊度其實都好爽,亦係我最建議去峇里之時.
b
- 香港嘅冬天
十一月 ~ 三月係濕季
雖然佢落雨好少會一直連住落夠一日,但係如果落起雨上黎雨勢真係唔細.所如果當日你打算係去沙灘hea的話,希望或者會落空;所以呢段時間去嘅朋友,我反而會建議住間好少少嘅酒店,如果落雨行程有變,起碼可以留係酒店享受一下,又或者係直接係自己酒店嘅spa度不見天日
加上,呢段時間當地天氣好熱,就算係度街行太耐,真係會熱到有少少暈.
c
- 紅日長假期
唔好以為紅日長假期,酒店會特別貴.
由於峇里主要遊客來源其實來自袋鼠國,佢地所謂嘅Peak Season其實係關乎袋鼠國學生假期.
via GIPHY
袋鼠國學生一年有四個長break,大概分佈如下
4月中到4月底為秋break
7月頭到7月中為冬break
9月中至底到10月頭至中為春break
12月中到1月底為夏break (即係暑假…無錯,聖誕節放暑假)
即係咁講,其實如果按照香港人放假嘅習慣
通常復活節 / 中秋 / 學生暑假頭一個月 / 聖誕節去峇里的話,就係當地旺季
酒店一黎會貴,二黎亦好難book
因為好多袋鼠人其實年年都會同一時間去同一地方做家庭旅行
好多時佢地今年去完,已經跟手book埋下年嘅酒店
但係,當暑假如果係八月先出發 /又或者如果二月先過農曆年的話
其實已經係淡季
好多人都認為去峇里非住超豪華villa不可;無錯,峇里嘅villa真係好多會靚到你以為自己唔小心瓜咗上咗天堂而自己唔知,但係有時我覺得你未必要全程都住超豪villa.
原因係你比得咁多錢豪住,其實你應該花多少少時間留係酒店入面享受,呢個情況下,你未必會想離開villa範圍出去參觀,亦無辦法認識峇里呢個咁迷人嘅地方.
係我經驗入面,其實峇里有好多匿係橫街窄巷,門口細細但係入面同天堂好類似嘅boutique
hotel仔, 由幾百蚊到千幾蚊不等,唔係大型villa resort, 但係舒服到爆爆爆.
我認我寫呢篇之前有少少貪心,想一篇就寫好有關酒店...然後我發現係無可能嘅
呼,唯有分開唔同嘅酒店慢慢寫
黎緊同大家分享吓想浪漫嘅又點住,想一家大細嘅又點住先 :)


text:
07 Feb 2013 Wed Mandalay(Amarupara,Sagaing,Inwa) Sunny day
因今日要去曼德勒(Mandalay)既市郊,所以7點就起身係hotel食埋早餐先出門口(咁貴唔好蝕),雖然個早餐無咩特別,但勝在服務好,唔錯
出左門口係街見到一檔檔口,似係租車既地方,就問下價錢,問左一輪show埋Lonely planet既緬甸文地方先問到價,要20000k(跟據之前一年既資料,遊三地全日包車加小費要35000ks),跟手佢up左一輪唔知佢講咩,但我話total 20k,最後佢話好,咁就8點出發,本身話係20000k全包,點知一開始已經要入油,用左我1000ks,咁平,算啦
首先去左阿馬拉布拉古城(Amarupara)既烏本橋(U Bein's Bridge,全長1200米,係世界上最長既的柚木橋),可能時間尚早,都幾朦下,但影出黎又感覺唔錯,行左一段橋見到d人係度捉緊魚趕下鴨咁仲見牛車成架係水連牛加車架車夫一齊係水遊緊過河,幾地道幾特別既生活感覺,之後落左橋底又行左一小段影完相就走人了,係我走時d遊客先開始出現,見時間差唔多十點半,以為係去千人和尚廟(Maha Ganayon Kyauny)睇和尚食飯,點知佢一野已經車左我去實皆古城(Sagaing),是鬼但啦,我去Amarupara最主要係睇烏本橋
去到Sagaing首先過左去松烏蓬那信寶塔(soon u ponya shin pagoda)順手睇埋至實皆山(Sagaing hill),但天色都係朦個view只係一般,而且依度會收影相費,雖然只係300-500ks每一間,但算可以啦,再去左Umin Thounzeh,一個個新淨的佛像,因太新所以感覺一般,之後有時間,就去左食少少野,但我因已食左早餐,所以只係飲野,加埋司機食既野,只係1100ks,即係唔洗十蚊港紙,再睇時間,仲係好早,所以指左個圖叫司機去埋乳塔(kaunghmudaw paya),去到原來已經由白色變左做金色了,但真係好大個好壯觀,利害,而且玻璃設計好靚,但整體感覺實皆古城比較華美而且新淨,因為我中意原始樸實,所以感覺一般
丫,因佢其實係市區司機,所以有時要問路先識搵,仲有如果無緬甸文既地方,佢係唔識點去,所以係黃寺買10us通票時,就問左阿姐叫佢幫手話比司機知點去yedanasini paya(即石柱中大佛),因依個係林中大佛,唔係一般地點但好似幾特別,所以好想去,問左後開始搵路,因今日係去郊外,食野真係好難講,所以係酒店我已一早羅定香蕉係身,見唔知要攪幾耐,所以食下蕉頂肚餓,最後搵左一段時間再問下人就搵到yeda了(途中經過大鐘樓Nanmyin不過我無行上去),因為天氣其實幾熱,所以司機就係出面既水井沖涼,我呢就行左入去睇寺,整個感覺非常特別,真係值得搵咁耐先黎到,再去就係寶迦雅寺(bagaya kyaung),又係舊寺廟,主要係木制,好舊好靚,除左窗,門柱既雕刻都好靚,仲見到有和尚仔做緊功課,又少遊客,感覺非常不錯既inwa,真係無黎錯
To Part.08b - Mandalay(Amarupara,Sagaing,Inwa)
[31/01/13 to 16/02/13]
Photo Link <<<<<<<<<<<<


text:
2014年7月29日星期二
我的農作物
68 則留言:
除了這些,有冇其它農作物及食得的香草?回覆刪除回覆
仲有rosemary, basil, parsley刪除
捨得食咩...回覆刪除
真係好迷你呀,係咪唔夠陽光回覆刪除
顏色好鮮好靚喎.回覆刪除
好細粒個隻士多啤梨, 我都有呀, 味道濃, 但我嫌太細粒.回覆刪除
通常第一年種, 收成麻麻, 第二年可能會好啲.回覆
影埋成盆野呀嘛!回覆刪除
雖然細細粒樣子都幾靚吖 , 勝在自己種包冇農葯 " 正 "回覆刪除
我地D士多啤梨都好甜架回覆刪除回覆
自己種o既好似甜好多.刪除
夠唔夠整番個甜品先?回覆刪除
迷你堅可愛.....回覆刪除
btw我度姨媽有迷你蔬菜盆栽賣,佢個盆栽迷你青瓜勁可愛回覆
我度去姨媽比較遠. 我好少去.刪除
你個花盆有幾大架,可能唔夠肥呀.回覆刪除回覆
D花盆唔係好大架咋.刪除
幾好喎!有得玩又有得食.今次唔洗即食都得喎!好新鮮!令我諗起細個時阿媽喺過節前平啲買定隻雞養,點知有次隻雞日日生隻蛋,有新鮮雞蛋食,好正.回覆刪除回覆
有隻番茄仔係水滴形架!回覆刪除
你種變種嘢呀,啱你d奇人啦回覆刪除
王老子你手既雞脾位好夠肉,即你好有錢,果然係孤寒財主XXD回覆
乜你o係天橋底睇相架?刪除
點解每樣嘢得一粒咁少嘅?回覆刪除回覆
我都唔知乜原因. btw芥蘭頭一棵一個架咋.刪除
買個大啲嘅花盆啦回覆刪除
好靚, 放多啲新泥同肥料回覆刪除
陽光唔夠所以細粒?回覆刪除
全部都好迷你好cute呀!回覆刪除
好有心機吖!雖然係迷你版,但點都算係有收獲吖~回覆刪除
係唔係唔夠陽光同肥料? 自家種又有收成, 已經好好 :)回覆刪除
係咪上次免費攞果d盆栽? 有得食好好喎回覆刪除回覆
大粒士多啤梨係上次免費攞o既.刪除
嘩! 能種到芥蘭頭...勁呀, 可以做個貴族農夫呀!回覆刪除
自己種,當然好味啦~回覆刪除
好似種緊新品種..回覆刪除


text:
最近每每見到各路朋友﹐都會被問起:『你番工番成點啊??』其實哩... 我份工應該係好多人夢寐以求o既工﹐一日有70%至80%時間係坐係度等時間過﹐而剩下來的果小小﹐其實都唔係咩驚天大件事﹐因為已經包括在update一下每日最新schedule﹐同埋突然有人將D辦拿來我地部門做checking﹐而我要幫佢地mark低有咩sample啦﹐suppose要check D咩啦﹐幾多件啦﹐俾邊一個啦咁上下.
大部份人聽到之後都報以羨慕o既眼光﹐覺得我搵到份唔駛點做o既工真係嘆啦﹐反轉都得喇﹐但只有曾經經歷過哩一類型工作o既人﹐先會明白固中無聊之處 (啟楠媽媽﹐你係第一個明白我感覺o既人啊!!!) ﹐容許我講一句﹐日日咁坐﹐真係唔知為咩;有人話既然份工咁閒﹐可以搵下Course讀下喎﹐但我個位o既『養眼』程度真係﹐溫書的話﹐必要時間收唔切書﹐因為真係做咩都睇到﹐但Yahoo,Facebook,MSN就一Click就Shutdown﹐方便得多.每日望住個鐘﹐佢每過一個鐘我就覺得﹐距離今日o既終點又行近一步喇﹐不過‧‧我唔知我可以忍得幾耐.
另外﹐自從黎在哩一間公司﹐我先至明白我地以前對新人o既不足之處好似BV最後期o既露比咁﹐我地對佢o既照顧﹐當日係應該加強o既﹐不過我地平時講笑都同佢講埋一份,除在有時出街食Lunch唔記得預佢外﹐其實我地對佢都唔差o架喇;至於我宜家公司﹐我唔知佢地係真係對我有咁大戒心定係佢地太多密計要傾﹐我已經努力地表示友好﹐但佢地依然好似樣樣o野都唔理我o既一樣;一般我地o既午餐都要係Conference Room度食因為老闆唔鐘意一個Office都係飯味﹐某日﹐我去買外賣番公司﹐Conference Room俾Account霸在做Audit﹐所以我地只可以係自己位度食﹐咁D同事明明叮緊飯o丫嘛﹐點知過在一陣全部唔見晒﹐我已經覺得奇怪啦﹐唔通佢地仲未叮完?? 點知到我食飽佢地都未番;後來我先知﹐原來佢地去晒另一間房入面食﹐話費是俾HR投訴喎﹐但我明明已經係佢地視線範圍﹐佢地都唔叫我囉.谷氣o既我打電話同PY嘰嘰喳喳發洩一輪﹐下一下怒火...﹐但我已經覺得﹐我唔係好想留係度﹐我留係度究竟為咩... 真係有人工落袋就平平安安??
其實我因為哩件事而唔係好開心囉...


text:
幼稚園進入K2學年後, 功課已由K1油下顏色連下線, 進化到K2開始學習寫字. 不過陶寶B既小手肌係麻麻地, 平時油顏色時見佢無論力度及角度既應用都唔係控制得太好, 所以對於寫字要求較細緻既小手肌控制, 陶寶B既弱點就通通曝露晒出嚟. 為咗改善及面對未來愈加煩重寫字練習功課, 莎拉都要想想辨法. 除了平時多啲玩一些小手肌訓練遊戲之外, 工具(支筆)呢啲硬件都好重要, 俗語都有話”工慾善其事,必先利其器”啦.
日常平時使用普通鉛筆既筆身都係圓形或六角形, 對於初學寫字既小朋友係比較難揸筆及控制, 所以使用三角形筆身既就比較好, 而莎拉就找到呢款Stabilo天鵝牌專用力學三角筆.
筆身除咗係三角形之外, 仲有一啲凹位方便手指擺放, 因此呢款筆係有分左/右手專用的.
買既時候因為價錢比起一舨鉛筆顏色筆貴好多, 所以都猶疑咗一陣買唔買好, 最後都決定買一盒鉛筆及顏色筆試一試, 回到家中就當然快啲俾陶寶B呢位用家試試效果啦.
先講寫字, 用新筆後好似寫既字比較有力, 而控制寫畫既線條都比較容易掌握.
而顏色筆個包裝好靚, 一支支擺放得好整齊, 仲包埋一個鉛筆刨, 小朋友用完可以合埋個盒就可以.
至於油顏色方面, 同樣地使用新筆後, 油出嚟既顏色都比以前較深色及較用力, 加上油出界既情況好似有改善, 睇嚟莎拉今次真係無揀錯筆, 價錢雖然係貴好多, 但筆呢樣嘢都可以用到起碼兩年係, 所以都可以叫做物以所值.


text:
七月二十九日
二十三個月至二十四個閒記
全世界也安靜 為了聽我宣佈
阿ti喺二十三個月大成功地 完完全全地戒左片片喇!
之前戒下停下戒下停下 冇咩恆心
喺去旅行之前 tima下定決心 返嚟要同阿ti戒左條片!!!
其實嫲嫲一直都同阿ti戒緊架喇 但tima返到屋企冇好好合作
照樣比阿ti疴片片 嘻嘻 太懶喇...所以搞到一直未成事
有鑑於就嚟返學 加上唔想浪費嫲嫲一番心血
旅行返嚟之後 就好有心機幫阿ti戒戒戒
由初初會濕少少片 到依家 連續七日條片都係乾架!
令tima最肯定佢成功戒到 係阿ti會忍"vv" 會忍"吾吾"lu
佢話 : 媽媽 我要shu shu (佢都識唔講"titi要"而改口做 "我要")
有次喺車度 tima同佢講 : 依家未有洗手間呀 titi疴片片啦
點知佢一直冇shu 直至返到屋企 佢一支箭去洗手間
坐上麵飽超人小小廁所 shu左一大"篤"
依家阿ti喺屋企同去街都冇著片咯 雖然試過喺街失守
但喺街失守令佢更加學會忍!
好咯 如果佢戒埋夜晚嗰條
就可以正式慳到片片呢一筆呢 嘻嘻!!!!!
加油加油!!!!!
希望阿ti返學第一日著多層防漏屁屁褲都唔會濕濕啦
學校嬸嬸都要加油啊!!!
嚟緊下一round係準備阿ti喺兩歲生日禮物
送一間好靚嘅公主房比佢啊!!!


text:
我o地無搵兄弟姊妹,所以無玩新人呢Part.由於擔心D親戚朋友o果晚整食o野會好悶,我o地預備o左D禮物,有個抽獎遊戲,由我細佬負責做司儀.
Monthly Archives: 十一月 2006
大日子 之 酒樓擺酒 Part 8 ~ 敬酒Posted on
進場之後,我食o左第一道菜 – 乳豬,就即刻換o左件紅色晚裝,將所有親戚送o既金器帶o西上身.
換好衫出o黎,竟然仲係食緊第二道菜,我仲以為自己o係新娘房整o左好耐,又或者係出菜出得慢啦!
食完個翅,敬酒時間就到嘞!
好彩我o地得8圍,所以都好快o甘敬完o甘多圍.
原來敬酒係新娘帶頭行先,真係有D驚.另外杯o野飲係可樂o黎o架!
大日子 之 酒樓擺酒 Part 7 ~ 酒樓食物篇Posted on
o果晚我雖然要換幾次衫,不過都有時間食o野,食到飽飽添呀!
唔知係出菜出得慢呀!定係Mua Amy手快呢!
大日子酒樓棻單:-
迎囍耀金豬
金銀鮮蝦球
發財瑤柱甫
翡翠珊瑚玉帶
紅燒蟹肉翅
鮑片扣海參
清蒸大東星
黃金脆皮雞
溫馨荷葉飯
上湯水餃麵
雪蛤燉紅蓮
心心相印
大日子 之 酒樓擺酒 Part 6 ~ 進場Posted on
晏晝o係餐廳進過一次場,夜晚再o係酒樓進場,已經無再o甘緊張.
未進場前,我o係新娘房換好o西衫等D親戚坐好,當時只係覺得出面一遍混亂,後來知道原來係因為分配坐位o既問題,有D親戚唔係o甘高興,唔肯掉位,但係都無辦法啦!無理由因為佢o地,明明開8圍就夠,要突登開多圍o架!
D人差唔多坐好,出面熄o西燈,我亞爸就同我快步出o左去場地門外,會合老公,預備一齊進場.
一開始,播o左我o地o既成長片段,我同老公企o係出面等,其實當時有D唔知點,因為我o地個廳出面就係酒樓街客食o野o既地方,感覺比人望住,好似好異相o甘,無法啦!鬼叫我o地只係擺得8圍,包唔o西酒樓個場咩!
10周年紀念日Posted on
琴日24/11係我o地相識10周年紀念日,而且亦都係婚後慶祝o既第一個紀念日.
真係一D都唔覺,眨o下眼原來我o地識o左10年嘞!而且仲已經結o左婚.
我o地無特別去邊o度慶祝,只係去o左大快活打邊爐,但係已經覺得好開心,其實只要可以o係埋一齊,即使簡簡單單o甘,去食餐飯,行o下街,已經係最好不過o既事嘞!
o黎緊仲有好多個十年,希望我o地每一年都可以開開心心o甘去慶祝.
大日子 之 酒樓擺酒 Part 5 ~ 註冊片段Posted on
攝影公司幫我o地做即日剪片,可以將朝早一D接新娘同餐廳註冊片段o係酒樓播,我好重視播呢隻碟,因為我覺得註冊o既o果一刻係最重要.
我預o左入席前半個鐘不停播呢隻碟,諗住D人搵o左位坐,但又未開席,可以有時間睇番我o地朝早o既註冊片段.
大日子o果日我都唔知道,係後來先知,原來o果日攝影公司做好o左隻碟,我細佬攞o左隻碟番酒樓,酒樓部機竟然讀唔到,後來應該攪o左好耐都係唔得,好彩最後係攝影公司借o左佢o地部DVD機去酒樓,跟住o果晚至可以順利播到隻碟.怪唔之得我見老公同細佬同酒樓o既音響師密密斟啦!原來遇到麻煩事.
假如o果晚播唔到我o地o既註冊片段比親朋戚友睇,我會覺得好遺憾,因為總係覺得註冊o果一刻係最最重要.
大日子 之 酒樓擺酒 Part 4 ~ 人型紙板公仔Posted on
化好裝,set好頭,我同老公o既辛苦工作就要開始嘞!
有親戚o黎到,指定動作就係斟茶,收利事,然後就係o黎個合照,真係好一對人型紙板公仔.
唔好以為我o地淨係請親戚就好少圍數,我o地都總共擺o左8圍,都斟o左好多杯茶o下.
大部份親戚都唔需要跪,除o左老一輩o果D,都無所謂啦!尊重老人家o麻!
但係有D親戚,我亞媽指明一定要我o地跪,原因係個親戚o既仔/女之前結婚,都有跪我亞爸亞媽,所以我o地要代佢o地還番個禮比人.
原本跪都唔覺得有D咩問題,只係覺得o甘樣好似還人情o甘,我真係情願一係個個都跪,一係就個個都唔跪,選擇性o黎跪,我真係唔係o甘鍾意.
又係o果句,好無奈.
大日子 之 酒樓擺酒 Part 3 ~ 金器篇Posted on
o係結婚前一日,我亞媽已經一早同我講定,o係酒樓記得要戴o西所有親戚送o既金器首飾.去到酒樓預備換衫o既時候,佢好似驚我會唔記得,又再提一次要戴金器.
之前租衫o既時候,我已經諗過呢個問題,由於我唔著掛,所以就租o左件紅色晚裝,諗住用o黎襯番D金器手飾.
大日子 之 酒樓擺酒 Part 2 ~ 晚裝篇Posted on
我一共租o左1件婚紗,3件晚裝,因為想D衫可以都o係入席前著一次同親友影相,所以每件晚裝都著o左兩次,o係酒樓分配o既時間係o甘:-
入席前 : 紅色Deep-V直身裙
紫色花花泡泡裙
進 場 : Lace直身婚紗
敬 酒 : 紅色Deep-V直身裙
遊 戲 : 紫色花花泡泡裙
送 客 : 藍色直身裙 (晏晝o係餐廳註冊前著過,所以夜晚淨係著o黎送客)
大日子 之 酒樓擺酒 Part 1 ~ 到達酒樓Posted on
我o地大概4:30pm左右到酒樓.一去到酒樓,已經見有兩圍枱開緊雀局.走埋去經奶奶介紹,講o左幾句,就入o左去新娘房執野,跟住我就即刻換衫.
好彩新娘房都唔係太細,而且有獨立洗手間,都算唔錯.
Mua Amy會5:00pm o黎酒樓,佢朝早吩咐定,我一去到酒樓就換好衫等佢,o甘樣佢一o黎到就可以即刻幫我化妝set頭,慳番D時間.
Amy好準時,5:00pm就到o左,扮靚靚時間就開始嘞!


text:
我地雨中揸左兩個鐘車去到碼頭,係個非常簡陋既碼頭,四周圍咩野都冇,人都唔多個.我行去一個好似售票處既地方問下個伯伯,原來真係同佢買船飛.我一次過買晒兩程船飛,架車連一位司機一程收 ¥1990,另外每一位乘客一程 ¥310.11:50 左右隻船開門比我地揸架車上去,準時 12:00 開船,船程只係 13 分鐘,好快到.
係架船度都仲落緊雨,我好擔心落雨搞到兔仔變晒濕毛雞,未冇野睇?不過好神奇,我地一落船,雨就停左,真係講都唔信!架車落左船就要停係一邊既停車位,因為大久野係唔比車行既,我估係驚唔小心車到兔仔.我一落車,附近草地上既兔仔已經即刻跳過黎搵我,佢地完全唔怕人,可以話係見人就衝埋去.唔駛幾秒,我已經被十幾隻唔同色,唔同大細既兔仔包圍,佢地真係勁可愛.(佢地冇變濕毛雞!)
我地一早係超級市場買定紅蘿蔔黎餵兔仔,班兔仔見到有野食,開心到死!我地係碼頭邊個草地餵下兔,影下相,唔覺唔覺就玩在成 40 分鐘.
大久野島上有間酒店 (休暇村) ,我地打算去食午餐.由碼頭沿海邊行去酒店,路程唔係太遠,不過沿路依然勁多兔仔,我地又唔忍心唔同佢地玩下,所以都行左半個鐘先去到.酒店既餐廳 1:30 關門,我地剛剛 1:29 入到去,佢肯做埋我地生意,真係好彩,如果唔係成個島冇其他野食!我叫左個烏冬餐,十分鐘就送到黎,我花十分鐘左右就食晒.睇下個錶仲可以即刻埋單,然後坐 2:00 酒店免費車返碼頭,再趕上 2:13 船去本州既忠海碼頭.臨上船前,我都仲有少少時間同碼頭旁既兔仔玩左一陣.
由大久野島坐船去忠海碼頭,只係 13 分鐘.落船時,忠海碼頭好多人.其實大部份人去大久野島都係坐 JR 去忠海,然後再坐船過去.好少人好似我地咁由四國穿過大久野島玩返上本州.
由忠海揸車去廣島,大約一個鐘.我地先去位於廣島港既 Price Hotel (グランドプリンスホテル広島) check-in,呢間酒店位於海邊,因為附近得呢個建築物係咁高,所以都幾觸目.
放低左行李,休息一陣,我地就揸車入去廣島市既本通一帶行下街,本通一帶好似大阪難波咁,有商店行,有商場,有百貨公司,不過更係冇咁大型啦!行到7:30 左右,我又靠 Tabelog 幫我搵左一間回轉壽司,叫「のん太鮨」.都係不過不失既回轉壽司,唔會有驚喜!
好啦!講返祖谷溫泉酒店收少左錢單野,今日我繼續同佢用 email 來往,我繼續估佢 email 既英文想講咩,大致上我估佢想搵我收返錢,我話比佢知我今晚係廣島既 Price Hotel,我仲比埋房號比佢,佢話今晚 9:00 黎搵我.嘩!佢由祖谷黎到廣島都幾遠喎!我準時 8:45 左右返到酒店,我同大堂職員講一陣會有人搵我,黎到就打電話去我房叫我落黎.我一上到房,電話就嚮起,祖谷溫泉酒店個人真係準時 9:00 到達.我走去大堂,原來係一位約五十多歲既中年男士,佢比張卡片我,嘩!原來係老闆,佢親自黎搵我收錢!佢不斷同我 Say Sorry,我都唔好意思要佢長途拔涉黎廣島,佢話揸左四個鐘過黎,嘩!來回未要八個鐘!我快快比錢佢,等佢可以早 d 返去,走前佢仲送左佢地酒店既護膚品以表歉意.


text:
2010年3月1日 星期一
清貨 - 2010年2月
Shu Uemura Brush Cleaner
上 化妝班後 d 錢要 redeem 產品, 咁朋友話呢支好好用, 見 $90 唔貴就買左, 因為用 shampoo 洗掃, d 掃真係差左, 變到有 d 拮面唔好用, 所以都要買支好少少既 Brush Cleanser 唔好晒左 d 化妝掃嘛, 但呢支幾細支, 同埋用完 d 掃好大陣酒精味好臭, 下次想試下 MAC, 都係 $90 但大支好多...
Fresh Sugar Rose Tinted Lip Treatment (按此)
又 係潤唇膏, haha, 近期好想清咁 d 潤唇膏呀, 實在太多 stocks 啦, 呢支係朋友送既生日禮物, 我生日果時咁啱新出既, 質地好軟好易搽, 好夠潤, 又有少少色, 連 lipstick 都唔洗搽, 就有少少 gloss 既效果, 因為軟身, 所以都算用得快, 用左 5個月咋, 仲唔係成日用, 我放係手袋, 出街食完野記得先會搽下, 但冬天都搽得密左 d 架啦, 佢咁貴要 $210 我一定唔會回購啦, haha, $200 夠我買一年既潤唇膏 lu
肌研極潤彈力肌保濕化妝水 (按此)
做特價時買, 都算幾抵用及耐用, gel 狀夠滋潤, 冬天用唔錯, 夏天可能潤左 d
Kose 清肌晶 Cleansing Oil (按此)
好好用既卸妝油, 已經用完兩支 330ml 大 size 啦, 以專柜黎講呢個價錢真係唔貴幾抵用, 卸得乾淨又唔會出粒粒, 會同 biore 間住轉下黎用
The Body Shop Tea Tree Oil (按此)
雖然我唔係暗瘡 skin, 但都要放支係屋企看下門口, 有時吱完暗瘡, 或 m 前生大孖瘡用佢整濕化妝棉敷一陣真係好有效, 可以
Crabtree & Evelyn Rosewater Hand Therapy
相信好多 sis 都用架啦, 呢支係舊年男友送既情人節禮物, Crabtree 我真係無乜買過野, 好多都係朋友送, haha, 仲有幾支 stocks 有排用, 但佢原價越來越貴
Isa Knox Multi Moist Aqua Cream
都幾好用喎, 補濕唔 lup, 質地整似 clinique mse 咁, 但係藍色囉, 原價都唔貴, 大約 $2xx / 50ml
訂閱: 張貼留言 (Atom)


text:
2016 年可以話係穿戴式裝置大行其道嘅一年,除左見到身邊一班朋友用緊智能手錶或者手帶嚟自我監測,做身體管理之外,仲有好多穿戴式裝置陸續上市.年初嘅 Mobile World Congress 2016 (世界行動通訊大會)就展出咗好多概念性產品出嚟,其中就有好多款係穿戴式裝置嚟添!
穿戴式裝置同一般嘅智能裝置有少少分別,佢可以係任何戴喺頭部,手腳或著喺身上面嘅裝置.而最特別嘅地方,在於穿戴式裝置入面嘅智能感應器,可以收集唔同生理數據或者即時地理位置等,再將數據傳送到手機或者電腦進行分析,演算,咁就可以反映出身體嘅真實情況嘞.以下就會介紹幾款發展潛力非常高嘅穿戴式裝置,唔知大家又會唔會有興趣買嚟試試呢?
智能手錶/手帶
今時今日智能手錶成為咗穿戴式裝置的代名詞,差唔多各大手機品牌都有推出,佢內建嘅基本功能包括時間,通話,顯示通知同心跳紀錄等等.而智能手帶主要為運動人士而設,大多數用嚟收集運動數據,例如距離,速度,又或者卡路里燃燒量等等.
「數碼港培育計劃」其中之一嘅培育公司 CWB Tech 都有做智能運動手帶,佢地嘅產品 Glance 內建數據分析功能,唔駛依賴手機都可以進行多方面數據採集同分析,了解用家嘅運動動作,向用家提供建議.Glance呢個產品仲係今年嘅「香港資訊及通訊科技獎」度,攞咗「最佳生活時尚(綠色‧ 健康‧ 創意)獎」金獎㖭!
隨身追蹤器
專門為小童及長者而設嘅智能穿戴式裝置係市面愈嚟愈多,不過功能就離唔開追蹤地理位置,求救或者即時聯絡等,有部分仲可以提供「跌倒偵測」功能添,等看護,監護人可以第一時間收到通知,適時提供協助,老人家或者小朋友都好有用,特別係對醫療機構,老人院或者學校都算係一件幾有用的發明嚟.
智能眼鏡/VR 眼鏡
智能眼鏡雖然講咗好多年,但係似乎仲未獲得用家嘅積極反應,有好多產品仲停留係概念性 prototype 階段,唔知幾時先可以正式推出.反而遲來嘅 VR headset 有更多嘅吹捧,unwire 早前有多位同事親身試過,視覺效果及娛樂性一流,可以突破傳統停留係平面顯示器嘅框框,既可以睇戲又可以打機,而且已經有專家研究緊點樣將 VR 應用喺醫療訓練方面,相信 VR 裝置可以喺短時間之內有爆炸性嘅增長.
智能衣服
早前已有品牌研發可以自動衡溫,保持濕度,可以通話,變色甚至防彈嘅智能衫,不過相信智能「衫褲鞋襪」仲需要一段時間先可以獲得市場認可,尤其係女裝.女孩子嘅穿搭五時花六時變,而且稱得上智能嘅衫褲鞋襪一定唔會平得去邊,對於鍾意裝扮嘅人嚟講,應該都唔會係首選吧?不過,如果智能衫褲鞋襪能夠有助運動員增強表現同埋訓練成效,對於他們嘅專業領域嚟講絕對係一個喜訊.
智能頭盔
配備大量最新科技嘅電動車已經大行其道,而其實亦已經有廠商針對電單車開發出智能頭盔.使用者可以係投影屏幕上面睇到即時嘅交通資訊好似路況,導航資料,速度,油量,溫度等等,甚至係提供埋後視鏡頭,安全警告等等,戴咗上頭揸電單車相信一定會更加安全!
講到底,大部份穿戴式裝置都唔會單獨使用,只會用嚟感應同收集數據,想進一步就必須配合軟件或者智能裝置好似手機,平板,電腦一齊使用.就而家嘅方向嚟睇,將生活同智能技術合而為一嘅裝置,好似智能手錶,手帶已經成功跨出咗第一步,市場反應相當唔錯,睇嚟能夠同生活緊密聯繫嘅智能穿戴式裝置先至可以快速普及呢!
The post 數碼講呢 D:改變生活!熱門穿戴式裝置逐個數 appeared first on UNWIRE.HK 流動科技生活.


text:
由2月開始就無時間去做facial,
而家真係唔認老都唔得呀!!
細個嗰陣時,唔搽嘢瞓覺都無問題,
d印過幾日就退晒.
而家搽少樣嘢都唔得呀!!
仲要唔可以用錯嘢wor....
之前去台灣唔記得帶洗面嘢,
諗住2日啫,咁我就好求其咁買再枝洗面....
咁就出事喇!!!
返到嚟塊面出晒敏感粒粒,
唉!!!
真係又攰又灰呀!!
唯有去做facial救吓啦!
最近換咗整set skincare, Skin Medica係一個美國醫生品牌. 將人體生長因子加入product裡面, 對抗衰老&煥膚好有效ga. 不過最緊要唔會令我敏感.
其實2年前以經開始用呢個品牌,第一次喺event見到skin medica嘅始創人Richard E. Fitzpatrick就以經知道一定要試吓佢哋嘅products. 佢d皮膚靚到...真係唔係講笑,無紋,好滑又無毛孔,靚過晒我哋d女人呀!! 以下呢枝就係我用佢哋第一枝product亦用到而家都唔知'n'幾多枝lu. TNS Recovery Complex係一枝去紋超強嘅product,坦白講,我塊面就無咩紋. 不過我隻眼就嚴重得多呀,所以我就用呢枝TNS搽眼去紋. 身邊亦有好多記者朋友都愛用,不過佢有一陣不知怎樣形容嘅味....初時真係有d唔慣,用耐咗就ok喇,最緊要係work ma....忍忍la, haha!!
今次去咗cwb奵屋做facial,用嘅全部都係Skin Medica嘅products. 去完台灣之後又要返大陸,塊面真係污糟到不得了呀!! 再加上我個底好污糟(油性皮膚),所以美容師都要幫我清潔好耐,真係唔好意思啊!!
首先,用儀器幫我清潔去死皮後再針清. 由於皮膚比較敏感,用嘅係Skin Medica sensitive skin cleanser. 首次素顏出鏡,希望多多包涵!
用嘅係呢部儀器.
左面有個杯,做去死皮嗰時,d唔乾淨嘅嘢就會落咗去呢個杯到.....我真係唔敢睇呀!!
之後再用儀器將水份essence帶到皮膚底層,皮膚夠水份嘅話油份亦相對減少,而家塊面令令哋係d 水份essence未吸收晒. 最後再嚟番個collagen mask咁就ok喇!
做咗2次treatment後皮膚水份好好多,好似pump咗好多水入去咁. 彈性亦好咗,水份夠d毛孔睇起來又細咗. 做咗2次有咁嘅效果真係唔錯呀,等我再做多幾次再同報告比大家la!!


text:
每次去完旅行返黎,我d姊妹總會問我一個問題.「邊度好玩?」「有咩平野買?」「有咩好食?」統統都唔係,佢地最關心永遠只有一件事 - 「有冇豔遇?」學阿boo話齋:好心你地幾廿歲人就唔好甘多幻想啦......成日以為旅行會有豔遇,姐可是很認真的觀光客好嗎?我好專心觀光同......觀人架.但真係多數得個觀字囉,可以稱之為豔遇的故事真的少得可憐呀.不過呢,最近去台灣真係有個勉強可以稱之為豔遇的故事可以同大家開心分享.
話說,我去小琉球的時候遇上一個非常有陽光氣息的型男,身型高大,皮膚黑黑實實,笑容充滿孩子氣,完全是姐的菜.我遇見佢的一剎佢剛好潛完水上岸,結實既body仲滴緊水,你地想唔想像到個下個場面係幾誘惑又震撼?佢簡直就係小琉球彭于晏呀.講開彭于晏,老實講台灣街頭真係極少高質素男,你地成日去台灣都應該知道,彭于晏只會出現在破風裡,在台灣遇到靚仔的機會比好多地方都要低.所以今次遇到呢個真係非常令人心心眼.你地知啦,台灣人好nice架麻,佢地會好樂意同你傾偈,所以我同偽彭于晏就展開左無數話題,原來佢係潛水教練,所以我地講潛水講海龜講珊瑚講mo仔......上左一堂寶貴的海洋知識課.嗯,就係甘喇.
下?完喇?係呀.講到甘上下佢俾另一個潛水教練叫走左,走之前話下次我再黎佢就帶我去潛水喎.哦.提提你地,你地睇緊既係少女旅行日記,唔係我的少女時代,雖然大家都係少女,但呢度係唔會有個貌似小肥同森美既徐太宇為你遮風擋雨,更加唔會有Jerry守候你為你實現多年夢想.現實世界大多數時間只有萍水相逢的邂逅同過客式的交流,但我覺得都已經好唔錯,擁有短短半個鐘的偽豔遇都值回機票價.
因為我知道返到香港,係唔會有人得閒同我講半個鐘海龜漂流記,香港係一個分分鐘幾百萬上落既地方(聽講係),傾偈好奢侈.難怪姊妹們都只想追問旅行有冇豔遇,大家都太明白香港地個個生活忙碌,食個lung廚都趕頭趕命,要花時間同精神識男仔真係好難,莫講話真.彭于晏,假既都識唔到,唯有返屋企睇多幾次破風.不過大家又唔需要太灰心,因為上帝早已預備,你要既人其實一早係度,不過你未有時候見佢啫.eSynchrony就正正為你節省時間,專業顧問會根據你既個人性格同要求為你配對合適既人,然後安排一對一的約會,傾幾耐都得.最緊要係被配對既人身份一定會經嚴格核實,有曬保障.佢地個性格測驗好詳盡,無論你鍾意睇海龜定踩單車,都可以搵到一個合適既彭于晏俾你,唔駛去到台灣都識到.係咪好吸引先?唔駛怕醜呀,靜雞雞了解下啦:http://bit.ly/lalatravel
冬天來臨就係我地一班少女最鬆懈既時候,諗住可以著長袖衫咩都遮曬就唔多覺......但係!作為熱愛旅遊經常周圍飛既我地,一不小心飛左去個全年都熱辣辣既國度避寒,過度興奮換曬背心甚至泳衣出黎之際,就會猛然醒起:毛~毛~呀!!!到時真係咩興致都冇曬,想立即執行李返香港!
所以趁下個旅行出發之前,少女黎到Dermes做激光永久脫毛,誓要同毛毛講拜拜,你地唔好阻住我去旅行呀!Dermes環境好舒適,治療師Nicole非常細心又專業,同我詳細講解過程,又會做皮膚測試,確定冇敏感先開始做療程.開頭我都有少少緊張,但原來療程只需15分鐘,仲要無痛,一次療程就可以去除20%毛毛,皮膚變得白滑左,Nicole話做4-6次就可以徹底送走毛毛添,太好啦!
真心推薦Dermes俾各位少女,可以登記一次免費上唇或腋下脫毛療程: http://bit.ly/2DBLOB1115P 而家仲做緊優惠,購買早烏時段既療程有46折優惠,仲可以拎走價值超過$600 既Bioderma 皇牌產品gift set 呀~ 上飛機前做個療程都得呀~!
首爾係一個幾特別既地方,好傳統又好現代化,之前曾經寫過首爾穿越時空系列,包括著韓服同住韓屋,今次想介紹兩個好傳統既景點,但傳統同時附近又有好現代的景點,所以就可以計劃一條穿越過去與現在的路線啦!呢條路線預計大半日就可以逛完,夜晚就梗係又去掃貨啦!
三清洞
起點是地鐵安國站1號出口的三清洞,屬於現代化的一個小區,充滿優閒藝街氣息,因為周圍都係高檔餐廳,cafe,藝術館同時裝店.呢度既時裝店都係走型格路線,比較高檔少少,加上舖頭既裝飾都好靚,一路上都有唔少塗鴉,令整個氣氛都會好有格調.最鍾意呢度係因為人唔多,慢慢行睇下d小店,去cafe坐下,偽文青的生活是也.
北村韓屋
行完三清洞,就一定要去埋附近的北村韓屋,由現代返回古代的韓國.北村韓屋仍然保留朝鮮時代的房子建築,完全就係古裝韓劇裡出現的屋,非常非常古典.北村在朝鮮時代係有錢人或者官住的地方,即係以前的豪宅區,可能因為甘所以建築保存得好好.而家仍然有好多人住係呢d韓屋裡面,有d就改左做民宿,想更深入感受傳統韓國風味可以住下韓屋民宿.
遊北村韓屋其實都有路線的,因為當地有所謂「北村八景」,從唔同角度欣賞呢個傳統村落都有唔同感覺,仲可以了解下韓國歷史.我就冇行曬全部,但我都幾鍾意呢個地方,環境好寧靜,又好古色古香,櫻花期間仲有櫻花樹,韓屋加櫻花好有詩意!
景福宮
同樣由三清洞行得到去既另一個傳統景點就係景福宮啦.其實大家都應該好熟悉景福宮,幾乎係大部份人第一次去韓國都應該會入去行下.但通常入到去行唔夠10分鐘就會想走......而我,都竟然入過去3次!!第一次就因為第一次啦,第2,3次都係為左要陪第一次去韓國既朋友入去而再度同景福宮say hi.但好慚愧既係即使去左3次,都冇完全行曬成個景點,就係因為大家都行左唔夠10分鐘就話想走......
好啦我都簡單介紹下佢,咳咳,景福宮就係以前朝鮮李氏國王的宮殿.(請問有邊個會唔知?)首爾其實都仲有幾個宮殿,但景福宮係最受歡迎,因為佢規模最大同埋建築設計最靚.而且有好多韓劇都係呢度拍的,例如 >同埋 >等,可能都係令佢受歡迎的原因之一.入場費3000won,即港幣約$21.入到去會見到成個景福宮最重要的地方-勤政殿,就係以前國王上朝見大臣同做野的地方,唔可以入去,只可以係門口睇下入面既擺設,就是很古老和有霸氣的樣子.之後行行下就會見到唔同的宮殿,可能係國王寢室,可能係皇后的.除非你對歷史非常有興趣,如果唔係應該都唔會太想研究邊個宮殿係屬於邊個的.好多人黎景福宮都係因為呢度環境優美,如果櫻花同紅葉期間黎,都可以睇到美美的風景.
除左睇宮殿,景福宮仲有兩件事可以做,其中一件係免費試著韓服,門口可以排隊試.而另一件事就係每逢整點在景福宮的正門口光化門都有守門將交接儀式,可以睇到好多來自300年前的古裝大人行黎行去.儀式完左仲可以同佢地影相哈哈哈.佢地好高大好有型,不過完全冇表情的.當然了,古裝大人都是好認真的!!都係個了解朝鮮歷史的有趣體驗.對歷史文化有興趣的很適合去景福宮.
仁寺洞
最後最後,黎到仁寺洞!呢個可以話係一個集合傳統與現代的地方,因為呢度有好多好多賣韓國傳統手工藝品的店舖,用黎做手信一流,一路行都覺得條街好有古典味.但同時仁寺洞又有好現代的小型商場,包括以本地創作做招徠的Ssamziegil,仲有個新開的Maru Mall ,就賣比較高檔的潮流野,各有特色.呢度仲有好多cafe同茶室,行到累去飲杯野就岩曬.對藝術有興趣的可以行畫廊,呢度有好多好多間.仁寺洞仲有一個遊客中心,我之前曾經介紹過可以黎呢度試穿韓服,可以睇返[首爾景點] 穿越時空第一擊 化身15分鐘尚宮娘娘 仁寺洞韓服體驗.總括黎講仁寺洞係一個好有韓國本地特色的地方,值得一來!
呢4個地方都係一個接一個步行距離去到,調返轉條路線都可以,中間會經過的地鐵站包括安國站同景福宮,是但一個站落都可以.
同場加映:韓屋住宿分享
[首爾住宿] 穿越時空第二擊 入住百年歷史傳統韓屋 其實尚宮娘娘都係訓地下大


text:
喂~你地唔覺得e2張相維多利亞個樣真係好似男人咩?1個有好大個胸既男人lw! 咩UNDERWEAR ADV 黎ar ed? 毫冇美感可然wor!
女性既UNDERWEAR廣告唔洗咁型ar咁cool ar咁硬ar? 有冇見過步姐果張ar?不論樣,線條,美感都比ar victoria好好多lw! 女既睇到步姐個廣告會諗個BRA係咪咁正r? 可以PUSH到咁集中!而男既唔洗講行過都停低望多2望啦!
但V小姐E張佢個樣又兇,個妝又醜,個髮型又唔掂,個人既線條又硬,d窗既影打落佢個肚1格格又似腹肌,張相又黑... +係人都知e位姐姐個胸係假ga lah! 仲賣咩野underwear呢???佢帶唔帶bra都係咁ga la個shape!
EA完全搵錯了代言人..$1.3億~留返D $叫BECKHAM拍多幾輯好過啦! 唉... 其實我又唔係完全針對佢ar!不過佢拍E個廣告我覺得真係錯哂錯哂...
後來係公司悶得滯的我去search BECKHAM d EA廣告相!1係唔搵1搵比我搵到D未睇過既!...
OMG!BABY!實在係太正!!正到要尖叫! *0*
E D咪叫成功既代言人lw!!1億個吸引!! 如果我係男人又係GAY,1路睇可能已經有"反應"!XDOKOK..其實我而家都流哂口水!!haa...我終於明白why D男人會買D咩水著寫真睇! 如果BECKHAM出,,我都好想睇!XDD
btw, HK EA有冇E個款既UNDER買ar? 等我買幾條送比ar邊個做情人節禮物都好wor!wakaka唔知著左係咪會英姿凜凜D呢?


text:
乖孫好乖真係掃墓, 掃走所有垃圾之餘仲將墳墓抹得乾乾淨淨
嫲嫲, 您在天家好嗎?
我地好掛住您呀
親戚話要跟輩份, 有說由大至細, 有 D 又話由細至大, 不過都知我地係基督徒純粹上去鞠躬獻花, 我地梗係先去拜祭我地最愛既嫲嫲, 再去拜祭嫲嫲既媽媽, 跟住過隔離拜祭埋爺爺既爸爸媽媽, 由細至大, 3 個墓園都好近
連爸爸都係第一次黎拜佢自己既爺爺嫲嫲, 小慈小明既曾祖父母, 回鄉祭祖殊非易事
冇裝香, 冇燒衣, 冇食祭品, 但唔能夠抹煞我地對先人既孝心, 冇祖先就冇我地架喇
郭氏家族都算係大家族黎架, 爺爺嫲嫲各有 9 兄弟姐妹, 9 兄弟姐妹平均每人生 2 個小朋友, 爸爸媽媽我地呢一代又生 1-2 個, 所以都算生養眾多. 呢張相梗係未人齊啦, 每家都有派代表而已
7:30 am 上山, 拜祭完落山都未夠 10:00 am, 巧遇山羊媽媽出車送羊奶早餐, 真係好新鮮呀!! 不過谷奶係好辛苦架, 山羊媽好燥, 弟弟唔好行咁埋
去參觀路路姑姑既音樂室 -- 漳州首家專業流行演唱培訓中心, 好型呀!
課室好大
仲可以夾 band
小明做緊監製, 小慈伴奏, 昊昊錄緊音 >v<
順便練埋琴
路路姑姑, 祝你生意興隆, 桃李滿天下
稍坐一陣, 路路姑姑就帶我地去萬達商場, 新開張做緊首屆寵物節
成個商場都係貓貓狗狗, 弟弟超開心 ^^
雪橇犬
松鼠狗 & 牧羊犬
弟弟話佢最鍾意都係貓
嘩~ 連草泥馬都有!!
佢個樣真係好衰, 睇唔睇到野架你?
竟然見到香港既滿記甜品, 分店已經開到咁遠, 勁呀!
我地今日食客家菜
好味呀! 最欣賞酒煮雞同埋黑椒豬手
估唔到路路姑姑會帶我地去漳州「冒險樂園」, 小慈小明梗興奮啦!
$100 有 93 個代幣, 新入會仲可以抽獎, 弟弟幸運童子手抽多 50 個代幣, 今日可以盡情狂玩喇!!!
遊戲仲要好平, 爸爸用 2 個代幣打爆 Street Fighter ^^
而家 D 遊戲真係幾好玩, 用手不特止仲要全身都郁埋
氣墊球都係 3 個代幣, 真係好抵玩
我完全估唔到 6 歲既弟弟會識玩賽車, 非常有 sense 仲真係過版架佢, 好勁!
全場最好玩我覺得係呢個遊戲, 我地全體出動一齊掉波擊殺敵人, 嗌到聲都沙埋
143 個代幣原來好難用得晒, 玩好耐都仲有成大袋, 於是我地去夾公仔, 為 fing 錢而 fing 錢, 冇計啦, 代幣香港不適用唯有 fing 晒佢
好奸呀, 明明瞄準左又夾到公仔上黎, 點知個爪係會 fing 番隻公仔出黎架! 越玩越激氣邊有得咁茅架?! 於是我夾最近既公仔, 就算佢 fing 都只係 fing 落得獎洞, 嘻嘻~ 策略成功仲俾我一箭雙鵰, 小慈小明一人一隻唔駛爭 ^^
弟弟叫佢做開心青豆
夜晚去食壽司
唔係好放心, 我地冇食迥轉壽司刺身, 淨係叫左炒飯套餐, 費事肚瀉返香港啦! 同埋, 我地志不在食 ^^
呢條叫中山橋, 佢特別在一橋分兩邊, 我地企緊既呢一邊叫城市, 橋既另一邊叫鄉村
咁鄉村同城市有咩分別呢? Da La~~ 就係鄉村可以放煙花呀!!! 小慈小明第一次放煙花呀!
由 Level 1 玩沙炮開始
好多謝阿瑾姨姨車我地黎, 亦多謝姑媽同埋爺爺大量入貨, 掃晒成間舖頭既貨咁買煙花俾小朋友玩
Level 2, 呢支以前成支香, 而家用鋁紙包既煙花唔知叫咩名
Level 3, 滴滴金
越玩越大膽, 唔怕火先可以升 Level 架
Level 4, 龍吐珠! 嘩~~ 影到呢幅相我勁開心! 靚 ^^
一支龍吐珠有 23 發, 好抵玩
四個小朋友好難夾埋一齊吐
終極 Level -- $25 一盒既座枱煙花
向上噴完會大爆炸四圍爆, 大家嚇到雞飛狗走, 笑死~
好好玩呀! 我 10 歲個時係澳門玩過一次煙花, 因為開心記到而家, 相信小慈同弟弟呢個快樂回憶都會存放好耐 :)


text:
Nov 2010
Music Wonderland
終於都幫阿ti報到music wonderland喇
一直都想搵音樂課程比阿ti讀
葉氏呀 香兒呀
搞嚟搞去都唔啱
Tom Lee嘅Music Wonderland啱晒我地心意
因為除左唱歌仔 數拍子 仲係一人有一部琴上堂架
tima知有琴上堂之後 就即報 yeah!
未上堂先買書 都預左
d書都唔平呀 包stickers都要$38
上堂喇
老師好有愛心
唱歌會用opera嘅腔調 幾勁 哈哈哈!
要讚嘅係老師控制到全班嘅情緒
Wonderland嘅兒歌全部都好好聽
初初仲驚d英文深
點知阿ti好快上到口喇
仲可以好有自信咁唱出嚟
拍子方面
阿ti都可以跟到老師講嘅野
全班同學都喺老師嘅掌握之中 非常好!
除左喺個位度唱歌 數拍子 彈下琴之外
老師仲會邀請小朋友出去做伸展活動
阿TI跟住數拍子 : Bom Ba Bom Ba
課程好就好喇
但時間好短 得四十五分鐘 都幾貴
anyway 課程為期半年
讀完有張cert 到時阿ti嘅profile又靚d呢
到依家 阿ti最鐘意上ballet堂 其次就係呢一班喇
加油 如果讀得好
tima打算四歲比你學樂器呢!


text:
純發泄...開新AC講~~真係有啲唔開心,話我bitch個fr叫阿A , 識咗幾年.
尋日同佢食飯,佢話我哋另一個fr阿B下年結婚,遲啲會派帖畀我哋.
我聽完真係O曬嘴,阿B條仔個樣好似阿Bob, 冇錯!係光頭阿Bob, 勁肉酸!重要佢冇阿Bob 咁有錢,只係一個水電工(我都唔知水定電,定兩樣都係), 呢啲真係唔知佢搵到幾多錢,有冇一萬銀呢?
之前聚會見過阿B, 都聽過佢話plan結婚,估唔到佢係認真!阿B當時重好自豪話將來屋企有咩壞可以搵條仔整,慳唔少...我心諗佢真係痴線架,整呢啲花得幾多錢丫,不如搵條有錢啲嘅好過
而且我都唔明佢自豪啲乜,老公係水電工喎,咁低下嘅職業有咩值得自豪,到擺酒嗰日都唔慌會有幾大場面啦,著起龍袍唔似太子,唔明佢做咩要擺酒出醜人前?
我同阿A講我嘅睇法,同埋講明唔打算去飲啦,我唔想親眼見個fr行呢條黑路,真係好心酸,因為阿b都幾靚女架,大家都係女人,真係覺得佢好傻!點知講完,阿A無啦啦話:其實你都幾bitch, 你講呢啲嘢好難聽.
嗰下真係呆咗,最慘我口才唔夠阿a好,又拗佢唔掂!喂,我係當阿B係fr, 先講呢啲啫,唔當佢係fr嘅,佢嫁咩垃圾都唔關我事如果講忠言,有惻隱之心都叫bitch, 咁我認囉!我係bitch都好過啲人望住個fr嫁垃圾重笑笑口去飲,諗起都心寒!0


text:
第一站 Palace 皇宮
今日既杜拜就係金錢同物慾既代名詞,當然我從來都唔認為有錢係罪,錢更加唔係萬惡,善惡只在乎意念之間!咪以為佢地係暴發戶就淨係識洗錢,其實佢地近十幾年泥,不斷提升國民既生活水平之餘仲好著重教育,同時又四處大興土木泥提升當地既旅遊事業,佢地就係知道個油田遲早一日會乾塘,如果唔好好教育下一代,兼開發石油以外既業務,總有一日會打回原形,咁有遠見既政府先係路架麻!唔係話今日俾人上街鬧兩句,第二日就話請大家食番粒糖就當無數囉!唔該攞個心出泥搞好佢啦,唔係話做好份工咁簡單架!今時今日咁既服務態度係唔夠既,凡事都要攞個Heart出泥先得架!
第二站 Burj Al Arab 帆船酒店
絕對係杜拜既Landmark,試問一提起杜拜有邊個唔識佢先!睇番團友D相,裡面都唔係真係咁巴之閉0者!聽佢地講個Buffet 唔係咁掂,搵D好野吃下都冇喎!鵝肝魚子醬sorry通通欠奉!俾得起成HK$1900,倒不如分3餐幫襯香港米之蓮餐廳好過啦!起碼又有多3日開心,仲可以執番正個 look時去添!
第三站 Al Qsar Hotel 運河酒店
足足行左4粒鐘,好彩哩個 shopping centre 夠大,賣既又係手信同一D當地特色野,如果唔係都幾難磨到夠鐘囉!加上運河酒店同帆船酒店好近,好多位置都可以影到,好過頭先向沙灘影過去,背晒光好似隔住層煙咁!
*好彩入面個商場都幾大,勉強都可以行番粒鐘既!
* 以傳統阿拉伯式既風格建築,非常有一千零一夜Feel呀!
* 叫得做運河酒店當然水頭充足啦!沙漠都有水?有油就乜水都有啦!
*從運河酒店可以清晰咁見到對面帆船酒店架,日頭靚,夜晚仲靚,事關入黑後酒店外牆會不停變色添架,係咪幾靚呢!
第四站 哈利法塔 Burj Khalifa (全世界最高摩天大廈)
哩個影咪就係坐車時導遊指東指西下見到既全世界最高既摩天大廈 - 哈利法塔喇!終於向2010年正式開幕,今次就睇唔到真身喇,不過睇左Tom Cruise套Mission Impossible 4都算見識過囉!有機再泥過吧!
後記:今次旅程都幾滿足呀,跟團有跟團既方便,自由痕亦有自由痕既樂趣,不過如果想影靚相的話,我都係prefer自由行多d,團友太多影相就位好鬼煩架麻!
上一篇:『及』時行樂 - 紅海 Red Sea


text:
報載中環德己立街有藥房租約滿,由名牌朱古力店Godiva取而代之,月租30萬元,比舊租約低咗四成,月租呎價約500元.德己立街在大道中與威靈頓街之間,每日行人多到不得了,以前於是有港式藥房進駐,專做自由行大陸客生意,呢啲藥房專賣中藥,補藥之類,並非西式藥房,本地人買西藥喎,史丹利街就有間幾十年老字號勝利藥房啦,聽講港式藥房嘅毛利率高得驚人,只要有生意,租金唔怕高,但好似現在咁,強國人不再湧來香港,佢地嘅亞洲首選旅行地區似足香港人嘅選擇,就係泰韓日,故此本地港式藥房生意大減,冇晒豪氣咯,退出德己立街一啲都唔奇.
香港人嘅購買習慣就或者有啲奇,貴嘢更受歡迎!根據本港最新統計數字,通脹率係2%,創66個月新低,但沙田陳太反映,出街買餸就一啲都唔覺得低通脹,豬肉牛肉雞肉與海魚,無不加完價又加價,但又非常搶手,所以香港現象奇在愈貴愈有人買.好似朱古力咁,Godiva可以租街舖,月租30萬,你話要賣幾多粒朱古力先至夠俾租?一粒朱古力唔賣番二十,三十蚊都對你唔住,愈貴就愈暢銷啫,唔信就睇吓雪糕市場.左丁山細路哥時,有安樂園雪糕食就歡喜到震,後來識得有大公司雪糕(牛奶公司),讀中學大學嘞,學人食來路雪糕雀巢,出嚟做事有糧出之後幾年,見到有Dreyer's夠高級,點知到了現在,周街都係Haagen-Dazs,去到會所就有Movenpick ,喂喂,牛奶公司及雀巢雪糕去咗邊呀?依家啲細路簡直眼中只有H-D;朱古力又係啫,以前食吉百利果仁朱古力已無以尚之,現在則見Godiva愈開愈多舖,可見香港市場全面高檔化,代表中產階級愈來愈鍾意食靚嘢,價錢總之負擔得起,連La Maison du Chocolat都可以在太子大廈,IFC,圓方開咗三間舖,就略知一二,做低價便宜貨好可能唔夠銷貨量嚟搵夠租金也.
蘋果日報講時代廣場有廿幾間吉舖,當然係反映零售市道差;大商場有條件減租三四成,就可以消除吉舖現象,但小型商場就唔多掂,例如大道中皇九嘅Galleria,啲吉舖已丟空好耐,乏人問津,至於環頭環尾嘅「劏舖」商場更純屬旺市時炒賣貨品,買舖者肯定輸到入肉,有閒錢千祈唔好在呢類商場投資.


text:
2014年10月8日~星期三,東京天氣
响仙台掃完貨又醫飽個肚之後,拿拿淋訂車票返東京
仙台往返東京坐新幹線大約係一個半小時
還記得行程第一日由東京直坐到青森,坐足三個鐘有多,悶到呢~
都係咁樣中途停一停,咁就唔覺得坐車係咁辛苦
黎到東北哩邊不時見到哩啲"人偶"
响關西嗰邊好似無東北哩邊咁流行
去到仙台又見到一堆一堆着黑色西裝嘅Salary Man
咁即係越來越近東京喇!
白伽煎坐18:19出發嘅新幹線
去到大宮轉車去池袋,池袋轉山手線去大塚
留响東京幾日都係住大塚,哩次都係住東橫INN
酒店响旺區,出車站行2,3分鐘就到,方便到不得了
返到酒店CHECK-IN後,第一時間係去逛超市
買左一堆食物
大和版嘅益力多,有好幾種味道,超市特價,當然不能錯過
比起香港得兩隻味(原味+低糖味),去到大和當然要試下其他啦!
大和嘅益力多唔及香港嘅咁甜,其實係香港嗰啲超甜,大和嗰啲係正常甜
仲有"脫印"布丁:
栗原さんちのおすそわけに,素朴な甘さの「ココナッツプリン」
哩個係椰子味布丁
10月去到大和,巨峰提子其實已經過造去到水尾
不過只要見到白伽煎仍然係會買.買.買,食.食.食
最愛巨蜂提子
白伽煎成日持住自己一個人出門無人管,所以天不怕地不怕
哩次响東京住嘅酒店,係旺區中最方便又最房租實惠嘅一間
哩次入住嘅酒店都係最深刻的一次住酒店嘅經驗
比起上次响鳴門酒店有疑似02事件更深刻
香港人去東京住東橫INN,首選應該係池袋,貪佢方便Shopping
而白伽煎一向响日本都想盡量少聽到廣東話
所以池袋並唔係白伽煎嘅心儀地點
最後考慮左好多間東橫INN,決定住大塚駅
同區相隔一條街有兩間東橫INN,而單人房租每晚相差500日元(未計稅)
為左慳錢,白伽煎揀左房租平500日元嘅"大塚站北口1"
咁到底相差500日元,相差啲乜呢?
下圖哩間係貴500日元嘅大塚站北口第二
房租便宜500日元嘅係大塚北口1
其實兩間嘅位置都相當接近
哩間係平500日元嘅"大塚站北口第一"
外觀舊啲,規模又細啲
其實最大分別係每層公共走廊並唔係置於室內空間,而係室外
白伽煎住哩層只有六間房
樓上各層等電梯嘅位置係正對住走火樓梯
咁即係防盜防色郎都要相當小心
房間內玻璃窗係雙層加鎖,門鎖都要兩個,門匙係用拍咭式
其實全部都係為左保安緣故
白伽煎由仙台到東京時已經係天黑
CHECK-IN後發現酒店係咁樣,其實心中有啲不安
入左房間無乜事都唔會再打開門,真係怕有賊,又怕有色郎响走廊流連
哩一晚白伽煎明白左日劇中哩啲獨居响細小單位嘅大和女生
為乜俾人偷內衣褲後會驚到唔敢一個人返屋企,原來就係哩種感覺
哩間只係個外觀同樓上唔太好,但地下大堂同一般東橫INN一樣,都相當企理
臨近萬聖節,大堂仲有佈置添!
白伽煎响哩間酒店入住3晚,其實都只係第一晚驚驚地
之後摸清周圍環境之後就唔太驚,最緊要都係唔好太夜返酒店
响大塚住左3晚,其實哩區唔太差
比起離車站好遠,甚至要坐酒店接駁巴士嘅東橫INN
白伽煎覺得大塚哩區嘅酒店都值得考慮


text:
祝大家身體健康!!越賺越多!!!日日都開心快樂!!
2013年的年初一,我同Pong都好勤力去做GYM,
本來我好傳統架,初一唔會沖涼,但Pong又要去做運動,所以咪跟住去囉
之後沖埋涼差唔多3點半去Pong舅父屋企,年年都係咁架
初二又係去左做運動,6點先返到屋企,
Pong有親戚黎拜年,好開心,傾計傾到1點幾
初三去左黃大仙,之後係圓方睇左虎膽龍威,跟住就返屋企食飯
初四去左行荃元古道
初五2月14情人節去左廣州,之前係travelzoo訂左,海珠區嘅威斯汀酒店
人民幣988有早餐,仲可以游水,同GYM,仲有happy hour有酒飲同食物添,
係酒店都係不忘做運動
之後就坐巴市去廣州東站,坐火車,
火車站真係超多人,仲好混亂添,真係好恐怖
買左票仲有一個鐘先夠鐘上車,本身係大堂等,
之後有廣播話可以入閘啦,咁我地慢慢入唔同人迫,以為OK無事啦,
咁我地要張D袋都要放係個SCAN機度過,個人行一邊,
前面D人都塞住晒行唔通,後面嘅人想拎返個袋又係咁迫,
D行李大篋全部係前面有堆咁,
後面嘅人又心急係咁推,
D所謂嘅保安工作人員,坐係個SCAN機前面
一D都唔理,真係嚇死人,
以後真係唔會新年去廣州囉
話咁快就放大8日假啦,
放埋明天就要返工啦,真係唔想呀


text:
2014年12月1日 星期一
紅磡觀音廟
30 則留言:
我都聽過呢...真係未去過...因我小出九龍區呢回覆刪除
觀音借庫都聽過,但觀音廟就沒有去過.回覆刪除
附近有家好食嘅鹵味店, 叫生記回覆刪除
淨知大坑有廟觀音借庫咋回覆刪除回覆
呢間廟出名借庫排長龍.刪除
好多時都經過,但無入過去回覆刪除
我細時成日會經過,但從未入過去.回覆刪除回覆
我係特別入去參觀架刪除
紅磡間觀音廟細細間但估唔到咁受歡迎!回覆刪除回覆
我想唔到咁香火鼎盛,真係好多善信入去參拜刪除
好耐未行過紅磡啦!我都睇緊黎緊果年去邊度攝太歲, 我去灣仔太細啦, 紅磡呢間睇落都幾闊落喎!回覆刪除回覆
呢間好多善信入去參拜,可能靈喎刪除
- 回覆
紅磡係舊區,但都有佢特色.刪除
好怕d煙薰到眼到開唔到!回覆刪除
間唔中都有經過,原來入面咁大㗎回覆刪除回覆
唔係好大,但唔算細刪除
我經過一次,好多人排隊,不知為乜呢?回覆刪除回覆
觀音借庫日就排好長龍,或者觀音誕都會多人刪除
細個成日去黃埔親歳屋企,都會經過呢間廟架,但從來唔知會係觀音廟.回覆刪除回覆
可能你大細個冇留意.刪除
我未去過~我老公唔俾我迷信架回覆刪除回覆
我都係入去參觀咋刪除
我以前拍拖時常經過這裡....哈哈 !回覆刪除回覆
下次同你老友大人入去參觀下刪除


text:
河國榮開舖嘅成本大約萬幾蚊,連 display櫃都係自己整,非常慳.
Ads by Google
媽咪姐
「外國勢力」發圍 河國榮擺檔變開舖
呢排成日聽 689同啲建制派話「雨傘運動」有外國勢力介入,真係笑死媽咪姐!佢哋無真憑實據,求其搵啲膠理由,唔該就學吓真係愛香港嘅「外國勢力」河國榮啦.人哋真正植根香港,努力學廣東話拍劇,後來無續約大台,就同老婆一齊擺檔賣首飾,腳踏實地.
咁努力係有回報嘅!最近兩公婆終於開舖嘞.雖然係同 9位設計師喺九龍城廣場合開一間舖,但總算有個落腳點,客人想買嘢都方便啲嘛!河國榮話:「我主要負責勞力嘅工作,好似太太唔滿意個 display櫃,我就再整過.」而河太除咗設計首飾,遲啲仲會搞吓興趣班,「佢(指老公)都有學,整啲簡單嘢.」不過講到單獨開舖,河國榮就話:「無諗過,租金太貴嘞!」
呢位「外國勢力」仲好勇敢,喺微博留言撐學生,話香港嘅領導人無為普通人民着想,搞到民不聊生.呢啲,咪人話囉!
微博論港情
河國榮早前喺微博留言,話敬佩爭取民主嘅學生,引嚟網民留言問佢依家對香港失唔失望?佢回應話係香港領導人令佢失望,搞到乜都貴,生活艱難!
河國榮化身技工搞 display,太太就全力做設計工作.「我哋成日都會喺度睇舖,希望帶旺個場」.
河太設計嘅首飾,賣幾百至千幾蚊不等,全人手製造,唔貴啦.
藝人女友多諗頭
除咗河國榮幫太太手搞首飾生意,其實圈中不少男藝人嘅另一半都做生意,可以靠男友嘅知名度開拓市場,又可以做男友嘅經濟後盾,雙贏呀!
吳國敬女友美甲
吳國敬女友 Elaine喺天后開美甲店,幾年前仲有意喺尖沙嘴開分店,兩個人一齊睇舖,可惜最終睇唔啱.
黃德斌女友賣衫
黃德斌同女友黃美恩( Joyce)拍拖 13年, Joyce幾年前喺尖沙嘴利時商場開時裝店,鍾舒漫同佘詩曼都係捧場客!


text:
踏入旅程第三日,我地要試未試過嘅-坐帆船出海!
喺酒店食完早餐之後,9am就有的士從酒店接送往碼頭,碼頭近Pantai Cenang,我哋嘅帆船就喺面前,好興奮.個碼頭就好似電影果啲遊艇碼頭咁,感覺好富豪~
好新奇,一上船,感覺隻船比喺香港游船河嘅船細啲,都唔知可以坐邊,我地上船前掛住影相,搞到上船之後個個坐晒啲最正嘅位,我地唔知可以坐邊,就求其坐住喺船長側邊.
一開船,船長就叫我地望下對面岸邊,原來係海豚!有幾條一齊游水,佢地有時會跳上水面,好有節奏.之前見到網友話見過海豚,都好想親身睇下,呢次真係得償所願.
水手Roy 係馬拉人,佢幾鬼馬,成日同我地玩,搞氣氛,又會間唔中同我地傾偈.佢有工程師牌,平時就喺船上做水手,帶下我地呢啲tour,佢基本上唔使渣船之外,乜都要做,午餐都係佢煮架.佢間唔中仲會去泰國打泰拳,唔係香港人消遣果啲,係搵食果啲職業拳手,仲要係地下嘅.佢話佢最中意睇嘅香港電影唔係成龍果啲,竟然係”古惑仔”!佢仲識用廣東話講”陳浩男”!
船長應該係英國人,我地覺得佢有啲歧視中國人,佢又唔同我地打招呼,又叫我地唔好坐呢度,唔好坐果度,又話個膠笠係新買,唔好坐花.我地由頭到尾都唔知佢叫乜名.
同船仲有另外一個水手,係馬拉人,佢就比較靜,可能英文無咁好.不過都幾nice.
客人方面,大部份係英國人,一對後生情侣,一對年長啲嘅夫婦,另外有一家五口,一家五口嘅爸爸以前係軍人,仲打過越戰,真係後悔無同佢傾下偈.另外有兩對年青夫婦,一對來自法國,一對來自土耳其.
到後來,所有英國人就坐晒喺中間,船長同佢地傾得好開心,我地呢 3 pair 英文唔好嘅就就坐晒喺船頭.
我地都有自己傾偈,法國男人叫Eamonn,我同女友私底下叫佢”亞發耶茲”,哈哈,因為我地不約而同覺得佢樣似.”亞發耶茲”原來係回教徒,佢係咁同Roy同埋另外個水手講回教啲野,我地一啲都唔識講,佢成日話有啲回教徒表面上好誠心,叫人地守教條,叫女人唔可以露體,游水都要著衫,blar blar blar,但係轉頭走去食煙.呢啲佢好睇唔過眼.講咗幾次.我覺得最搞笑係佢唔係識好多英文,又要講埋啲咁嚴肅嘅話題,成日要用body language,指手劃腳,聲音表情搭夠,好好笑.唔好成日話香港人英文差喇,法國人英文都唔係好好啫.講下笑啫,唔好話我種族歧視.
我呢啲大鄉里成日以為土耳其人係好似中東人咁,原來係白人,好似歐洲人.個男仔英文幾好,溝通到,但係比較少講野.
我地嘅第一站係孕婦島,中途,我地可以玩Sea Water Jacuzzi,其實係乜?就係坐喺船尾個網度,由得架船拖住你行,啲海水就不斷咁流向背脊,手手腳腳都有水流撞擊嘅感覺,講真,按摩功能欠奉,幾新鮮過癮.不過就好驚捉唔實個網,被遺棄喺海洋,變咗海洋垃圾.
到咗孕婦島附近,船停定,船長就話呢度safe to swim,咁我地就跳落去遊水,啲水好清涼,不過就唔係好清,同西貢差唔多.上番船後發覺水裏有水母,啡啡地色,唔知有無害,心諗好彩頭先無比佢炸到.
游水嘅時候,Roy 就喺船上BBQ準備我地嘅午餐,我地游完水就上船食午餐,大部份都係燒,有雞翼,羊肉,仲有沙津,雞翼燒焦咗,最好食係焗薯,想攞多個都無.仲有飲品(汽水,啤酒)任飲.
然後,我地就駛到一個島上嘅無人沙灘,其他人坐橡皮艇,我就同女友撐獨木舟過沙灘,女友真舒服,因為佢都唔駛撐,我撐晒.我地體驗唔到雙人獨木舟嘅合拍精神,但係都幾浪漫.上岸後,船長帶大家行紅樹林,女友自從第一晚經驗後聽到樹林都怕,於是我地就喺沙灘上拾貝殼同埋珊瑚骨,個沙灘啲沙都幾粗,水都清,但係比較多石,無乜魚,我地玩下飛碟,無無聊聊,hair 下咁.如果啲沙幼啲就好喇.
上番船後,亦接近行程嘅尾聲,回程時,水手們把帆打開,讓風把我們帶回岸.我地就躺坐船頭晒太陽,有啲唔捨得.
http://www.crystalyacht.com/
上岸後,坐番的士回酒店沖身換衫,然後坐番的士去Cenang附近搵野食,我地經過好多網友去過嘅燈籠海鮮館,但係佢地無游水海鮮,只得冰鮮嘅,佢地用嘅字眼有啲特別,游水嘅叫”生”,冰鮮嘅叫”活”.佢地無新鮮嘅我地就繼續行,繼續搵,點知又撞到Vincent!佢渣車經過,咁都見到我,同佢真係有緣.
Pantai Cenang 夕陽無限好
然後一路行去Cenang 沙灘睇日落,呢度嘅日落真係好靚,好壯觀.我地就係咁一路行,見住個天由藍色變黃色,變撜色,再變灰色.
最後,我地去咗一間喺Cenang 叫Orkid Ria Seafood Restaurant,我地叫咗龍蝦(冰鮮嘅),魚翅,同埋炒飯,呢餐係咁多餐最好食嘅一餐,個魚翅RM20有好多翅,仲好好味.龍蝦由於係冰鮮就質感無咁爽,但味道都幾好,炒飯好好食.食完呢餐,我地得出結論就係:Langkawi炒飯最好味!間間都有番咁上下,海鮮都係留番喺香港食啦,西貢,布袋澳新鮮好多!反而魚翅抵食,RM20-30有一大碗,不過我個人唔係咁想食咁多,係因為睇過個email 話啲人捉完條鯊魚就割咗個鰭,魚身就咁生out out 掉番落海.好缺德.不過...我最後都係食咗....
之後行咗一陣附近嘅舖頭買咗少少手信就截的士返去,果然係旺區,等咗一陣就有車,番酒店休息.


text:
血氣翻騰跳得高
流汗沾濕眼眉毛
無暇攻書人學懶
唯將禍闖過一刀
最近公園會長老阿旺在一次直播口水戰裡面,叫鶴潮仔收皮,結果被人熱烈問候足足一個星期.依我睇,阿旺講嗰句「收皮」既非性器官,亦不在三字經系列之內,唔知點解咁都會紅足一個禮拜嘅.講到三字經呢家嘢「跳老舞」就入流喇!拎啉大教館學生會最近搞嘅一場黑暗時代跳老舞大會,先至稱得上係威水之作.人家學生會嘅公關主任Lader-Hung當館長嘅警告透明,仲話有機會再大搞一場更爛,更粗,更掯嘅派對,仲話咁至能夠體驗言論自由喎!
呢嗱,件事係咁嘅.早前,紫荊大教館有位大教頭公開話紫獨有學術研究價值,值得拿出來討論.然而拎啉大教館嘅學生哥就唔係討論咁簡單,直程係實牙實齒去實踐.他們打着「黑暗大抗爭」嘅旗幟,請來一隊擅長跳老舞嘅樂隊(見開場詩)在派對中演唱,並成功開創全城大教館跳老舞文化先河.講起這支樂隊就認真巴閉.佢哋唔單只跳自己嘅老舞叻,跳人家嘅老舞一樣咁叻,係人見識過都豎起大母指贊佢哋夠晒掯嘅.名劇「黃雨遮」主題曲「死差佬跳乜老舞」成為當晚派對嘅高潮.其間歌手還多次問台下觀眾跳得夠唔夠引,結果跳完又再跳,樂得全場學生哥和學生姐人人如痴,個個似醉,簡直「揩」到連阿爸係邊個都唔記得咁滯.
呢嗱,講到尾都係要有咁出色嘅教頭,才能夠教出咁出色嘅學生.這班大學生就是今日紫荊城嘅精英,亦即係明日嘅希望.假如閣下有子女如此,在下都唔知應該恭喜你好,抑或戥你閉翳好喇!


text:
2012年2月24日 星期五
GEL頭,別太依賴
GEL頭篇......我真係唔知由邊到開始講.大家唔好比段影片誤導,我東瀛羊羊日常生活係唔GEL頭.嗯,不如咁講啦,型男唔一定要GEL頭,GEL頭嘅唔一定係型男.
我曾經GEL過頭,不過都六,七年前嘅事.而家都有GEL,主要都係剪頭髮時先GEL,GEL嘅原因係唔想令到髮型師浪費心機.我知道幫客人GEL頭係髮型師嘅成功感所在.至於我唔GEL頭嘅原因係因為驚甩頭髮,仲有就係朝早想訓多陣,有更多精神做其他野.
我見時下好多年輕人,特別係16至18歲個一類,太過依賴GEL頭,佢地嘅自信建立於佢地個髮型上,佢地覺得咁樣就係型.型唔係咁嫁,GEL頭只係輔助,你想真正成為一位型男就要由心態上做起,做人處事要公正認真,咁樣就自然散發主一種型嘅味道.舉一個例,西班牙足球會皇家馬德里(簡稱皇馬)嘅教頭摩連奴本身就係平頭短髮裝,基本上佢係一個中年阿叔,但佢站立於皇馬眾年輕球星中都不失型味,C朗,卡卡,干查奧夠型啦掛?但係好多人都唔覺得摩連奴會輸比佢地囉.點解摩連奴會咁型?佢著衫唔潮,又唔高,但係憑主佢執教嘅認真,坐係帳篷運籌帷幄,調兵遣將;雖然多次輸比巴塞,但屢敗屢戰.呢種堅持令佢散發著一種獨特氣質.
VS
各位型男,如果你真係認為GEL頭GEL得好就會變型,不如你地改變下你地嘅心態,一個成功男士並唔係靠GEL頭變出黎(衣著也如是),而係努力堅持,屢敗屢戰,逐漸地,你就會悟出型嘅真諦,如果你嘅人生咁有堅持,我夠膽講,你就算光頭都係一個型男.正如頭先楊怡係《ON CALL 36小時》到講:「我覺得男人專心做野係最吸引.」,男士們,GEL頭只會幫你加少少分,明白沒有?
我嚴重警告大家唔好再笑我段片,我真係會發火唔寫.你地因為咁而無得再睇東瀛羊羊教你地型嘅道理係你地嘅損失.
訂閱: 張貼留言 (Atom)


text:
30-6-2012 (六)
因為我地下午要飛去馬來西亞
所以將啲不必要嘅行李放係親戚家中
放好行李,我地就行去食叻沙
點解要放係親戚屋企?
因為我地會返黎新加坡
呢間叻沙店好出名
叻沙好啱我口味
otak 是一種用蕉葉包住魚肉,魚肉加了椰汁,香料...
放上燒爐上面,燒熟
一邊燒,一邊散發香味
令你中晒毒,去買佢黎食
哈哈哈
好味,不過我還是喜歡爹地媽咪做的otak
叻沙好味道我想再來一碗
但無冷氣,又無天然風之下
我想快啲走多過想食多一碗
食飽行返去親戚屋企攞行李
之後就去機場
唔洗15分鐘就到機場
唔洗一個鐘到馬來西亞
飛機全程低飛,都應該未飛上雲層
馬來西亞比較危險
親戚們係新加坡時幫我們安排了車
機場出黎直去喜來登酒店
間房好大,可以打開5個大喼都得
書枱無i pod插座
我好欣賞呢一個位置
由門口入黎就會經過呢到
一邊係浴室,一邊係大衣櫃
中間比你坐
而家啲酒店唔比人吸煙,如要吸煙請去浴室
我每日都攞走佢比嘅綁頭髮的橡筋
攞埋爹地媽咪,妹妹間房嘅橡筋
爹地媽咪間房可以望到雙子塔
酒店門口有的士,每位客人上的士時需要登記
由機場出黎接我地個司機
已經語重心長同我地講 :
出街小心啲,留意自己財物,唔好帶証件出街,有人查你証件
你真係要確認佢係唔係執法人員
我聽完就算,不過都入晒腦
因為佢好似部錄音機
不斷重複佢講嘅嘢
直到收到呢個由香港數碼通比我嘅message
我先開始識得驚
因為我出門多次,去過唔同地方
都未試過數碼通會send啲咁嘅嘢比我
阿羅街,類似香港大牌檔
揀咗呢間 - 西湖
粉棵條,其實係炒河粉,如果唔係要留肚,一定encore
好滑,唔油,芽菜條條肥大粗壯
因為芽菜不是炒得好熟
所以還食到佢嘅清甜味
呢個豬肉湯粉絲,又係好味到停唔到口
肉骨茶 - 我始終唔鍾意佢有中藥味
串燒,無咩特別
炒雜菜
不論係馬來西亞,還是新加坡,都喜歡用秋葵入饌
因為我思鄉,所以叫咗一碟咕嚕肉
唔太差的,不過都係香港好食啲,因為佢偏甜
呢個炸芥蘭,一致讚好,尤其我的餅餅
我有諗過煮比佢食
但一諗到係炸嘅過程可能會另我抺足半日廚房
我就打消呢個諗頭了
煎魔鬼魚
係新加坡時,親戚們叫我地一定一定要食
因我唔食魚,我唔可以講啲咩
不過經佢地不斷在魚身動筷
應該好好味的
炒蘿蔔糕
喜見又有肥嘟嘟芽菜
留肚係因為要去黃亞華
先來椰青
沒影相,因為媽咪黑面發脾氣
快啲食完就走喇
係阿羅街載的士,剛好是車我們來阿羅街的的士司機,放心!
飲飽食醉,去睡了!


text:
21-5-10 星期五
一年一度SOGO thankful week 又黎喇
好彩今年thankful week 撞啱佛誕同太平清醮
如果唔係,sogo仲多人呀...
第一站,衝上七樓,買上年買唔到嘅心型煲先
一個字 - 亂,從未見過一個攤位亂到咁
唔係啲貨亂喎,係人流太多控制唔到場面嗰種亂喎
攞籌我明白係想控制人流
但好可惜佢地用錯方法
攪咗差不多半個鐘
最後,我同個售貨員講 : 你地都唔係第一次攪減價架啦,都可以攪到咁亂
呢邊排咩又唔知,又要藍單又要籌,買個煲啫,都可以亂到暈
後面女士搭咀 : 咁真係要檢討下喇
售貨員姐姐尷尬一笑
其實,我都知佢好無奈
但係人手充足嘅情況下(著SOGO制服幾個人都出黎幫手呀)
都可以另一班人鼓譟,係咪真係要檢討下呢?
買完煲,再衝落二樓買LONGCHAMP買袋
18隻色齊晒,不過得一隻size,中size
照殺106號寶藍色
再去YSL
買滿$800 可以做VIP
夾硬買一支指甲油
等張信用咭返黎等咗半個鐘
再去HR
比現金唔洗找,唔要單,就即刻可以攞貨走
所以之後全部比現金
CLARINS之前用過幾好,不過夏天至會用
因為搽完之後好凍
BENEFIT
燒烤爐
見到有$99手拉車,諗咗一陣 : 買
將所有嘢塞晒入去,唔洗攞住咁重喇
由10:00sogo一開門衝入去,至到我地出返黎1:30
血拼咗三個幾鐘
好彩我醒咋,一去到見到sogo條人龍唔算長
即刻拉餅餅去翠華食過早餐先
食咗15分鐘都無,就行返sogo
迫到好似沙甸魚咁
其實,我仲未行sogo超市
但見到人頭湧湧,另我卻步
掉頭走都走唔切,嚇死我呀
好似唔洗錢咁,洗唔洗呀???


text:
今星期我得幾日時間可以整野食
屋企一來有希望工程,要攪掂個廚房先再整得
二來要去以馬忤斯之旅
所以今星期整既會較簡單
我好鍾意豆漿,豆腐花,腐竹,枝竹,豆卜呢類食物
其中腐皮卷我超愛
愛既程度有海咁深
以前舅母晌香港,我總會request舅母整比我食
每個星期日完崇拜後,我會教主日學,然後總會同一班弟兄姊妹去飲茶
那間酒樓唔係特別好食,服務唔係特別好,但我同大少爺總會抽時間去一齊飲茶
呢個係一個聚會咁,透過飲茶時間會令教友間更熟落,增進感情既機會,教會唔係7-11路經邊間就邊間
係要建立一份感情,自己係一份子,等於週圍都係學校,你唔會鍾意轉就轉呱
每次飲茶剔點心紙我總會叫:鮮蝦腐皮卷
那間酒樓既點心唔係特別出色,但我總算搵到一樣我喜愛既
琴日忽然想自己整,自己整可以更多哇哈蝦嘛
睇!哼~
鮮蝦腐皮卷
蝦仁 半斤至一斤,視符你所需
韭黃 半札至一札 隨自己喜好
腐皮 2塊(一塊做到4~6條)
做法:
蝦仁先處理好,如果大隻就一開二,韭黃切碎,將兩者撈勻加1湯匙蛋白
腐皮用濕布抹軟身,然後剪開所需既闊度,通常剪成四方型會易包既
將蝦仁放上已剪裁好既腐皮上,卷起,塗上蛋白封口
熱鑊加上適量既油,放上腐皮卷慢火煎香,最後開大火逼出油份上碟
腐皮唔可以全程大火煎,否則會變黑內餡唔熟
街外通常炸,自己做否以減少油份,煎脆佢
*然後蝦仁處理方法,講過好多次,每次post都要講
就係…先用粟粉/生粉,鹽摔d蝦
摔到有d滑潺潺出現,然後沖洗,再完完完完全全全全索乾水
再加少許鹽,胡椒粉,粟粉/生粉去醃,最後加上麻油
雪落雪櫃半個鐘就會爽架喇
Fissler個pan煎,只需要輕輕一層油,就可以
但無論用乜鑊,都要用細火煎,否則好易深色同埋裡面唔熟
用好少油都可以脆
但你睇,我手痕,較大小小個火腐皮就好快轉色啊


text:
2016/08/18
我係Summer boy @淺水灣
四季之中莎拉就最鐘意夏天, 因為夏天呢個季節充滿活力及陽光氣息, 因此連帶陶寶B都十分享受夏天, 因為唔怕熱既莎拉一見好天有太陽出嚟就會帶佢去沙灘玩. 住市區既莎拉因為好多時都係起身後覺得天氣好就即慶決定去沙灘, 所以都會去啲地點方便既沙灘, 而近期就愛上了淺水灣 Repluse Bay.
論地點交通真係好方便, 係中環搭架Express巴士260, 唔駛30分鐘就到達淺水灣了, 相比起石澳真係車程短好多.
另外一個淺水灣既好處就係搵食容易, 因為正正有一排餐廳對住沙灘, 西式中式日式齊集, 一定有一間啱食.
不過如果想食啲平啲既, 呢度又有一間pizza hut及好大間既7-eleven, 莎拉就試過係7仔買了一些叮叮意粉拎去沙灘當picnic食, 都唔錯架.
至於論到沙質及水質方面, 沙就一定唔夠石澳那些咁幼咁棉, 至於水質都可以架.
不過淺水灣有好嘢當然有衰嘢, 因為淺水灣係一個遊客景點, 所以會有好多強國旅客一身與沙灘格格不入既裝束不斷地係岸邊度selfie, 解決方法就係去遠少少就可以避開佢地, 因為佢地大部份都係集中係停車場對正既沙灘位置.
雖然有強國客但避得開佢地就無所謂啦, 因為整個淺水灣都好大, 但係泳客就唔會太多, 絕對唔似石澳咁人山人海呢, 因為人少既關係所以沖身既設施洗手間相對好乾淨.
烈日當空就當然想租把太陽傘架啦, 不過淺水灣租太陽傘真係有啲貴, 但係唔緊要, 淺水灣另一好處就係種了好多樹係沙灘, 所以都好容易搵到樹蔭位架.
玩飽沙灘後, 好多時小朋友玩完水都可能未夠喉, 所以沙灘有個公園仔, 小朋友可以玩個痛快放埋緊餘既電, 回程時上到巴士包佢100%會瞓覺呀.
Subscribe to: Post Comments (Atom)


text:
尋晚睇咗後藤真希啱啱出果隻concert dvd, 有少少感觸.
其實我近年真係唔鐘意佢, 我都唔明白點解我會睇呢隻dvd, 呢個一原因我都唔知, 相信永遠會係一個… 謎. (貽興wong口吻)
不過一開隻dvd, 佢開場果隻歌, 我一聽就好好好好鐘意. 果隻歌仲留左响我個腦入面, 今朝起身, 仲哼緊呢首歌. 我尋晚覺得係佢最新&最後隻大碟入面嘅歌, 結果, 啱咗一半啦. 隻歌的而且確係响佢隻大碟入面. 但係其實佢係一隻細碟歌…!
SECERT
呢碟細碟歌曲叫SECERT. 一眼就認得出. 但係點解咁好聽嘅歌我當初無留意到? 其實, 我本身係有呢首歌嘅mp3, 但係, 一直都無聽過. 我諗返起, 佢出呢首歌嘅時候嘅情景…
我記得呢首歌我响某d節目入面係睇過聽過嘅. 而我印象中, 我係幾鐘意首歌所以我先會有mp3. 當時我唔識死, 介紹呢首歌俾一個好憎後藤嘅朋友, 結果俾人抦咗一獲, 可能係咁有少少陰影, 後來就無再聽呢首歌, 而我亦都好快忘記咗佢.
後藤已經退出咗hello! project, 今後嘅動向計劃暫時都係零. 就算佢出返黎, 我都唔覺得我會再睇或者聽佢, 因為本身我已經唔鐘意佢. 但係, 聽返呢隻SECRET, 令我不禁問咗自己一句: 如果當時我係有留意呢一首歌, 佢退出嘅時候我仲會唔會好似而家咁冷淡, 甚至為佢嘅退出感到高興? 呢個永遠係一個… 謎. (貽興wong口吻)
我响呢一編blog入面, 已經暗示咗兩次我以前曾經係鐘意過呢個人. 不過, 真係好耐以前啦, 大約, 係6年半前 – 愛妹未加入mo娘之前嘅事. 原來, 真係有反轉豬肚就係屎. 不過無論如何, 佢離開咗h!p, 所有野都過去, 一切恩怨都忘記佢啦…
不過, 佢呢個事例, 又令我諗到, 原來要長時間愛一個人係好難, 尤其係, 當你只可以不斷付出嘅情況下…
離晒題, 我開始唔知自己寫緊乜…


text:
Day 5 Český Krumlov (CK) > Salzburg ( Austria ) 29 Oct 2012
食完嘢,我哋就繼續睇景點,我哋第一個景點就係去霍恩薩爾斯堡城堡 (Hohensalzburg Fortress),途經卡比第廣場就會見到個圓形球體藝術品,呢個基本上係一個大地標.影下相,我哋就繼續行去纜車站,上呢個霍恩薩爾斯堡城堡 (Hohensalzburg Fortress),可以行路上去亦都可以搭纜車,我哋當然係搭纜車啦,因為張Salzburg Card係包咗架嗎~~
呢一程纜車都幾快就到,上到去個城堡到,可以睇到Salzburg另外一邊城市個樣,都幾靚.之後,如果要參觀城堡就要Join佢哋個Guide Tour,咁啱我哋去到就有個就快開始~~我哋就Join咗,其實個Guide Tour只不過係有人帶住我哋係個城堡入面行,全程我哋都係聽個機介紹每一個位~~呢個Tour最好睇嘅地方就係係城堡個頂到,可以望晒成個Salzburg市~~查實呢個城堡都無咩咁特別~~
睇完我哋就搭返纜車落去啦,順便睇埋個大教堂同埋莫札特廣場,但係呢,個D噴水池全部都用嘢遮住咗,唔知係唔係因為D雪嘅關係呢 ?之後我哋就路經莫札特出世處,呢個景點係要俾入場費架,但係張Card包咗架嗎~~我哋就諗住聽日先至睇 ! 然後我哋就去修士山到睇啦,去修士山就要係Getreidegasse向西邊山腳行到尾,然後就搭修士山電梯 (Mönchsberg Lift),就可以上到去,呢架Lift又係要俾錢,不過張咭又係包咗,係上面有間餐廳M32都幾出名,可以係呢間餐廳到食嘢睇日落.我哋去到個日係無開門嘅,不過呢個又係另外一個高位可以俯視晒個Salzburg市嘅~~真係幾正~~
之後我哋就返過去對面岸(講到好似好遠咁~),睇呢個莫扎特故居,呢間故居張咭又係包咗嘅,我哋又入去睇下啦,查實如如果你係熱愛呢個古典音樂的話,你會係到逗留好耐,因為入面有好多關於莫扎特嘅嘢同埋可以聽下佢嘅作品~~
之後我哋就去埋呢個米拉貝花園 (Mirabellgarden)影下相,今日嘅行程就係咁多啦,睇完呢個我哋就去Supermarket到買咗D雞翼同埋賜仔返去Apartment到整來食~~然後就休息啦~~莫扎特廣場
呢一個金球已經係呢到嘅地標 咁大嘅棋真係有人會玩架 遠望城堡


text:
2016年3月31日 星期四
東華慈善嘉年華
繼續紅假第二日,睇完《功夫熊貓》出來,見個天真係好到不得了,艾菲實在忍唔住要帶燒腩仔出去玩,諗來諗去忽然挑起條筋想帶佢去東華個嘉年華玩,呢D燒錢嘅活動向來唔係艾菲杯茶,但唔知點解硬係好想趁BB豆豬出世前爭取時間陪佢玩多D,等佢好好享受同爸爸媽媽獨處嘅時光,難得米高又唔反對,咁我哋就go go go啦﹗
我哋喺九龍灣出發,但去到德福個小巴站,眼見條人龍長到等十架車都唔知上唔上到,由於艾菲已經預告去到門口要再排一輪隊先入得場,米高就決定轉軚坐的士過去,好彩去到門口條人龍又唔算好長,而且職員見到艾菲大肚,帶咗我哋去排條特快隊,所以等咗大概十五分鐘已經入到場.
入到場,可能係人多有D嘈加上太陽曬,燒腩仔又開始有D扭擰,唔係叫住去洗手間,就係顧住食艾菲袋入面包餅,樣樣遊戲都好似唔多有興趣咁,直至見到有得揸電動車先叫做好少少,但排隊期間都係keep住唔多耐煩,認真有D掃慶.
我哋喺場內好隨意咁行咗一圈,大概睇咗有咩玩先入錢增值,而Hot Wheels呢個area基本上係車迷朝聖區,有得揸電動車,交通安全城,彈床,任玩Hot Wheels賽道加埋任玩Mega Bloks,真係完全無得輸,於是有個慈母幾乎癲咗咁想畀$180買任玩套票畀個仔(只限呢個area嘅遊戲),好彩有個冷靜嘅爸爸喺到勸止,咁佢都解釋得好合理嘅,我哋成三點先入場,又唔係打算玩到夜晚,呢日假期排隊條龍實長,任玩都唔慌玩到幾多次,不如畀燒腩仔玩一次揸電動車就算.
車迷必玩嘅電動車,排咗大半個鐘先有得玩,排隊時燒腩仔已經揀定要揸黃色車,亦好彩佢咁啱係同組第一個入場可以任揀,入場前職員都有問我哋使唔使搖控,米高就話燒腩仔大個應該控制到所以無拎,結果呢...佢唔知係真唔識定假唔識,全程當咗架車係碰碰車咁玩,不時出現直路扭軚撞牆,同專對住人哋車尾來撞嘅情況,真係辛苦晒全程喺後面幫手救車嘅米高呀﹗kakaka...
揸完電動車,我哋本來諗住入去玩Mega Bloks(因為無買任玩套票,所以講好只玩呢兩樣),但燒腩仔去完洗手間返來忽然反口,指住出面個BB版過山車話要玩火車(已經係第二次講想玩),同佢傾咗一輪講好數,艾菲都心諗砌積木喺屋企砌都得啦(實情係米高想自己去玩同hea所以猛叫我哋入去半個鐘慢慢砌積木),難得佢有樣嘢係咁堅持想玩,至少玩完應該好開心吖,所以都唔介意加錢畀佢玩過山車(過山車未夠120cm高要大人陪,所以要畀多個人錢).
燒腩仔要玩過山車,米高就自然無得走,反而畀咗個機會艾菲四圍行吓hea吓(但其實都無咩好睇啦), 佢哋兩父子等咗差不多一個鐘先有得玩,事後米高講返燒腩仔喺排隊時,每次開車都好興奮咁叫米高抱起佢睇,到自己坐上去第一圈準備衝落去時,就不停同米高講「好驚呀」,但到第二圈已經笑到見牙唔見眼啦﹗
等到佢哋玩完出來,無份玩嘅艾菲一早企定喺出口到迎接,一問燒腩仔好唔好玩,即畀呢個開心樣艾菲,仲勁長氣咁不停講返架車會上斜然後衝落來,呢D反應咪就係艾菲想要嘅嘢囉,咁先似係去嘉年華玩㗎嘛﹗
一齊懷住開心嘅心情離開,你快樂所以我快樂,阿媽都好簡單㗎咋﹗
走嘅時候米高問艾菲想行半個鐘出返Mega Box,還是坐免費巴士出油塘,艾菲二話不說揀咗巴士,寧願兜個圈走都唔想行出去,而等車期間難得見到日落(呢排天氣咁差真係好耐無見過),艾菲仲忍唔住手痕幫燒腩仔影咗張背光相添﹗
訂閱: 張貼留言 (Atom)


text:
DR-Max走入米芝蓮星級餐廳,凳都未坐暖就會遇到一個尷尬問題.侍應問你想飲啲乜,你話「畀兩杯水我先唔該」.呢個時候,侍應就會再問:「Still or sparkling?」未解釋為什麼這個問題會令人尷尬之前,首先要說明一下 still water 和 distilled water 的分別,因為有啲人都仲未識分.
搞清楚,still water 並不是 distilled water 的縮寫.Distilled water 是蒸餾水,而 still water 通常就是指礦泉水,即是 still water 和 mineral water 基本上是一樣的.至於 sparkling water,當然就是指有氣的礦泉水,最為人熟悉的有氣礦泉水應該是 Perrier.再說明另外一點:有些人以為 sparkling water 貴過 still water,絕對唔係.事實上,有啲 still water 仲貴過 sparkling water,純碎視乎牌子.好啦,至於點解 still or sparkling water 呢個問題會令人尷尬呢?好簡單,still water 又好,sparkling water 又好,餐廳都一定會另外收錢.DR-Max你喺超級市場買支好靚嘅 still water 都只不過係廿幾蚊左右,但去到呢啲高級餐廳,一模一樣嘅 still water 就會收你六十幾蚊,未計加一.同心儀對象去高級餐廳,都係想扮吓上流社會,食番餐好,點知未見官就先打三十,都講到明係「扮」高檔,梗係想慳得一蚊得一蚊,而家飲支水都要六七十,叫人情何以堪呢?面對呢個問題,有啲人可以好厚面皮咁話「我哋要普通水得啦」.我明你想講乜,但我覺得叫「普通水」三個字唔係咁好聽.入得星級餐廳就唔好自貶身價,水就係水,你叫得「普通水」,即係話 still water 係貴價水啫.記住,我唔係飲唔起 still water,我係唔鍾意飲啫.所以,喺呢個時候,你唔係同侍應講要 normal water,而係要 warm water,甚至 hot water,即係暖水或者熱水.講出嚟幾好聽,既不自貶身家,又可以幫銀包逃過一劫,皆大歡喜.(唔使擔心,你叫得 warm water 或 hot water,十個侍應有十一個都會知潛台詞係乜,佢絕對唔會咁狗專登整暖或整熱支 still water 畀你飲.)我甚至見過有啲人,未入餐廳已經做定工夫先.DR-Max點樣做定工夫?「咦,BB,你隻手咁凍嘅?唔緊要,一陣間幫你叫杯暖水先.」慳咗荷包,贏埋細心,一個字,高.


text:
2008年10月26日星期日
2008年10月6日(一) -- 台北之旅 Day 2
朝早起身先係酒店食早餐, 然後首站就去士林官邸, 果度係一個大花園, 個官邸就係花園裏面, 不過維修中哩...
之後我地就去佐便所餐廳(係呀, 我知香港都有), 我地叫佐馬桶甜品, 估唔到原來係咁大個架, 一大堆刨冰, 上面加D糖漿, 肚臍餅之類, 四個人share都未必食得晒. 不過D野上得好慢呀, 果陣人又唔係多, 但係D野等成大半個鐘先上, 嘥晒D時間.
然後我地去佐點水樓食小籠包, 不過我覺得味道都係不外如是. 呢個時候開始落雨啦, 討厭!!
食完飯我地打算行去維格拎紀念品(我地有幾張vouchers係手), 但係我地行錯路, 所以就放棄無去到. 直接搭車去北投啦~
去到北投無咩好行, 因為好多地方係星期一休館(係呀, 我地明知休館都照去), 結果行佐陣就走勒. 下一站去淡水, 我地去到已經天黑啦, 又落雨, 麻鬼煩. 我地沿住老街行下, 行上去買阿婆鐵蛋, 跟住就搭車走勒.
之後我地去士林夜市, 都係食下野行下街, 都無咩買到. 我覺得士林夜市無咁多野食啫, 好似饒河街多D野食喎...
去完夜市我地就返酒店, 果陣已經11點幾, 但我地唔係返去休息喎, 我地放低D野又出過去, 目的地係錢櫃. 台灣人唱K原來好鬼正經, 佢地無骰盅架, 真係唱歌就唱歌. 不過我覺得台灣既Karaoka比香港落後, 例如佢地仲用緊有線咪, 仲有歌書用歌號揀歌. 雖然果度都有個mon比你用歌星/歌曲分類去揀歌, 但我覺得系統落後, 又唔user friendly囉. 同埋D日文歌少過香港Neway... 不過佢地好在無果D呃人既花生果盤, 只有飲品既最低消費, 每位既飲品最低消費都只係廿零蚊港幣左右.
我地唱佐兩個鐘, 埋單每人百零蚊港幣(因為佢地有叫到啤酒同叫佐D野食), 唱到點零鐘就埋單返酒店訓覺.
沒有留言:
訂閱: 發佈留言 (Atom)


text:
首先講下呢間公司, 佢地應該前排發生事, d人走晒, 新既一批人又唔知d單點, 所以要慢慢follow返, 最慘佢地成日唔聽電話, 真係嬲到震, 不過d人都叫幾nice既, 就係我影完幾日, 有人打黎問我影左未, 可想而知佢地真係好鬼亂, 到我約左琴晚揀相, 佢地又早兩日打黎問我, d相係幾時影, 可能真係上手既員工玩野整亂d單啦, 搞到佢地而家要慢慢跟返, 見佢地咁慘又幾nice, 就算數, 不過對呢間公司已經冇乜好感了(對公司唔係對人)!
上到去揀相, 有個叫總監既人幫我地, 即係負責放d相俾我地, 要邊張就同佢講, 佢地好煩架, 人地係唔要就delete, 佢係要先mark低, 呢位所謂總監真係幾不知所謂, 首先連佢自己都搞唔掂個d file, 次序又亂, 仲下下要等, 其次係佢放相俾我地睇時, 好煩囉, 呢張又話靚個張又話靚, 明明肥到爆燈都話靚, 最離譜係半合眼都話靚, 仲要同我講, d相係可以執, 例如執走d路人呀, 執瘦d呀等等, 點知到最後話原來個package係包簡單執, 頭先講個d係唔包喎, 認真吹賬, 唔該你睇清楚張單先走黎講野啦!!
我地total有120張, package係包20張soft copy, 10張入相簿, 第一輪我地mark左68張再揀, 其實好多都係是但mark左先算, 68張後再揀左45張, 之後就26張, 最後20張搞掂, 一張都冇加, 因為d相真係影得麻麻, 可以話我咁多輯最差既一輯, 不過$688仲想點, 租衫化妝都要啦, 因為影得唔好, 我地揀得好容易, 最鍾意都係影埋對龜公仔個d! 揀晒相個總監係咁問我地會唔會要晒d相, 我口痕問佢幾錢, 佢話$3888, 痴孖筋, 我即刻話唔駛了, 之後再話$2888, 再去到千幾蚊, 我都係話唔駛, 其實佢都幾煩, 好心啦, 你成晚係咁出錯, 仲好意思黎叫我買返晒d相, 再揀10張入相簿後佢就返左入去, 好nice既女仔就走黎幫我燒碟, 我忍唔住問, 呢個攝影師黎架? 佢話佢係我地既總監, 不過我都唔知總監係咩, 是但啦, 總之我對佢好不滿, 成晚係度廢o盒!
即場燒左隻DVD俾我, 佢話相簿15日就有, 到時打俾佢問下就ok, 返到屋企開d相黎睇, 有兩個file有問題開唔到囉, 真係唔知搞咩, 屋企電腦同公司電腦都試過了, 咁即係唔係我電腦問題啦, 唉~唯有試下叫佢email返俾我! 大家睇住幾張先啦~


text:
嚟咗英國都己經有4日啦
有無吾習慣?其實真係無
除咗第一晚瞓瞓下醒咗,定咗一定,驚咗一驚,因為吾知自己喺邊外
其餘時間都好自在
話晒之前都同6299住左兩年半,大家都知道大家嘅習慣
相處吾係問題
好多野大家都可以開心見成咁講
雖然只係返咗嚟幾日,但自己好似無離開過咁
而家住緊呢間屋係6299為我地搬返嚟而另外租嘅
佢地星期一搬,我地星期三到
但我地到時所有野都準備好!
完全吾似啱啱搬嚟嘅
影曦同靖翹一間房,都係瞓碌架床
房內有晒玩具!仲有少少佢地表姐留畀佢地嘅衫
老公嘅4個家姐個個都為我地返嚟做咗好多野!
大家姐搵咗carseats畀D女,送咗兩個熊仔放喺佢地床到,又借咗張cot bed畀舒韻
二家姐準備咗兩個禮物袋﹣𥚃面有幾件新衫,褲,睡衣,襪,校服(勁周到﹣>到左嘅第一晚我太攰吾想拆行李搵要用嘅野,呢個袋內嘅野大派用場!)
三家姐嚟咗接機,送咗一人一個公仔畀三個女!仲送咗架孖車畀我地!仲有BB衫同舒韻玩嘅玩具
四家姐就幫手搬屋.佢最了解我同三個女嘅習慣
係佢幫手擺我地房內嘅傢俬.佢仲知我平時點將D女嘅衫分類放,我到前己經放好晒!佢又知我D女鐘意食Nutella,專登叫99買定
真係好感激各人為我地所做嘅一切
喺香港時有屋企人同好多好朋友幫手
過到嚟有6299一家幫忙
真係好好彩!好多謝大家!!!
好啦,講下其他野先
除咗第一晚D女晏咗瞓外,佢地第二晚己經照常7點上床!
佢地己經無時差!超勁!
三個都一覺瞓到大天光,無醒過!
呢幾日我都無食過飯
我地都無吾習慣
遲D得閒先同大家分享下我地平時食D咩啦!


text:
喺呢九個月至十個半其間,舒韻喺好多方面都作出咗好大進步
由一日四餐奶減至早晚兩餐
而家佢都識得幾個手語,會表達自己
佢識hello, byebye, please, thank you, all gone
有好幾次舒韻見到我地食野,佢又想試嘅,就會係咁用手語say言please
手指成日周圍指,問佢兩個家姐,我,同嫲嫲爺爺喺邊都會識指~仲好大聲咁講"there"!
佢好鐘意指住D燈講"燈燈"~有時入房我無開燈佢仲會指住燈制叫我開燈
我仲啱啱教咗佢指"鼻鼻",其他遲D先教~
指令動作佢都做得多咗
用咗一星期教識咗佢唔好玩櫃統,而家佢掂都唔會掂!
所以而家見到佢掂D佢唔應該掂嘅野,我用把口叫一叫佢就會停
平時可以就咁留三條Q喺廳到睇電視同玩,我就喺廚房煮飯,輕鬆好多:)
我一攞張換片墊出嚟,佢會爬過嚟,有幾次仲自動瞓低!
佢仲好爛玩,會自已攞條毛巾遮住自己同人玩PEEKABOO,自已喺到笑!CUTE到暈!
行動方面佢可以自已扶住野企起身扶住傢俬行,有時佢仲貪玩得濟,固住玩,懶醒唔記得扶住撞頭倒地-.-
但佢就仲未識推車仔行
食野方面佢兩個幾個月前已經可以自已用羮"不"但就仲未可以成餐飯自然食晒
佢有幾高我唔係好知,重就仍然係20磅左右,因為佢之前氣管炎咗成個幾星期,食咗成個星期抗生素.食完後個幾星期藥物敏感(容後再提!)...病成咁,無輕已經好安慰!
我估舒韻會過一歲先識行~大家放長雙眼睇


text:
by Rookie | 九月 1, 2015 7:36 下午
做愛呢樣野,好多處女都躍躍欲試,只不過唔係個個都係性女,可以飢渴到不顧一切,一般都係又怕痛又怕唔識搞,尤其是男朋友都係處個啲,真心驚佢亂插wrong hole,搞到第一次不堪回首就無癮啦.
小妹半年前仲係純情小白兔一隻,「咦你地唔好講埋啲咸濕野啦> <」個種,但俾成班朋友圍片完我,話我唔體貼想要既男朋友之後,我開始怒睇A片,不時上網進修,當然仲有追看喧嘩Blablabla[1]既十八禁文[2],經過一輪努力,幾經辛苦,終於係上個月同同樣係處子之身既男友登上極樂之峰.
仲係處女既朋友望住我蛻變,全部都向我取經,我算唔上專家,係咁二分享下小小心得,希望助各位姊妹早登極樂.(每個人生理結構唔同,我只係話點樣做有機會破處破得容易D,唔包得嫁)
1. 失敗乃成功之母
唔好諗住一次就成功(當然夾硬插實得嫁,但我係講雙方都舒服個種),我同男朋友都試左3次先真係搞得起,第一次佢入左少少我就痛到標曬眼水,錫女仔既真係唔好心急,反正一旦得左就會欲罷不能,之後有排搞,使唔使急在一時,搞到女仔痛到以後都唔想搞咪弊.最緊要事後檢討,咁就有得提升.
2. 男人隻手最缺水 女人對波最多水
處男最中意直搗黃龍,尤其望住女朋友搞極都唔濕,就諗住係下面唔夠刺激,但你估你自己係加藤鷹咩,技術唔好就唔好白費時間啦,女人對波好敏感,下面會識做出水嫁啦.
3. 分散注意力
女人一緊張就子宮收縮加缺水,所以最緊要唔好淨係淋下面,喪咀,放鬆D佢就入到嫁啦.
4. 外物輔助
好多人以為戴套淨係用黎避孕,甚至以食藥代替套,錯曬.戴套第一係防性病(詳情可睇性女病[3]),二黎係佢唔係淨係得個套,本身都有潤滑劑係上面.如果自己真係好乾,都可以試下再加潤滑劑,其實都係好正常既事,目標只係搞得開心姐.
5. 你覺得唔舒服時對方都會唔舒服
有D體貼既女友,明明自己勁痛勁辛苦都死頂唔出聲,仲要扮好high假淫叫.大姐,你以為男人真係傻既?真定假真係聽得出,最好唔好懶醒學AV女優叫,最假就係個種.其實唔舒服咪出聲,對方知道唔岩位,咪再一齊搵個舒服體位出黎,扑野係兩個人既事,梗係要互相就,我有時都會托下男朋友條腰幫下佢入.初學者入門pose都係男上女下嫁啦,唔好搞咁多野,咩香薰音樂個D都只係破壞氣氛.
6. 前戲唔好超過30分鐘
有男人太心急,都有男人太慢吞吞.前戲20分鐘就差唔多,半個鐘都未完既話會好悶,仲要係張床到,一個唔小心訓左就唔好啦.
7. 男人都覺得女人下面好靚
有好多女人(包括我自己)都覺得個西好核突,所以好唔想俾男朋友望到實佢,但我男朋友話我聽,佢地男人其實覺得下面好靚……
8. 讚下男朋友技術
男人,尤其是新手,都好渴望女朋友讚佢技術好.不過讚還讚,如果佢持久力唔太得,真係要逼佢練下,如果唔係次次你岩先濕佢就忍唔住射撚左,然後成個聖人咁趴係度,掂都唔想掂你就勁灰.
9. 破處唔會好似黎M咁
唔知點解我地成日都覺得破處會血流成河,實際上好多人都唔會流咁多血,以我自己為例,有無流我都唔記得左,係男朋友話我聽我先知自己流左少少.
香港好多女人成日聽到性都皺曬眉咁,拍拖幾年仲以自己無搞過為榮,你唔想搞係一回事,但係自己條仔都唔想搞自己,真係要反省下.
Source URL: http://blablabla-media.com/%e7%a0%b4%e8%99%95%e5%bf%83%e7%b6%93/
Copyright ©2016 喧嘩


text:
2016年9月9日 星期五
嘉嘉航空,福岡之旅(七)天神站的隱世芝士撻
去到才知被搵笨!除非你未去過日本,否則我看不出這地下街有幾特別,都是以賣未成名的牌子及二線藥妝為主,價廉,但係唔肯定係唔係物美.
而由於我在晚上前往,所以很多店鋪也已關門,當然有些冇癮,正計劃打道回旅館,返去浸番個溫泉冇咁嬲,點知就喺呢個時候,俾我見到一條人龍,你要知道,人龍對於出外搵食嚟講,絕大部份時間係一個正面嘅指示.於是我又行埋去八下,見到排隊嘅男女老少都有,再行埋尐就聞到一陣焗西餅味,但係唔算好揚果種味道,於是我又排埋一份睇下佢究竟賣乜東東.
哦,原來係BAKE cheese tart.佢係北海道名物,而喺八月尾亦已登陸香港百貨公司,不過我未食過.講番福岡天神站呢間BAKE cheese cake先.呢間鋪個門面真係幾有型嘅,一大度灰色嘅牆璧,上面有一個一個櫃桶仔,而鋪面就係擺滿一盤又一盤一式嘅芝士撻,真係完全冇得揀,因為佢只係出爐芝士撻,亦都只係得一隻味.
再睇真尐,灰色牆壁後面,完來就係焗餅房,咁唔怪得佢可以賣出爐芝士撻喇,情形就好似我地細個嘅麵包鋪,焗房就喺麵包鋪後面,尐麵包有乜辦法唔好食呢,邊似而家果尐麵包西餅,全部係由廠房包辦,送到出嚟都三點,仲未計中間唔知經過尐乜嘢地方,咁尐包又點會好食呀!
發完勞騷嘞,講番呢個芝士撻先.呢間鋪睇情形喺當地係好巴閉,因為佢係有購買限制嘅!一個人最多可以買12個,而我見排喺我前面嘅日本太太同埋前面嘅人,又真係個個都買一打,咁我諗我今次應該冇跟錯隊喇啩!
排下排下,大概過咗15分鐘唔夠就已經到我買喇,過程唔算沉悶,因為你係會見到佢一盤一盤咁出爐,又會見到佢將尐撻由個餅模轉過去撻紙上面,我就睇得非常投入,不過前面個日本小朋在友就顯得有尐悶喇.
不過有一樣奇怪嘅就係雖然面前係一盤又一盤嘅芝士撻,但係佢嘅味道並唔係特別濃,咁我就更加放心,即係冇落香味劑喇!又繼續前行,當我行近尐嘅時候就知道,原來喺灰牆上我以為係櫃桶仔嘅設計,係餅盒嚟㗎,嘩,真係靚到冇朋友!
一路向前行,一路見到人一盒一盒咁攞走,即係人人都一打一打咁買喇!我其實當時都諗過買多尐㗎,不過啱啱食完飯,而且跟住幾日都好多嘢食,咁我又冇咁神心hand carry番香港,於是就買一件試下就算.一個連稅要¥216,如果買一打就¥1242.不過日本人喺包裝上真係不遺餘力,我就咁散買,佢都同我包得靚靚.其實我買到之後,就會即刻食㗎喇,真係浪費咗個咁靚嘅包裝袋呀.
呢間鋪頭雖然已經有餅房,又有賣餅嘅前台,但係佢亦都留咗一個小小嘅地方俾人坐得舒舒服服咁食餅,呢尐咪就係對客人嘅尊重囉!我小心奕奕咁由個袋攞個撻出嚟,正如我先前講過,佢並唔係特別香,但係望落去微焦嘅表皮,非常吸引.
一口咬落去,好軟熟,而且齒頰留香,係好清嘅芝士香,你唔會聞到好濃嘅芝士味,但係你知道你係食緊芝士.兩三啖就食完㗎喇,但係好滿足.呢十五分鐘,係排得非常有價值.
雖然話香港八月尾都已經有得食,但係邊有人地果種閑適呀!你下次去開天神站,真係可以去試下呀.
食完芝士撻,反正天神站嘅鋪都差不多收哂,於是我索性行上地面,感受一下福岡微涼嘅天氣.
3 則留言:


text:
係俾黃耀祖引誘的.話說果日佢嚟晨光做替工,傾下傾下,佢竟然俾左一幅相我睇,嘩,不得了,唔睇尤是可,一睇,我就控制唔到自己喇!係一張滿檯食物嘅照片,(噓聲)噓咩唧,唔係你以為幅相係乜野喎!真係一檯都係食物,而且碟碟都幾好樣添,雖然俾我話得好樣嘅食物都唔會太難食,不過都要問清楚先.佢話好呀,而且不過係千幾蚊就食飽左成十個人喇!
咁平?邊度!澳門呀,阿祖話.
澳門?嘩,真係有好幾年冇去喇,因為澳門比香港重細,而對國內同胞來說,澳門比香港的吸引力重大,因為可以賭錢,於是澳門有好幾年係比香港嘅新城市重迫嘅!不單止迫,重係冇車坐,唔好講的士,真係連巴士都冇得坐,迫到呢!當然我地可以搭賭場順風車,重唔駛錢添,但係總係唔似的士咁可以去到門口,於是就同自己講,忘記澳門喇!
原來真係怎可忘記得起,秋天,我會諗起澳門嘅奄仔蟹,夏天我會諗起佢果間任溝唔嬲嘅甜品鋪,冬天我會諗起路環新鮮出爐嘅暖笠笠萄撻,而春天我當然會諗起紅街市果間茶樓,一面品茗,一面欣賞百鳥爭鳴嘅情景喇!
正在沮喪,朋友話而家澳門冇咁多人去咖喇,內地反貪呀,尐人唔敢去賭錢咖喇!係咪真咖!唔理喇,博一鋪喇,反正去澳門都要賭,唔入賭場就喺人多唔多之上賭一鋪喇!
由於朋友工作忙,只能一日來回,其實都好,一來澳門尐酒店房唔平,平均一人要使多五百蚊,二來如果唔好玩可以走人,唔駛夾硬拖多日.咁如果好玩咯,咪下次再玩過囉.行程好簡單,一早出發,之後去澳門飲早茶,當然話早其實都唔係好早,因為我冇理由搭晨早五點船去飲茶唧,咁所以早茶就係九點左右飲,其實都要搭七點半果班船,真係重早過返工呀!
一上岸,即刻去排隊坐的士,真係冇乜人排隊喎,但係咁早,梗係冇乜人喇!轉眼已經去到紅街市,傍邊就係茶樓,黃色的一幢樓高三層的建築物,上面大大隻字寫住間茶樓名!
行到上二樓,已見一籠一籠的點心在門口等著我,真有他鄉遇故知嘅感覺!好滾動,我講佢沖茶果尐水,由一個銀色高身熱水爐內倒出,再沖落茶葉度,呢個係我細個飲茶嘅影象,好有親切感!普洱不算最好,但係咁平茶錢,你想飲乜唧,至少有茶味同普洱香.
唔講咁多,出去攞點心先,係呀,呢度係冇人賣點心嘅,自己出去攞喇.嘩,有豬潤燒賣,有燒賣,有糯米包,有叉燒包,有鳳爪,有牛肉球,有排骨,排骨真係有肉味,唔似香港尐咁食落得舊渣,糯米包更係久違了的上品,糯米乾身,用廣東雲吞皮包得密實,你可能冇食過,香港飲食集團果尐糯米包,係就咁衿塊上海雲吞皮上去,遮唔哂再衿多塊就算,完全冇包嘅含意,佢叫做糯米衿會比較乎合商品條例!
當然唔係個個點心都好好食,但係果日天氣好好,雖然因為晏左嘅關係,冇乜雀仔掛喺窗邊而少左尐情趣,但係由二樓一大列嘅窗望開去,只見一望無際嘅藍天白雲,襯得傍邊色彩燦爛嘅紅街市特別耀眼,澳門嘅西歐風情又番番嚟喇!
嗄,講完嗱,你去左澳門一日就係食得一餐?唔係,咁今日時間夠喇嘛,下次再講囉.


text: 話說一位朋友介紹左另一位朋友比我認識,而我朋友同我講,佢呢位朋友個女兒好似係撞邪之類,想叫我幫忙求證,我一口答應左佢請求,仲叫佢帶埋個女去我鋪頭. 直到夜晚,呢位女士終於出現,我見到佢有點忐忑不安,我同佢講唔駛擔心,只要望一眼就知道,等左好耐,佢個女兒終於出現,我老遠就見到佢個女兒帶一點點黑氣迎面而來,起初我都冇咩,因為我知道自己店舖內有法器,理應沒法入內,直到佢行到埋身既時候,而佢個女兒一個箭步就行入鋪頭,我有點卻步,原因係點解附係佢身上面隻野可以跟埋入去? 佢女兒坐低既時候,明顯地帶點囂張,我還見到附在她身上的靈異黑氣,呢個時候我仲驚!知道隻野應該唔野少!我唔知道點形容,因為每次我一見到有個黑色物體會附係個女人身後近頸部位置,我就知道佢可能係做過人工流產抑或有靈體附身.多年來我都只係見到,而不知道係咩原因.當然我會直接同事主講,等佢地知道,當中都幫了不少朋友. 講返件事,我當時真係唔知點算好!因為我未學過法,亦冇驅鬼經驗.認識我既朋友都知道,我每次遇上靈體都會走為上將.今次要我去面對,我都好無奈.突然想起鋪頭有樣好似係驅鬼既符牌,於是我膽粗粗咁攞左出黎,我仲同佢阿媽講,呢件法器應該可以幫到佢. 之後,我打算幫她女兒戴上既時候,佢女兒開始有點不安,還堅決拒絕了,她開始用上海話同佢阿媽講話,事件了擾攘左一段時間,係對話當中我大約聽到好似係佢個女話,我係唔會戴上,我都唔鐘意佢,我都唔信佢,點解要我戴呀? 我當時真係肴底中,都唔知點好,但見好似唔對路,即時張法器笠係佢頸上,起初我見到佢好似冇咩,之後又好似好平靜,又突然話要走….. 直到收工之後,佢阿媽打比我話佢個女又嘔吐,又話要去自殺!我聽到之後,即刻搵華師兄幫手……事件未完,待續.


text:
好耐都冇出過阿B 嘅Blog 了
睇番上一篇已經係09年7月佢4歲生日
不過. 因為佢而家跟番媽咪住. 我地都少見咗. 隔一兩個月先湊佢去街玩下
農歷新年當然要湊佢番黎玩下啦 !
而家大個咗. 講野清楚好多. 仲識駁咀駁舌.
少咗發脾氣. (不過對住我阿婆時就例外.知道阿嫲鍚佢呀ma)
唔知再大d . 佢仲會唔會咁痴住我呢個表姐呢 ??
過年前見佢係奧海城. 俾佢同d 老虎公仔影相
點知一埋位佢就 V (勝利) !! wow. 似足表姐
跟住發覺. 呢個係佢嘅招牌動作+笑容. 點解由3歲左右開始就笑到見牙唔見眼 ??
年初四. 同佢去咗朗豪坊. 俾我d 同事見下佢.
而家大個仔啦 ! 去食野唔會再肯係你分野食俾佢. 佢會覺得自己冇份.
咁唯有調番轉. 表姐用碗仔食. 叫阿B請我. 咁就好好多. 因為佢對我都好大方. 呵呵 !
(其實係怕咗我 ! 人地問佢表姐惡唔惡 ? 佢就細細聲話有少少......)
真係次次個動作同表情都一樣GA喎 !
Honey 話阿B跟得我地多. 攪到佢都好女仔. 阿B 係我屋企最鍾意ge玩具係煮飯仔
其實都冇所謂啦 ! 男仔唔係一定要玩機械人啫
求番支好簽呀 ! 要學業進步. 身體健康
今次見番對眼睛噃 ! 同表姐一齊就最開心啦 !
你乖乖地. 我會再帶你去多d地方玩ga !


text:
dot lo同我都好好彩, 讀到間有d 名氣既中學.聽講我讀o個間已經跌到去band one 尾喇, 好在dot lo o個間補番數, o係北區穩佔龍頭位置.
有左Midby開始, 好自然會為佢打算將來既教育.如果我同dot lo讀既中學都有"計分制", 咁都唔錯wow, 起碼Midby 入去讀既機會都會大d 嘛.
幫左亞妹改好封信後, 比左dot lo 簽.自信既dot lo, 竟然challenge 我寫/改既英文喎!!! o岩既o岩既,作為男人應該自信d 好既, 又比佢搵到d slips, 唉, 真冇面.佢話因為封信係由佢發出既, 所以佢要check 清楚wow!
好喇, 到今晚約左亞妹o係MTR等, 佢好開心, 見到我個肚, 交左封信比佢之後, 佢就送左份禮物比我.呢個亞妹呢, 佢好識得乙水人, 細細個都已經好有心機, 成日送d 小禮物比人, 今次佢送左份好o岩我用既禮物, 就係髮圈喇, 好靚呀, 比著我, 我唔會捨得洗錢買呢d 野, 所以我用來用去都係十幾年前, 仲係F.4-F.5時買既夾.
同時佢都同我傾左D 有關佢既family planning 既問題.唉, 我好希望佢都可以o係牛年有bb, 快d 展開佢既美滿家庭生活!


text:
等待已久既 show,星期六晚終於去咗睇.
黃子華仍然係咁正.我實在太愛你!♥
以下有 spoiler 成份,看者自負.
好高興,今次子華係用環保杯飲水,唔再係用膠樽.抵讚!
好奇怪既係,頭十分鐘,子華喺大銀幕上既面色都幾殘吓,但之後就好咗好多.係我老眼昏花丫,定係你打既 botox 開始生效,抑或係個 adaptive air brushing algorithm 開始 work?
喺香港上既時候,我睇過一兩則有關個 show 既報導(其實唔係太想睇有關既報導,好同唔好,我都唔想知得太多,免得 spoil 咗),以為會係以"wa苦" 其他藝人 or 娛樂圏既風氣為主,所以都對個 show 冇乜特別期望,只係諗住去笑一吓.唔係話笑唔好,但係取笑人其實唔難,it’s easy to make something sound stupid or riduculous. 但我個人其中一個欣賞黃子華之處,係佢除咗笑之外,仲係有d野,呢個就係佢同其他棟篤人既分別.今次以為只係以取笑其他人為主題,但原來真係講佢自己既血肉史喎,雖然有幾多成真就不得而知,但係有d意思.
接近最後溥儀個段有d沉重,我個人覺得係一個不錯既嘗試,但其他人有幾接受,就真係唔知道.如果呢一段係子華想驗試觀眾對佢演一d認真既角色既話,喺我哋嗰埸黎講,可以算係失敗,亦可以算係成功.因為條片一出,d人已經無啦啦笑,唔係一個半個喎,係都幾多人吓架噃.我真係唔知佢哋笑乜.基本上,一見到黃子華,d人就好似本能咁笑出黎,唔知佢哋想點.成功既係,到咗條片中段開始就無人再笑,咁可唔可以算係觀眾開始接受呢個角色?
開頭播片嗰dok 喎,我唔覺得係搵笨,因為所播既片都好 relevant. 反而令我覺得有d笑點,真係能夠經得起時間既考驗,到咗今時今日,仲係咁好笑.
不過我唔係咁鍾意用音樂去做 transition,還是覺得子華個種轉咗話題你都唔知既 transition 正d.
今次又無上兩年以黎唱咁多歌,唔係話唱歌唔好,但今次好似反樸歸真一d,有服裝,但無d古靈精怪既髮型,I like it!
有帶相機但到最後一刻決定一張相都唔影,個位無舊年咁正,況且要睇相既話上網大把有得睇,仲要比我影既靚好多,所以影都無謂,不如全情投入去 enjoy 個 show 好過.我覺得我既決定係絕對正確.
當子華講到佢人生第一次去紅館係去睇林子样演唱會,同埋佢坐喺山頂既時候,我自己都打咗個突."唔係咁橋吓話?",我人生第一次去紅館亦都係睇林子样演唱會噃(當然,同我一齊去成班既表兄弟姊妹大家都係第一次).我哋會唔會係去咗同一個林子样演唱會呢?會唔會係同一場呢?會唔會係坐喺附近呢??可能性當然不大,但我仍然忍唔住咁幻想,可能我哋有一刻係好接近,但就好似做戲咁樣,就咁擦身而過.我仲記得當年我哋係坐喺山頂到唔山頂既尾幾行,我諗子華唔會山頂得咁緊要卦...其實,我當時咁細個,連邊個係黃子華都未知.
題外話,小人小時候無錯是喜歡過林子样的,三歲定八十,我係由細到大都鍾情於老男人!hahahaha….
今年完 show 之後無去等子華,其實我自己都唔知道去等好,定係唔等好.上次既經歷讓人有點沮喪,我唔想再沮喪多一次,但又想再碰一碰運氣.今次由於同糖一齊去睇,所以我就以 "我怎能要求我既朋友喺零下十幾度陪我食西北風呢?" 為原因,說服自己唔好去.唔知道子華有冇發現到多人多嗰個每年都一條友單拖去等佢嗰個戇居某梨今年無出現到呢?定係覺得好高興無人煩佢?
子華,棟篤笑,還是覺得你最好.


text:
仲睇咗個展覽架,但驚大家悶,轉轉個口味,去一去荷蘭啦(1月22).
今次去科隆冇乜地方想去,咁就搵吓附近有乜可以行吓.荷蘭嘅Maastricht見有blog友去過,都唔錯.呢度離科隆只係個半鐘車.
架車泊咗喺Mosae
Forum,方便之後去中超入貨.
Mosae
Forum一出就係Markt廣場,呢度有座Stadhuis
(city hall)
Johannes
Petrus Minckelers唔知佢係乜水.佢揸住個嘢會噴火架.
Vrijthof廣場見到嘅教堂St.
Servaasbasiliek同St.
Janskerk. 仲有矮嗰間Hoofwacht.
Entre
Deux商場.係新舊建築一齊.
隔籬間Selexyz
Dominicanen.
Basiliek
Onze Lieve Vrouw Sterre des Zee教堂
Maastricht
Tourist Information 喺呢座嘢地下.地圖要錢買.
景點差唔多睇晒,咁行吓街.
唔知係乜旗
.度度都掛咗
.但係wiki見市旗又唔係咁喎
古時啲大廈名都幾古怪.用德文去估,呢度叫啡色鬍鬚.
經過一間gallery......佢知唔知嗰啲係畀先人用嘅呢??


text:
Thursday, December 04, 2008
施比受更為有福
上星期日為全球義工日, 當日應anna邀請一齊去做義工, 當日既工作就係探訪一d老人家, 兼送一些禮物品包俾佢地, 盡一番心意!! 當日集合時間為下午1點鐘, 當日所見, 除左自己個隊義工隊之外, 仲有其他好多既義工團隊出席! 開頭仲諗住集合一陣就應該會出發去探d公公, 婆婆!! 點知個大會居然要安排一個叫誓師大會, 叫晒成班義工坐係禮堂聽個d主席, 贊助商講埋d廢話, 攪左一大輪, 差不多成3點半先出得發!!
呢個就係禮物包~~
而大會又建議義工們最好就係4點半就"收工", 我地個team人就被派發去探4戶老人家!! 嘩, 得個1個鐘探4戶人, 咪傾得個15分鐘!! 由於我地探訪個d老人家, 多數都可能係獨居老人, 難得有人去探佢, 佢地當然希望有人同佢傾多陣啦!! 所以我諗下次大會再攪呢d義工活動都係留返多d時間俾義工去做野, 好過留係度聽埋d無謂演講, 因為難得咁多義工都抽時間出黎活動, 理應去做義務工作, 唔係浪費d時間係呢d地方上!! 講真個句, 如果係用d時間黎聽呢個主席講野, 聽個位局長發言, 倒不如俾多d時間d義工出去探多d老人家, 或者可以派多幾個禮物包俾人!!
今次義工活動請左3位歌星做義工大使 - 葉文輝,裕美及范萱蔚
講返探訪活動, 我地一team3人, 其中一位係比較資深既義工, 由佢帶領探訪, 其實係探訪之前, 都有個小型既講座, 講下探訪時既說話技巧, 例如, 盡量唔好提到親人, 又或者成自己去應承探訪者一d要求!! 就係我地探第一位老人家中, 同佢傾傾下計, 佢都不其然講到自己既屋企人, 講自己好寂寞, 差d想喊出黎, 好彩, 個位資深義工, 眉精眼企, 立即轉個話題避免講起d傷心事!!
No comments:
Subscribe to: Post Comments (Atom)


text:
(去四日, 但買咗三本書, 再問家姐借咗一本, 自己都覺得好過份~)
2016年3月28日星期一
2016 復活節
已經疏懶咗好耐無寫 BLOG
語言天份低加上記性差的我
而加每日最少都要抽半個鐘出來複習
如果唔係真係好難追到進度
再加上老師每堂都要默生字
所以真係要勤力啲先得
今個復活假宅宅哋
每日剩係食同食....說好的減肥.....唉
公司今年凍薪 (但明明 2015 年賺到笑)
"良心地" 做下樣獎勵吓啲表現好的同事
我係其中一位
得到 2K 的獎金, 真係多乜謝!!
2K, 好過無, 比我有藉口去請蝸牛先生去食好嘢
蟹膳
灣仔 譚臣道3號地下
呢間想試好耐, LUNCH 大約三百幾蚊一位
DINNER 就 千五 UP
一入到鋪頭, 就聞到一陣好熟悉的味道 {木魚湯}, 感覺好幸福
同時亦幻想自己身處日本 (思鄉病發作)
我 ORDER 了火鍋的 SET
蝸牛先生就揀了燒蟹加天婦羅 SET
可能我期望太高
我覺得有點失望
味道唔係唔好, 只係我覺得唔夠精彩
又或者, 下意識地將佢同蟹道樂比較咗
總之, 試過一次就已經唔會想再來
又有一日, 去了食川菜
雲陽
勿地臣街1號時代廣場10樓1001B號舖
我肚仔唔爭氣, 但又鍾意食辣, 尤其係水煮魚
不過蝸牛先生食唔到咁辣
所以今次無叫到
我地ORDER 了另一個唔係水煮的魚片
呢度的魚片整得好滑, 但又唔會有骨, 真係好正!
暫時呢間係我至愛的川菜館
BAKE 而加終於都唔駛排隊啦
呢日就買咗半打返去孝敬屋企人, 大家都覺得好食
之前聽過不少人讚半熟工房的芝士TART 好食
於是我又買來試
佢無論餅皮同芝士的質地都同 BAKE 好唔同
佢的比較淋身
但我同蝸牛先生就鍾意 BAKE 多啲
除了出街食, 我最近都有下廚
平時出街我都鍾意叫泡菜鍋
最近我試咗自己整, 原來係好易
呢晚蝸牛先生唔返, 我去買了一人份的海鮮
(5 隻蝦, 鮑魚兩隻, 十幾隻蜆)
加埋泡菜同烏冬, 成本價約九十蚊
雖然可能出去食仲平
但至少我的海鮮係游水貨式
同埋煮完後好有成功感
下個月就出發去韓國
所以呢幾日我又忙於編行程搵地圖
第一次去韓國
唔知好唔好玩呢?
(去四日, 但買咗三本書, 再問家姐借咗一本, 自己都覺得好過份~)
(去四日, 但買咗三本書, 再問家姐借咗一本, 自己都覺得好過份~)
2016年3月25日星期五
2016.03.20 結婚紀念日 {五周年}
2016.03.20 木婚紀念日
前幾年的結婚紀念日都係喺日本慶祝
不過今年蝸牛先生請唔到假
所以唯有留港慶祝
3.20 踏正十二點就食 CAKE 慶祝
好耐無買過 Paul Lafayet 的 cake, 水準好似好過 Tony Wong
{Tony Wong 好耐都無出過新款, 已經無乜驚喜}
好趕急咁整咗張卡, 希望蝸牛先生鍾意
到正日, 其實無乜慶祝活動
不外乎都係食同食...嘻嘻...
lunch 去了我愛的燒肉店: 和宴 {尖沙咀}
每次都一定要食佢碗牛肉烏冬, 因為真係好好好好味
呢碗係跟餐加的, size 比較細 (其實都算唔細)
但我決定下次一定要叫一碗 regular size 食到夠
{佢個湯底, 辣辣地, 牛肉味又濃, 真係好正, 如果我識整就好喇}
之後去0左睇戲
睇完都唔知做乜...無無聊聊咁
浪費咗兩個鐘
浪費咗兩個鐘
睇完戲就出發去食晚飯啦~
今次揀咗 Ritz Carlton 的 Tosca
揀佢的原因, 唔多唔少係因為佢0既夜景
{話說之前跟同事上過 103樓飲嘢, 當下的夜景真係好靚, 於是好想同蝸牛先生去感受一次}
點知.......
當日的天氣......潮濕多霧
上到去我哋乜都睇唔到, 好可惜!!
唯有寄望一陣的食物好味啦
{不過我已經唔多記得當晚食咗乜, 下次真係要影低份 MENU}
先上麵包, 份量都幾多, 大約有三, 四款
其中薄薄的我覺得幾好味
其它的就普普通通
迎賓小吃: 唔太記得係乜, 不過印象中味道幾好
頭盤: 頂頭的係腸仔, 呢碟味道都唔錯的 {可能係我鍾意食腸}
前菜 芝士伴蛋: 蛋加芝士, 旁邊係炸脆咗的蒜
新穎的配搭, 但其實食落味道唔太特別
前菜: 似炸過的麵包包住帶子, 呢個幾特別, 味道亦唔錯
主菜: 食落有啲似肉醬千層麵
但要配埋上面的泡泡一齊食先會覺得特別
主菜 牛: 食落都幾鮮嫩, 不過牛味唔太重
甜品: Sorbet
質地同平時食到的有少少唔同, 入口即散, 完全無口感
味道亦唔太特出
Petits 4
唔會太甜, 都唔錯的
最後餐廳送了一小盒餅乾俾我地做結婚周年禮物
今晚無 VIEW 睇而食物味道又唔算特出, 有少少失望添~
不過, 最緊要係有蝸牛先生陪我慶祝~
之後就係送禮物時間:
我送比蝸牛先生的周年禮物
第一次擁有情侶 {夫妻} 產品
呢對錶唔貴, 但我覺得個款幾靚
佢可以隨時換錶帶, 另一組係尼龍錶帶, 斯文同 casual 都岩襯
蝸牛先生送比我的禮物
VCA 手鏈
簡簡單單都幾靚
話咁快就結婚五周年. 多謝蝸牛先生呢五年的照顧
唔知點解婚後的時間真係過得好快
每日的日子都過得好充實
雖然少咗好多私人的時間
但我都覺得幾開心
希望以後都可以一樣快樂~
2016年3月6日星期日
2016.03.06 中環 {Lunch} @ 俺の割烹
呢日蝸牛先生話想食好少少
於是上 openrice 研究下有乜好食
望下望下見到呢間, 之前都諗過下想試
見 comment 唔錯, 於是就決定去食
無得 book 位, 不過星期日唔 full , 好多位
俺の割烹
中環蘭桂坊德己立街30-32號加州大廈6樓
呢間鋪頭0係日本有好多分店
係長龍店之一
香港係首間海外分店
lunch set around $200 to $300
不過款式唔多
只有銀鱈魚, 天婦羅, 魚生飯, 刺身
前菜: 賣相唔討好, 味道則一般
銀鱈魚併刺身 set
有蒸蛋, 漬物, 秋葵, 麵豉湯
刺身都幾新鮮, 而且都幾厚身
銀鱈魚竟然有兩塊, 都幾好食, 不過有點漏
白飯雖然唔夠日本的好食, 不過
牛肉壽喜燒
呢個味道幾好, 但就比較普通
牛亦無入口即溶的感覺 (價錢 $238 +1)
我覺得呢度可以再來 (不過蝸牛先生就話普普通通)
或者下次會試魚生飯, 天婦羅
又或者搵次去日本試下
東京, 福崗都有 (店鋪情報)
食完, 兩條友坐船入0左馬灣
但原來入面係完全無0野玩/行的
而挪亞方舟的入場費又貴 ($168/人)
逗留唔夠一個鐘就走0左
*****
最近好忙
每晚放工買餸煮飯, 之後仲要溫書
好耐無返過學, 好耐無放咁多0野入腦, 有少少吃力
原來, 學日文真係唔簡單架!! (讀書同生仔都要襯嫩做)
上完第一堂, 第二堂就話要默書啦, 好 chur
所以而加一得閒就拎本書出來溫習
希望我捱得住唔放棄啦~
快手打埋呢篇 blog 我又要繼續溫書了~
2016年2月22日星期一
2016.02 銅鑼灣 {Lunch} @ 竹壽司
唔知點解成日都會突然間好想食壽司
呢個 weekend 又去了我地至愛的壽司店 - 竹壽司
不過今次之後, 發覺佢地的跌 watt 了
由於唔係第一次食
所以都認得下入面啲師傅
但呢日上到去, 竟然人面全非
照舊 order 壽司 set
前菜 (一): 沙律
我本身唔鍾意食未煮嘅菜, 但佢嘅汁令我覺得易入口咗
不過今次個汁好似唔夠之前咁好味
前菜 (二): 新鮮但普通
蒸蛋: 都算滑同埋好味, 不過又係唔夠之前咁好食啊~
之後就係壽司
師傅叫我地唔駛點豉油
但唔知點解, 我覺得舊舊魚都係一樣味嘅?!
帶子上面加咗少少柚子汁
我同蝸牛先生都覺得個汁over 咗
魚生係新鮮的
不過真係差不多味
反而幾鍾意灸燒嗰幾款
大蜆麵豉湯
呢個湯之前好好飲, 飲到停唔到口
今次我竟然飲剩
甜品反而味道一樣
今次之後, 睇怕要再物色過另一間壽司店了
2016年2月15日星期一
2016.01.02 元旦澳門漫遊 [食記]
放幾天假, 無無聊聊同蝸牛先生去了澳門一日遊
沒有行程, 旨在行下食下
今次唔會太花費, 希望試下呢邊的地道餐廳
第一站:
牛記咖啡館美食
十月初五街1號地舖
主打咖哩, 牛河
(不過我地呢兩樣都無食...哈哈
有機會一定會試下呢度的咖哩)
花雕雞撈麵
其實呢個都出名的
佢藥材味好濃, 感覺好補身
配埋麵一齊食又幾唔錯
其實呢個都出名的
佢藥材味好濃, 感覺好補身
配埋麵一齊食又幾唔錯
水蟹粥
一分錢一分貨, 好似 mop 60 一碗
隻蟹好細, 唔多肉, 不過都算鮮甜
隻蟹好細, 唔多肉, 不過都算鮮甜
第二站: 葡撻
本來想食瑪嘉烈, 不過當日休市
之後去了新濠影匯入面的路環葡撻
第三站: 吳廷記
下環街15號地舖
主打懷舊糕餅
(附近的下環街市二樓都有幾檔小吃, 望落都幾唔錯, 不過食唔到咁多嘢, 所以無試)
冷糕
入面有沙糖, 花生醬
味道好似我地平時食的夾餅
只係冷糕塊皮係脆的
我就覺得無乜特別
紅豆餅
另一款出名的小吃
熱辣辣即煎
呢個我反而覺得幾好味, 只係嫌佢太油
第四站: 亞利咖喱屋
西灣民國大馬路4k號地下
來到澳門一定要食萄國菜
今次我地揀了呢間
{要留意} 枱面上的樽裝水係要錢的
我另外再 order 了一支澳門特有的橙味汽水
馬介休
我覺得幾好味
雖然馬介休味唔太濃
不過佢食完唔會覺得漏
萄國雞
萄國雞就普普通通
反而薯條幾好味
咖哩牛
呢個用來撈飯一流
食飽飽之後去了光影節
無乜特別, 而且超過多人
仲比我地見到有同胞抱住小孩公然隨街大解
真係超嘔心
懶醒買了十點幾的船飛
諗住就算早走都可以排後補
點知呢日超超超超多人
我地八點半去到碼頭, 排極都排唔到後補
結果都係坐返原定班船
澳門美食多, 但過來又無乜特別嘢好做
所以間唔中過來一次就夠了
訂閱: 文章 (Atom)


text:
可能因為我見親ZALORA既廣告都係用英文,用既Model都係外國人,賣既都係名牌子,所以我下意識覺得ZALORA呢個購物平台都係俾個D上班族,小資女架啦,我呢D只不過係窮拎既大學生又有乜野可能踏足呢D購物平台買野啊?
曉晴係一個購物狂,一唔開心就好想買野
就係因為有意識自己係一個購物狂
所以會強烈控制自己只可以買Below $100既野,埋單唔可以超過$200
銀包最多只可以放$100,唔可以碌EPS (除左係超巿買野返屋企返宿)
唔申請信用卡
所以,曉晴不至於咁快破產哈哈 :D
最近曉晴出了點事,身體亦不舒服,必須在家裡休息
唔想睇Facebook,又唔想寫Blog,就周圍禁下
禁禁下又見到ZALORA既廣告,話Big Sale,好多都三折
一見到Big Sale,曉晴又按捺唔住,禁左落去~
望望下,原來ZALORA賣既野個價錢都幾到地
ZALORA將所有品牌都集結係網站上面,俾人可以不出家門便可以購物~
呢種購物方式雖然簡單,但都要你本人對於自己既身體有相當深既了解先得
因為係不設門巿架,冇得摸冇得試,所以曉晴建議你搵把軟尺度定自己既三圍,咁就買得安心啦!
而佢個手機app就load得快D,但有時會有落差,交易亦唔多安全,
所以我都係建議大家用desktop睇好d~
曉晴減肥成功,對自己著裙依然冇自信
但係Yandy就話曉晴上次係NUXE event著裙好好睇,叫我試下著多d
所以呢,既然首次登記ZALORA新會員會有$100 Cash Coupon,$150免郵費,仲可以貨到付款,咁我就係ZALORA買條裙仔獎勵下鼓勵下自己啦hehe
ZALORA將D野分門別類,都幾易搵
先搵裙類~
有好多唔同種類既裙,一望就望見夏日裙
Well,既然減肥成功,梗係要show off下啦!
(下圖為ZALORA手機APP的截圖)
係大減價好多裙仔都做特價
曉晴目標都係放係一百蚊範圍既裙
最好就唔過百二啦~
曉晴都睇中好多目標,但係第二日再去睇,發現冇左!!!
原來大減價D貨去得好快,可能眨眼之間就會賣晒
所以要快!!!!!
咁就唔怕錯過左D小細節,到時拎到上手先俾咁大個Surprise自己嘛
(有時係架.....收到貨先見到,喂!呢隻公仔點解會print係度!!?)
唔想錯過自己鍾意既野
可以禁心心位置將佢save入喜愛清單,咁佢有冇貨你都可以mark住先
佢會email提你,所以唔使怕
你等到既,可以等下~ (不過曉晴唔等得,冇碼就target過第二樣!)
好多都好靚啊~~~
睇到眼花瞭亂,真係睇左我幾日
講起$100 Cash Coupon
可以係紅圈處登記
收到Email就有CODE~ (唔好諗住用我果個,我果個用左架啦,一次性架,有效期一個月)
我揀好左好多野
因為呢$100要買三百幾蚊先用得,咁計埋郵費都抵既
唔夠$150就要加$40郵費架啦
我買左五件野~ 唔少得一條夏日裙啦~~~
曉晴買野就係一件襯一件既,即係我會專登買D野黎襯條裙
所以呢五樣野呢有三樣都係用黎襯件裙架~~
ZALORA個網夠晒方便,唔使我行足一日街都未搵到野襯條裙,禁兩禁就okay啦
係冇得試SIZE姐,咁淘寶咪又係咁,家下人仔係咁升,我都好耐冇買淘寶~
放晒D野係購物籃之後
入埋CODE就可以click下一步
最後就有訂單號碼的~
根據訂單號碼可以查返件
曉晴係買野係發生左D小插曲既
就係禁錯制!
淘寶你禁錯制,落錯單,佢一日未發貨,你都可以禁Cancel,自己搞掂
曉晴就係未入Discount Code就禁左enter,結果張單就生成了
嚇死曉晴!!!!
拿拿林睇下常見問題點處理啦,原來冇得自己取消訂單架!
要係Office Hours打電話俾ZALORA客服處理架!
曉晴第二次又入錯單~有條褲未放入Cart我就禁enter
係啦!就係又出事啦,係唔足兩個鐘我又打俾客服,要姐姐取消張單,
取消張單係兩分鐘內就ko左啦~~佢會send email俾你架
再入單發現用左既CODE係用唔返架!
都要問客服拎返架,所以係唔夠十五分鐘我又打俾客服啦
ZALORA係15秒打電話,唔會好似寬頻個d打十世都打唔通
哥哥仔一查張單就即刻重send個CODE俾我啦~~~
都係用貨到付款既~ 自己要睇清楚有咩地方係不設貨到付款,基本上我睇就大部分都包既~


text:
24日早上,我問今晚Santa會黎,但係我地屋企都無Chimney 聖誕老人點爬入黎呀?妹妮即時去𥦬口搵下邊度可以比聖誕老人爬入黎 ﹣__﹣
好喇,去Phil Phil個party要每人帶一樣小食,我地揀菠蘿腸仔,YayaGigi提議加多舊棉花糖,啱晒細路仔食!
妹妮都有幫手拮架
當然一邊拮一邊偷食啦!
望落去都幾靚吖
Yaya仲整多個carrot cake比我地帶去party
未去Party前我地先去修甲,點知個姐姐忘記左我地個appointment,仲未返工,於是我地去麥當當食個早餐kill下時間.妹妮食左成大份豬柳蛋呀,仲有薯餅潻
經過商場影番張相先!
唯有返屋企等媽me幫佢油啦!出發前妹妮已經諗定晒要咩色指甲架喇,加上今日又有party去,幫佢油下囉.
爸B車我地去party了,yaya可能眼矇,成日影相都手震,幅相都矇晒佢都唔知
帶埋我地既小禮物
上到Phil Phil屋企有好多玩具呀,妹妮特別鐘意玩個廚房!
入到房仲有成地玩具!正呀
Aerin & Max
Aerin & Phil
今日仲有好多野食未到架,我地個碟因為一早整定,D腸仔都凍晒了
小朋友仲係各自玩
直到房內播Cars 2,先叫做幾個坐定定睇電視
不過都係睇下戲又出黎玩下,又返入去睇下...套戲睇左都唔知有無一半,做極都唔完咁
嘩!有朱古力火煱呀,妹妮最鐘意貪得意玩架喇
眨下眼都玩左成兩個幾鐘!係時候要影埋大合照返屋企晏覺豬,否則唔夠瞓唔知點頂兩個party呀
第一個party玩得好開心呀!!仲有成3件禮物帶走,真係滿載而歸!
離開Phil Phil屋企,一上車妹妮都已經攰到恰著,返到屋企瞓左個幾鐘就出發去表弟生日會.
5:00﹣6:30pm 麥當當生日會,今朝唔記得下晝會去麥當當潻,早知應食第D野啦!妹妮同表弟妹
因為之後立即要去BBQ,所以都唔敢食野,費事食飽個肚.妹妮同叔叔,珊姐姐一齊食左小量麥樂雞
遊戲開始喇!
但係妹妮有D怯怯地,又係怕醜囉
不過表弟好似比佢更驚咁
都係由媽me傍住佢啦
warm up左好D喇,玩超級無敵估數字
切蛋糕時間到喇!!
影完合照我地趕住要走了,因為已經遲到下一場,連蛋糕都未切,妹妮卻又好想食,於是淨淨雞食左一啖蛋糕我地就走人
EE幫我地book左屋苑樓下BBQ,成個月前已經book定架喇.其實個BBQ場好cozy,自成一角,不過今日原來係幾十年來最凍既平安夜呀!室外都幾大風
好彩一開始時都未算大風,大家交換禮物先!康然仲送Aerin 同Ellie每人一對鹿角潻.
已經心急到即拆禮物黎玩潻喇
大人細路都係,拆禮物一刻最開心,尢其唔知入面係咩黎,又開心又緊張
Ellie都有即刻拆黎玩呀
爸B同肥he 叔叔率先燒野食
我地就影相
do-re-mi
妹妮同康然拆左Ellie份禮物,仲唔客氣即時攞黎玩多士爐
咁大風好在有D熱野食下,不過好快熱野都變凍!唔趁熱食都唔得
㶥麵包都好好食架!不過最快捷都係食腸仔先
如果唔係咁大風就真係一流,食物水準都唔錯,豬扒都好好味!
已經有成十年我地平安夜都會一齊出黎玩架,以前未有細路仔我地一齊去尖沙咀同人逼,後來改為去是旦一個屋企開大食會加打麻雀.後來到去我地屋企叫到會,已經4年都係我地屋企食到會,今年又有‘突破’ 出黎BBQ
唔知出年去邊度慶祝呢?
本來仲擔心得3個鐘唔夠玩,但係因為大風關係,我地9點鐘左右就撤退了.去到會所見有大聖誕樹又影下相啦
妹妮最近影相都會側起個頭,但次次都係側向右邊既?? 好難得影到呢張有3個企晒一齊!Ellie成日走左去呀
到我地3劍俠了
我地諗住落樓下商場食個熱糖水,點知有班後生仔截住我地話唱首聖誕歌.爸B問過唔駛收錢就一齊唱啦!又幾開心架!仲有份小禮物送比妹妮潻
好喇,終於入到糖水鋪食番D熱野,又食又傾下偈都搞到十點幾了.好彩今日瞓左晏覺,平時妹妮8點就上床,如果無晏覺真係捱唔到咁夜呀
今晚同爸B媽me瞓(其實由妹妮出世開始,每逢yaya假期前一晚妹妮都同我地瞓架).妹妮無忘記要擺隻襪比Santa送禮物,但係媽me又搵唔到靚聖誕襪,於是同妹妮講用佢對smelly sock 就得架喇
先安心瞓覺, good nite and sweet dream!


text:
5-1-10 星期二
餅餅忽然之間撩我去食扒王之王又或花園餐廳
我個刻好決絕話 : 唔食
發神經,明知我講過無數次唔食呢兩間咁難食嘅食物喇
佢仲要食呢兩間,又咩好呢?
食完,我唔會飽(因為我食咗幾口就唔想食喇)
食完,因為唔飽,所以唔開心
貪平囉,大件夾抵食囉
我寧願比多一百幾十去食啲真係好嘅食物
佢仲要話我高級咗喎
頂佢個肺吖,原來有啲人
真係唔識分咩係好食,咩係唔好食
唔好食都可以放入自己個口
我無辦法可以再同佢溝通
咁佢自己再搵一間餐廳,基本上佢搵邊間我都會話"好"
八面玲瓏,曾經係send比佢其中一間食肆
曾經,都好耐喇
羅宋湯
,水黎架,加豆瓣醬落羅宋湯入面,真係夠晒"誠意"
燒豬頸肉
,又油,又腥,咩豬黎架?
諗住加多啲炸蒜可以蓋住啲味?
你真係當我白痴架
所以話呢,蒜頭係可以掩飾唔新鮮嘅食物
蝴蝶蝦
,應該估到佢唔會比新鮮蝦比你喇呱
呢間嘢乜都有,中西泰日都有,所以叫八面玲瓏
成晚最好食係呢個,白灼娃娃菜
仲有一個什扒餐配薯菜
有司華力腸,煙肉,牛扒,雞扒,豬扒
司華力腸得半條,收我$60一個餐,要慳成咁呀?
我都係第一次見咯,可能我少出街食飯,見識少啦
至於啲扒就算喇,咁有heart嘅餐廳
啲服務好好架,不斷係你身邊行黎行去
我同餅餅講嘢,佢又會望住我地
真係好似朋友咁架,仲差未坐埋黎一齊傾囉
餅餅問我 : 黑色碟醬係咩黎架?
有個女侍應即刻裝個頭埋黎喎
但又唔出聲
之後我試下味 : 哦!蠔油囉
由七點坐到七點九埋單走人
其間計埋我地張枱得三,四張
生意之淡薄可見呢間餐廳的"誠意之作"
埋單$147,放下$150走人啦


text:
14-5-2013 星期二
早睡早起身體好
7點自己彈起身去沖過熱水涼
尋晚食咗藥,無好啲,依然鼻水長流
但都要出去玩
今日好曬,好熱
食早餐先
晨咁早8:30食早餐,飲杯咖啡頂下先
蕃茄芝士三文治+蕃茄湯
個包好好食架,有點點芝麻,好香,不過個邊好硬
濃郁的番茄湯,夠晒醒胃
尋晚經過此店鋪時,佢用班戟張相做宣傳,所以吸引到我
當我話食呢個時,我隔離個個人又話要點呢個
咁我咪點另一個餐囉
點知兩個餐黎到佢又唔太鍾意食
先搭地鐵去梅田,出閘後行去大阪駅
都係有分 : 特急,特快,普通
黎咗大阪4日都唔見你,終於比我係京都見到你了
原來都係熱,30度揸住罐熱辣辣粟米湯
即刻放佢係背包入面
到喇,到嵯峨駅喇
一出駅口就見到
買飛先,去程第5卡已經買晒,唯有買來回啦
太熱,頂唔順,買杯雪糕先
芒果粒雪糕
雲尼拿雪糕
我要匿埋係陰天地方食
食完就入去駅內影下相
火車到喇
呢個係第3卡車箱
架火車郁緊我都可以影到,真係勁
紅葉?
架火車好多時會入山窿,一入山窿就好涼,可以講得上凍添
但個種震耳欲聾嘅火車聲,真的令我吃不消
到總站落車行去前面上第5卡
風景一樣,唔太想影相了
搭火車來回總共一個鐘,又唔覺咁耐喎~~~
之後去竹林,行10幾分鐘就到喇
我地無再行入去,因為太熱喇
同時,我地一致認為,唔去清水寺喇
去竹林時會經過女人頭
最好就去完竹林,先入去shopping
返去京都駅
拉麵小路係入面有唔同店鋪的拉麵店
我地揀咗一幸舍
我以為尋日食嘅四天王已經係最差
我錯了,最差的拉麵是他呀
奈何,我地買咗飛,無得走了
買完飛,一入去,未坐低已經聞到臭腳味
我周圍望下邊個除咗鞋
坐低之後,我又聞到另一種臭味 - 豬臭味
炸雞件,皮好脆,好好味
肉好嚡,千萬要有心理準備先好食
呢碗麵,我食咗隻蛋
一塊叉燒都無,幾口麵
我同餅餅講唔食喇
我講完呢句,我即刻逃離現場
不消1分鐘,餅餅都出埋黎
臭到想嘔呀~~~